Mestské zastupiteľstvo v Košiciach

Zápisnica
z XXXVIII. rokovania Mestského zastupiteľstva v  Košiciach, 
     zo dňa 4. novembra 2010

Prítomní: podľa prezenčných listín

Rokovanie mestského zastupiteľstva otvoril a viedol primátor mesta Košice 
Ing.  František Knapík. Vzhľadom na skutočnosť, že toto rokovanie je posledné plánované v tomto volebnom období, v úvode rokovania zaznela štátna hymna. 
Konštatoval, že z 50 poslancov bolo v rokovacej sále prítomných 37, takže mestské zastupiteľstvo bolo uznášania schopné. Z rokovania sa ospravedlnil námestník primátora 
p. Vargovčák vzhľadom na aktuálne rokovanie Národnej rady SR.

K programu rokovania

p. Knapík, primátor mesta Košice – Program XXXVIII. rokovania mestského zastupiteľstva bol doručený v pozvánke. Vzhľadom na vývoj situácie doplnil ho o tieto body: 
Ako bod 28/1 materiál Zmena doby nájmu nebytových priestorov pre autistické centrum Rubikon, nezisková organizácia a súkromnú základnú školu s materskou školou pre žiakov a deti s autizmom a súkromnú praktickú školu na 25 rokov. Ak bod bude zaradený, tak materiál bude poslancom doručený.
Ako bod 16/1 aktuálny materiál Kritická situácia na Luníku IX – ul. Hrebendova. Je to návrh krokov postupu riešenia.
Vyzval poslancov, aby predniesli svoje pripomienky a doplnenia k programu.

p. Čečko, námestník primátora mesta Košice – Navrhol doplniť bod programu 27/1 – Kúpa dokončených investícií detského ihriska pred obchodným centrom Erika v mestskej časti Západ do vlastníctva mesta Košice a zverenie detského ihriska do správy Správe mestskej zelene.
Ďalej navrhol doplniť bod 28/2 Oprava uznesenia MZ č. 1203.

p. Blaškovičová, poslankyňa MZ – Predložila návrh na zaradenie bodu 8/a a to návrh uznesenia o zverejňovaní oznamov pre verejnosť. Je to vlastne to, čo navrhovala na minulom mestskom zastupiteľstve a je to upravené tak, aby to bolo prijateľné.

p. Knapík, primátor mesta Košice – Nakoľko už nikto nemal doplňujúce návrhy dal hlasovať 
     o prednesených návrhov tak, ako boli predložené.

Hlasovanie č. 1 o zaradení bodu 28/1 – materiál, ktorý upraví doby nájmu priestorov pre  autistické centrum Rubikon, súkromná základná škola s materskou školou a súkromná praktická škola na 25 rokov:
za 42 + p. Blaškovičová, proti -, zdržal sa -.

p. Knapík, primátor mesta Košice – Konštatoval, že návrh bol prijatý a bod bude zaradený na rokovanie mestského zastupiteľstva.

Hlasovanie č. 2 o zaradení bodu 16/1 -  Kritická situácia a Luníku IX – Hrebendova ul.:
za 42, proti -, zdržal sa -.

p. Knapík, primátor mesta Košice – Konštatoval, že návrh bol prijatý a bod bude zaradený na rokovanie mestského zastupiteľstva.

Hlasovanie č. 3 o zaradení bodu č. 27/1 – Kúpa dokončených investícií pred OC Erika od MČ Západ:
za 43, proti 1, zdržal sa -.

p. Knapík, primátor mesta Košice – Konštatoval, že návrh bol prijatý a bod bude zaradený na rokovanie mestského zastupiteľstva.

Hlasovanie č. 4 o zaradení bodu 28/2 – Oprava uznesenia MZ č. 1203:
za 43, proti -, zdržal sa 1.

p. Knapík, primátor mesta Košice – Konštatoval, že návrh bol prijatý a bod  bude zaradený na rokovanie mestského zastupiteľstva.

Hlasovanie č. 5 o zaradení bodu 8/a – Prijatie uznesenia o zverejňovaní oznamov, ktoré by mali byť určené verejnosti:
za 39, proti -, zdržali sa 4.

p. Knapík, primátor mesta Košice – Konštatoval, že návrh bol prijatý a bod  bude zaradený na rokovanie mestského zastupiteľstva.

Hlasovanie č. 6 o programe ako o celku aj so schválenými návrhmi:
za 44, proti -, zdržal sa -.

p. Knapík, primátor mesta Košice – Konštatoval, že program rokovania XXXVIII. mestského zastupiteľstva bol schválený.

––-     --–-     ––-

Overovatelia zápisnice:
Ing. Ján Forgáč
MVDr. Anna Jenčová

-––     ––-     ––-

Návrhová komisia:
		SDKÚ					Ing. Adrián Weiszer
		SMER						-
NEKA					JUDr. Jaroslav Hlinka
		KDH					Erika Dolná

Hlasovanie č. 7 o  návrhovej komisii v zložení pp. Weiszer, Hlinka a Dolná:
za 44, proti 1, zdržal sa -.

p. Knapík, primátor mesta Košice – Konštatoval, že návrh bol schválený a návrhová komisia bude pracovať v zložení pp. Weiszer, Hlinka, Dolná.
Vyzval členov návrhovej komisie, aby zaujali svoje miesta vo vyhradenom 12. rade. Ostatným poslancom oznámil, aby návrhy k jednotlivým bodom programu rokovania predkladali písomne návrhovej komisii po ústnej informácii prítomných poslancov.

––-     ––-     ––-

1/a Odvolanie a menovanie člena dozornej rady v obchodnej spoločnosti Dopravný podnik
       mesta Košice , a.s.

p. Knapík, primátor mesta Košice – V dôvodovej správe sa uvádza, že dňa 12.10.2010 p. Forgáč, 
ktorý bol členom a predsedom dozornej rady, vzdal sa týchto funkcií. Dôvodom vzdania sa členstva je vymenovanie p. Forgáča do funkcie prednostu Obvodného úradu Košice. V zmysle § 25 ods. 2 Štatútu mesta Košice mestskému zastupiteľstvu, ako kolektívnemu orgánu je vyhradené vykonávať práva a povinnosti akcionára, teda doplniť a navrhovať zástupcov do orgánov tejto mestskej spoločnosti. Toto je potrebné vyriešiť, preto otvoril rozpravu a očakával aj návrhy na funkciu člena dozornej rady.

V rozprave vystúpili:

p. Boritáš, poslanec MZ – Za koaličný poslanecký klub KDH, SDKÚ, DS, SMK, MKP  navrhol
      za člena dozornej rady akciovej spoločnosti Dopravný podnik mesta Košice p. Jána Kupca.

p. Knapík, primátor mesta Košice – Nakoľko sa do rozpravy nikto ďalší neprihlásil, uzavrel túto 
      možnosť a dal slovo návrhovej komisii, aby predniesla predložený návrh.

p. Weiszer, poslanec MZ – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. x) a § 25 ods. 2 Štatútu mesta Košice a príslušných ustanovení Obchodného zákonníka 
A. odvoláva Ing. Jána Forgáča z funkcie člena dozornej rady  akciovej spoločnosti  Dopravný podnik mesta Košice. 
B. menuje  Ing. Jána Kupca  do funkcie  člena dozornej rady akciovej spoločnosti  Dopravný podnik mesta Košice. 

p. Jakubčiak, poslanec MZ – Faktická poznámka. Je toho názoru, že to nemôže byť jedno 
      hlasovanie, najprv treba hlasovať o odvolaní a potom o zvolení.

p. Knapík, primátor mesta Košice – To odvolanie nie je z rozhodnutia mestského zastupiteľstva
pre neplnenie úloh. Je to formálna záležitosť, ako keby to brali na vedomie, lebo on sa vzdal a mestské zastupiteľstvo musí tento úkon urobiť a musí aj doplniť tohto člena. Preto je za to, aby sa to riešilo jedným hlasovaním. Pán Forgáč sa sám vzdal funkcie, nie je tu možnosť špekulovať nad tým či bude odvolaný, alebo nie. Myslí, že v zmysle obchodného zákonníka musí  byť ten úkon odvolania. Bolo potrebné si to vysvetliť.
Návrh bol prečítaný, dal o ňom hlasovať.

Hlasovanie č. 8: za 36, proti 1, zdržali sa 8.

p. Knapík, primátor mesta Košice – Konštatoval, že uznesenie bolo schválené. 

––-     ––-     ––-

1/b Odvolanie a menovanie konateľa v obchodnej spoločnosti Správa majetku mesta 
       Košice, s.r.o.

p. Knapík, primátor mesta Košice – Doterajšia konateľka Správy majetku mesta Košice 
Ing. Ružena Bábeľová oznámila zástupcovi valného zhromaždenia námestníkovi primátora, ktorý je poverený výkonom valného zhromaždenia, že sa vzdáva funkcie konateľa k dátumu 31.8.2010. Dôvodom je uplatnenie si nároku na starobný dôchodok. V záujme zabezpečenia operatívneho chodu spoločnosti je predložený tento personálny návrh  na uprázdnenú pozíciu konateľa. Aj po diskusii s pánom námestníkom, ktorý je zástupcom valného zhromaždenia predložil návrh na funkciu konateľa obchodnej spoločnosti Správa majetku mesta Košice, s.r.o. a to p. Štefana Rychnavského.

V rozprave vystúpili:

p. Boritáš, poslanec MZ – Faktická poznámka. V mene koaličného poslaneckého klubu sa 
      stotožnil s návrhom primátora mesta na nominovanie Štefana Rychnavského do tejto funkcie. 

p. Matoušk, poslanec MZ – Už avizoval, že tu dôjde ku konfliktu záujmov. Podľa jedného 
výkladu konflikt záujmov nastáva v okamihu, keď sa zvolí, druhý výklad podľa  ústavného zákona o výkone verejných funkcií, ktorý sa vzťahuje na mestských a miestnych poslancov miest Bratislava a Košice, toto treba urobiť do 30 dní. Možno by bolo vhodné ešte pred hlasovaním vypočuť si názor právneho oddelenia, ako to prijať, aby táto voľba nebola spochybnená. Ako povedal, sú dva výklady, no podľa neho má ústavný zákon prednosť pred všeobecným zákonom. 

p. Rychnavský, poslanec MZ – Prehlásil, že v prípade zvolenia je pripravený vzdať sa 
      poslaneckého mandátu príslušnou právnou formou.

p. Knapík, primátor mesta Košice – Požiadal právne oddelenie o vyjadrenie, či to má byť dnes, 
      alebo tak. ako je vo výklade ústavného zákona, že do 30 dní treba takéto veci usporiadať.

p. Macko, vedúci referátu legislatívy MMK -  Nebol pri spracovaní tohto materiálu, takže nemá 
      vedomosť o obsahu, ale lehoty v zmysle zákona by mali byť dodržané. 

p. Herman, riaditeľ Správy majetku mesta Košice – Jeho stanovisko v zmysle obchodného 
zákonníka je, že úkon vzdania sa funkcie poslanca by sa mal riešiť okamžite z toho dôvodu, že podľa zákona je povinný podať návrh na zápis do obchodného registra v lehote do 30 dní. Keď tak neurobí, vystavuje sa osobnej pokute za porušenie zákona. Znamená to, že tam by mohol nastať problém, ak by nestihol tú 30-dennú lehotu. Preto odporučil, aby vzdanie sa funkcie poslanca bolo ihneď.

p. Knapík, primátor mesta Košice – Myslí si, že informácií je dosť, všetci sú s tým uzrozumení ,
svoj postoj oznámil aj navrhovaný kandidát, ktorého sa to týka, takže verí, že sa to usporiada tak, aby tento problém nevznikol. 

p. Halenár, poslanec MZ – Nevie, prečo nie je poslancom povedané všetko. To má Správa 
majetku mesta Košice len jedného konateľa? To keď odíde tá pani, tak Správa majetku nebude mať žiadneho konateľa? Nebude nikoho kto by konal?

p. Herman, riaditeľ Správy majetku mesta Košice – V zmysle obchodného zákona a rozhodnutia 
tohto mesta Správa majetku mesta Košice má dvoch konateľov. Podľa stanov on je vo funkcii konateľa a riaditeľa. Konateľka Ing. Bábelová bola v pozícii ekonomického námestníka aj v pozícii zástupcu riaditeľa. To znamená, že keď sa rozhodla odísť, v čom jej nebolo možné zabrániť, tak stále je ešte on konateľom, ktorý v mene spoločnosti koná. Neporušuje sa teda zákon, ale vzhľadom k tomu, že je vôľa aj zo strany zriaďovateľa mať zabezpečenie náhrady v prípade jeho práceneschopnosti, alebo nejakých iných prekážok v práci, aby niekto mohol podpisovať potrebné doklady, je tento úkon potrebný.

p. Jakubčiak, poslanec MZ – Osobne si myslí, že p. Rychnavskému zanikne mandát za tri týždne. 
No aby sa táto vec dnes ukončila, bolo by dobré, ak by sa vzdal  poslaneckého mandátu a tým pádom bude môcť  byť zvolený.

p. Halenár, poslanec MZ – Faktická poznámka. Pozrel si rokovací poriadok a musel konštatovať, 
že primátor mesta ho už v úvode, pri schvaľovaní programu, porušil, keď zaradil majetkovú záležitosť. A pokiaľ predložil aj návrh, aby poslanec MZ bol konateľom v s.r.o., ktorá je 
100 %-tne vo vlastníctve mesta, tým v podstate neporušuje zákon, no porušuje ducha zákona. Dochádza tu k jednoznačnému konfliktu záujmov, pretože zákon hovorí, že zamestnanci obce nesmú kandidovať a nemôžu byť volení do samosprávnych orgánov. Samozrejme, pán poslanec Rychnavský,  tým, že bude dnes zvolený, sa nestane zamestnancom obce, on sa stane len, v úvodzovkách, zamestnancom s.r.o., ktorá je 100 %-tne vo vlastníctve obce. Ešte raz zdôraznil, že primátor mesta porušuje zákon nie v litere, ale v duchu zákona. To, že to porušuje aj koalícia kandidovaním ľudí, ako je riaditeľ BPMK za poslanca, to už si niekto urobí obrázok o tej koalícii, alebo o tej politickej strane. Vyzval týmto primátora mesta, aby stiahol svoj návrh a aby sa ošetrila len tá vec zníženia počtu konateľov.

p. Knapík, primátor mesta Košice – Počet konateľov sa nedá znížiť, lebo to vyplýva zo zmluvy, 
na základe ktorej bola spoločnosť zriadená. A to, čo deklaroval p. Rychnavský, vec rieši principiálnym spôsobom, že tu nedôjde ku konfliktu záujmov a pokiaľ vie, lebo sa na to pýtal, pán Rychnavský nebude v týchto voľbách kandidovať.

p. Boritáš, poslanec MZ – Navrhol jednoduché riešenie. Všetci poslanci majú možnosť vyjadriť 
sa k návrhu hlasovaním, to po prvé. A po druhé, zákon umožňuje primátorovi mesta preveriť si všetky nejaské otázky, o ktorých sa teraz diskutuje a uznesenie nadobudne právoplatnosť až po jeho podpise.

p. Knapík, primátor mesta Košice – Uzavrel rozpravu a dal slovo návrhovej komisii. 

p. Weiszer, poslanec MZ – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. x) a § 25 ods. 2 Štatútu mesta Košice a príslušných ustanovení Obchodného zákonníka 
A. odvoláva Ing. Ruženu Bábeľovú z funkcie konateľa obchodnej spoločnosti Správa majetku mesta Košice, s.r.o., 
B. menuje Mgr. Štefana Rychnavského do funkcie  konateľa obchodnej spoločnosti Správa majetku mesta Košice, s.r.o. 

Hlasovanie č 9: za 30, proti 1, zdržali sa 13.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-
1/c Informácia o výsledku výberového konania na obsadenie pozície riaditeľa 
      Knižnice pre mládež mesta Košice   

p. Knapík, primátor mesta Košice – Poslanci vedia, že 13.9.2010 po dohode s primátorom
Mgr. Peter Halász, štatutár Knižnice pre mládež mesta Košice, požiadal o uvoľnenie z funkcie. Následne bolo vypísané výberové konanie, ktoré bolo uzavreté. Výberová komisia odporučila návrh na menovanie do funkcie riaditeľa Mgr. Ivetu Hurnú. Hovoril s ňou a vypočul si návrh výberovej komisie, s ktorým sa stotožnil a teraz ho predkladá, aby mestské zastupiteľstvo mohlo o tom rozhodnúť a vymenovať Mgr. Ivetu Hurnú do funkcie riaditeľa tejto príspevkovej organizácie.

p. Rychnavský, poslanec MZ – Ešte k predchádzajúcemu bodu. Prehlásil, že sa vzdáva svojho 
      mandátu poslanca dňom podpisu uznesenia.

p. Knapík, primátor mesta Košice – Dal slovo p. Hurnej, aby povedala pár slov o sebe a možno 
predstavu  o vedení tejto organizácie a možno v súvislosti s tým čo povie budú, alebo nebudú otázky. 

p. Hurná, kandidátka na funkciu riaditeľa Knižnice pre mládež mesta Košice. Vyštudovala 
Filozofickú fakultu, odbor filozofia na UPJŠ v Prešove. Popri materských dovolenkách si urobila ďalšiu vysokú školu na Univerzite Komenského  Katolícku teológiu. Pracovala ako učiteľka, knihovníčka. Viac ako 8 rokov pôsobila na poste riaditeľky veľkej Krajskej knižnice Pavla Országa Hviezdoslava v Prešove. Momentálne pracuje ako riaditeľka Kultúrno-informačného centra.  Zároveň je od roku 2000 štatutárkou občianskeho združenia Slniečko. Toto občianske združenie vzniklo na podporu čítania detí a mládeže. Všetky aktivity, ktoré robia sú na podporu čítania detí a mládeže. Sú to rôzne literárne festivaly na školách a v knižniciach, verejných priestranstvách. Zároveň majú aj publikačnú činnosť, vydávajú knihy na podporu čítania, prvé čítania a súčasnú poéziu slovenskú aj svetovú za 1,- euro. Robí to s Erikom Grochom.
Koncepcia, ktorú predložila do výberového konania má niekoľko vízií. Tou základnou víziou je to, že Knižnica pre mládež mesta Košice sa má stať miestom, kde deti a mládež chodia radí a chodia tam s nadšením, je im tam jednoducho dobre, že sú tam dobré aktivity, dobré knihovníčky a hlavne aj dobré knihy. Zároveň si myslí, že táto knižnica sa má stať lídrom medzi detskými oddeleniami knižníc na Slovensku. Vyplýva to z jej špeciálneho postavenia v rámci slovenského knihovníctva. Je to jediná špecializovaná knižnica svojho druhu na Slovensku, na čo môžu byť právom hrdí. Má to byť veľmi dôveryhodná inštitúcia, s ktorou sa budú dať robiť projekty rôznych druhov s rôznymi partnermi. 
V neposlednom rade si myslí, že je dôležité, aby zamestnanci knižnice chodili do práce s radosťou, aby tam vládla príjemná, tvorivá, kreatívna a ľudská atmosféra, aby svoju prácu vykonávali s láskou a aj keď to znie trochu pateticky, táto práca sa bez srdca robiť nedá.

p. Knapík, primátor mesta Košice – To, čo mal možnosť zistiť z osobného stretnutia a rozhovoru, 
tak pochopil, že p. Hurná sa s tým chce popasovať, má predstavu, ako to urobiť, ako naplniť túto víziu. Verí, že sa jej bude dariť, predpoklady na to sú a verí, že aj reálne možnosti zo strany mesta, lebo mesto je zriaďovateľom tejto organizácie.

p. Halenár, poslanec MZ – Faktická poznámka. Spýtal sa p. Hurnej, či by vedela uviesť aspoň 
jeden číselný ukazovateľ, ktorý by chcela zmeniť počas svojej práce, prečo ho chce zmeniť a ako ho chce zmeniť.

p. Hurná, kandidátka na funkciu riaditeľa Knižnice pre mládež mesta Košice – Myslí si, že 
jednoznačne je to počet čitateľov a návštevníkov knižnice, ktorý treba zvýšiť zaujímavými aktivitami, aby knižnica nebola len výpožičným miestom, ale aby knižnica bola naozaj tým miestom, kde budú aj rôzne podujatia, kde sa čítanie predstaví ako naozaj to dôležité a dobré. Ten počet čitateľov, pokiaľ si dobre pamätá bol okolo 13 tisíc a ten chce určite zvýšiť. Dá sa to po niekoľkých percentách z roka na rok. Podarilo sa jej to aj v Knižnici Pavla Országa Hviezdoslava v Prešove. Pri jej nástupe mali 12 tisíc čitateľov a keď odchádzala, tak ich bolo 15 tisíc.

p. Knapík, primátor mesta Košice – Uzavrel rozpravu a dal slovo návrhovej komisii. 

p. Weiszer, poslanec MZ – Prečítal pôvodný návrh na uznesenie.
      Mestské zastupiteľstvo v Košiciach podľa § 6 ods. 2 písm. u) Štatútu mesta Košice
      A. berie na vedomie vzdanie sa funkcie riaditeľa Knižnice pre mládež mesta Košice 
PhDr. Mgr. Petra Halásza ku dňu 13.09.2010,
B. menuje Mgr. Ivetu Hurnú do funkcie riaditeľa príspevkovej organizácie Knižnica pre mládež mesta Košice na základe výsledku výberového konania s účinnosťou od 15. novembra 2010.  

Hlasovanie č 10: za 44, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté. Výsledok bol 
presvedčivý, zaželal p. Hurnej veľa úspechov, verí, že túto prácu robí rada a chce ju robiť s nadšením a aby sa to počas jej pôsobenia napĺňalo.
Zároveň poďakoval doterajšiemu riaditeľovi Dr. Petrovi Halászovi za odvedenú prácu v prospech tejto príspevkovej organizácie v prospech detí a verí, že ostane rovnako priateľom tejto inštitúcie a že aj jeho ďalšie pôsobenie bude spojené s knižnicou, aby svoje poznatky a odbornosť využil.

––-     ––-     ––-

2. Informácia primátora mesta o svojej činnosti  od  XXXVII. rokovania MZ

p. Knapík, primátor mesta Košice – Informáciu predložil písomne, poslanci ju majú na svojich 
      monitoroch. Uviedol ju niekoľkými vetami. 
Od posledného stretnutia, kedy predkladal informáciu, uplynuli takmer dva mesiace, ktoré    boli veľmi pestré a veľmi bohaté, naplnené činnosťou na rôznych úrovniach. Myslí, že ten prehľad svedčí o tom, že pohyb je tu značný, život mesta dynamický. 
Upriamil pozornosť prítomných na niekoľko kľúčových aktivít, ktoré sa ukazujú ako veľmi zaujímavé. Jednak je to už 4. ročník Košických slávností vína, spojený aj s podujatiami, ktoré mali obohatiť a spestriť chuťové zážitky. Bolo to podujatie pod názvom Gurmanfest, ktoré bolo vlastne prvým podujatím clastra Košice – Turizmus. 
Rovnako to boli dve konferencie, ktoré boli svojim spôsobom tiež veľmi zaujímavé a verí, že aj užitočné z hľadiska minulosti a potom aj z hľadiska budúcnosti. Jednou je národná konferencia, ktorej témou boli Investície do rozvoja komunity v spolupráci s Karpatskou nadáciou. Zastúpenie mali aj organizácie mesta. Odzneli tam zaujímavé podnety aj zaujímavé hodnotenia situácie mesta a regiónu v kontexte potenciálu a budúcnosti. Druhou bola Investičná konferencia, ktorú zorganizovali spolu s americkou Obchodnou  kontrolou, ktorá bola zameraná na možnosti investovania v Košiciach a regióne pod názvom Košice Invest 2010 a už mala svoju reprízu so zameraním na investície do oblastí s vyššou pridanou hodnotou. Verí, že aj tieto podujatia prinesú svoje ovocie v budúcnosti v podobe nových pracovných miest hlavne pre mladých vysokoškolsky vzdelaných ľudí. Ďalšie informácie sú v písomnej podobe, no ak by boli otázky, rád zodpovie.

V rozprave vystúpili:

p. Balún, poslanec MZ – Prečítal list, ktorý dostal ako poslanec, pre primátora mesta.
Vážený pán primátor, dovoľte nám touto cestou poďakovať sa Vám a poslancom mesta Košice, za nezištnú a okamžitú pomoc pre nás, občanov obce Nižná Myšľa, ktorých domy boli poškodené a zničené v júni 2010 v dôsledku masívneho zosuvu svahu. Naše domy sú dnes už zbúrané. Zostali len sutiny a spomienky. Spomienky na krásny, pokojný život, na všetko dobré, čo sme spolu so svojimi rodinami v našich domoch prežili. Zostali sme všetci bez strechy nad hlavou, smutní a nešťastní, s obavami z budúcnosti. V tejto ťažkej situácii ste nám veľmi pomohli, keď ste okamžite zorganizovali humanitárnu pomoc a poskytli ste nám to, čo sme najviac potrebovali, strechu nad hlavou, v podobe kontajnerových bytov, v ktorých dnes bývame. Náš život sa zmenil. Bilancujeme, spomíname, prehodnocujeme priority. Akceptujeme však situáciu, ktorá sa zmeniť nedá. Snažíme sa uvažovať reálne, bez emócii. Ide to ťažko, ale snažíme sa.. Sme vďační za to, že práve vašou zásluhou máme svoje územie, útočište súkromie, že máme opäť svoju strechu nad hlavou. Ulica Nádeje, na ktorej sú kontajnerové domy postavené, je symbolom našej viery a nádeje, že máme ešte šancu žiť plnohodnotný život, že blízka budúcnosť nám prinesie nové možnosti žiť slušne a dôstojne tak, ako pred tým. Vážený pán primátor, chceme sa Vám s úprimného srdca poďakovať za to, že ste na Nižnú Myšľu vôbec mysleli, že náš osud Vám nebol ľahostajný. Ďakujeme všetkým dobrým ľuďom, poslancom mesta Košice, ktorí svojim hlasom pomohli k zmierneniu našej ťažkej životnej situácie. Prajeme Vám, aj im, všetko najlepšie, nech sa vám všetkým, dobrí ľudia, stonásobne vráti všetko dobré, čo robíte pre iných, na dobrom zdraví, šťastí a spokojnom živote. S úctou občania obce Nižná Myšľa, poškodení zosuvom pôdy.
To je prvý bod, ktorý mal pripravený. V druhom bode chcel doplniť jednu aktivitu pána primátora v rámci oficiálnych a protokolárnych aktivít. Je to účasť na svetovej premiére scénického oratória, ktoré sa konalo v rámci medzinárodnej konferencie o založení košickej univerzity. Podotkol, že to podujatie, to oratórium, bolo venované práve mestu Košice a jeho dejinám. 

p. Halenár, poslanec MZ – Mal dve otázky k činnosti primátora mesta. Požiadal o odpoveď, 
ktoré problémy mesta za 4 roky vyriešil, alebo začal riešiť. Čo to má znamenať, keď na svojich bilboardoch uvádza nejaký znak, že urobil, alebo neurobil tunely. Ako poslanca ho to celkom zaujíma, či mohli, alebo mali niečo podobné. Nevie o žiadnej takej činnosti. Požiadal, aby mu to primátor mesta vysvetlil.

p. Knapík, primátor mesta Košice – Bude odpovedať písomne.

p. Mutafov, poslanec MZ – K listu, ktorý prečítal poslanec p. Balún, nemal žiadne výhrady, 
pretože celé mestské zastupiteľstvo aj primátor mesta, podali pomocnú ruku, len nechápe prečo občania píšu práve p. Balúnovi, veď spravila sa to adresuje na sekretariát primátora, keď ide o také poďakovanie. Doteraz to nepochopil, ale voči obsahu nemá námietky.

p. Balún, poslanec MZ – Faktická poznámka. Mohol ho prečítať aj poslanec p. Mutafov. On ho 
     dostal pre jeho blízky vzťah k obyvateľom Nižnej Myšle.

p. Knapík, primátor mesta Košice – Uzavrel rozpravu a dal slovo návrhovej komisii. 

p. Weiszer poslanec MZ – Prečítal návrh na uznesenie. 
Mestské zastupiteľstvo v Košiciach podľa § 6 ods. 2 písm. y) Štatútu mesta Košice 
berie na vedomie 
informáciu primátora mesta o svojej činnosti  od  XXXVII. rokovania mestského zastupiteľstva.

Hlasovanie č. 11: za 42, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

3. Správa o odpovediach na interpelácie a dopyty poslancov mestského zastupiteľstva, 
    ktoré  boli  prednesené  na XXXVII. rokovaní  MZ 

p. Knapík, primátor mesta Košice –  Materiál predkladá riaditeľ Magistrátu mesta Košice. 
Vzhľadom na jeho účasť na aktuálnom rokovaní so zástupcami VSE v prípade otázok bude odpovedať prítomný zástupca riaditeľa MMK. Nakoľko je v písomnej podobe a rôznorodý, rovno otvoril k nemu rozpravu. 

V rozprave vystúpili:

p. Mutafov, poslanec MZ – V minulosti interpeloval vo veci bilboardov a opätovne musel 
povedať, že medzi tým, čo sa riešila jeho interpelácia, vznikli ďalšie a ďalšie bilboardy. Predovšetkým má zlé pocity z tých mega bilboardov, ktoré v konečnom dôsledku scenériu mesta Košice začínajú nejakým spôsobom dehonestovať. Preto poprosil, aby sa, či už z pozície Útvaru hlavného architekta, alebo z pozície mesta, urobil istý krok k pozastaveniu ďalších a ďalších inštalácií hlavne veľkých bilboardov, pretože panoráma mesta začína vyzerať ako samý bilboard. Hlavne ide o mega bilboardy, ktoré sú umiestnené už v dvoch radoch, napr. na kruhovom objazde a podobne. Malo by sa s tým niečo urobiť, pretože sa to môže vymknúť z rúk. 
Druhá interpelácia, ktorú mal, bola k parkovisku pred amfiteátrom, kde hlavne v letných mesiacoch parkujú autobusy, ktoré privážajú cestujúcich z nejakej destinácie a po odchode takého autobusu je vždy pri zastávke veľa smetia. Na autobusovej zastávke sú síce smetné koše, no tie sú totálne preplnené. Dostal odpoveď, že to všetko je v poriadku, no pravda je taká, že to v poriadku nie je, ináč by to neinterpeloval. Dosť často chodí okolo amfiteátra, pohybuje sa v tejto oblasti a sleduje, že vždy po odchode autobusu tam ostávajú krabice, rôzny odpad, ktorý potom sa roznáša po  okolí. Cez správcu by bolo potrebné upozorniť týchto ľudí, že odpad má byť v zapečatených, zalepených vreciach pri kontajneroch a nenechať ho voľne pohodený, lebo ten sa potom vetrom roznáša.

p. Knapík, primátor mesta Košice – Z niektorých bilboardov má obavy aj on, hlavne keď ich číta 
v tomto období, no naprosto súhlasil s pánom poslancom, že regulácia je potrebná. Systém je taký, aký je, je naozaj deravý a keďže to nie je zaregulované žiadnou legislatívnou úpravou. Mesto to chce dostať do územného plánu, ale nevie - ak sa veci nezmenia aj na národnej úrovni a nesprísni sa legislatíva v tomto smere, tak Moldavská nebule len 3-poschodová, ale aj 4 i 5 poschodí, až do výšky budov, ktoré tam sú. Je najvyšší čas sa tým zapodievať. No agentúry, asociácie, ktoré tie agentúry majú, v tomto smere sú dosť tvrdé, nekompromisné, podávajú potom oznámenia, že sa im bráni v podnikateľskej činnosti, ale myslí si, že tu bude treba nastaviť to prostredie tak, aby to zodpovedalo nejakým regulatívom, ktoré by odborníci mali zadefinovať a toto uviesť do platnosti. Aj z úrovne mesta budú vyvíjať tlak na národnú radu, aby sa touto problematikou zapodievala a aby sa to premietlo do právnych noriem, ktoré sa územného plánovania dotýkajú.

p. Blaškovičová, poslankyňa MZ – Na jej interpeláciu ohľadom pamätníka holokaustu dostala 
odpoveď. Priznala, že jej celkom nerozumela, pretože umiestnenie pri synagóge – tak tomu celkom nerozumela. Po diskusii s hlavným architektom mesta mala konkrétnejšiu predstavu, no aj tak ho požiadala, aby sa kontaktoval so zástupcom podporného spolku na vybudovanie pamätníka pánom Rovinským, aby táto lokalita bola nejakým spôsobom upresnená, pretože každý má inú predstavu, lebo umiestniť pri niečom, tak to môže byť z hocktorej strany. Bola by rada, keby sa to dotiahlo do konca, aby mohli pokračovať v zbierke, ktorá beží. Na to je totiž potrebné definovanie presného miesta.

p. Drahovský, hlavný architekt mesta Košice – K pripomienke p. Mutafova. Je pripravených
niekoľko materiálov týkajúcich sa regulácie bilboardov, no ich prerokovanie bolo viackrát zastavené. Posledne aj právne oddelenie pripravilo materiál na celý pripomienkovací proces na magistráte, kde od Stavebného úradu dostali odpoveď, že takéto pripomienkovanie nie je možné akceptovať z hľadiska toho, že legislatíva to neusmerňuje. Na druhej strane treba povedať, že niektoré bilboardy vznikajú aj na pozemkoch mesta a už mesto samo iniciovalo ich odstránenie. Sú to mega bilboardy pod amfiteátrom. Teraz nemá informáciu, ako pokračuje odstránenie týchto dvoch mega bilboardov. Poďakoval za pripomenutie a ak bude mať mandát, tak to bude ďalej sledovať.
K pripomienke p. Blaškovičovej – odoslali p. Rovinskému návrh na umiestnenie pamätníka. Je s ním v kontakte a už je upresnené, kde to má byť. Navrhli, aby na tento priestor bola vypísaná súťaž, aby bol riešený celý tento priestor. Je to predpriestor synagógy na Puškinovej ulici.

p. Knapík, primátor mesta Košice – Nakoľko sa už nikto do rozpravy nehlásil, uzavrel ju a dal
      slovo návrhovej komisii. 

p. Weiszer, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 67 ods. 3 a § 69 Rokovacieho poriadku mestského zastupiteľstva 
berie na vedomie 
správu o odpovediach na interpelácie a dopyty poslancov mestského zastupiteľstva, ktoré boli prednesené na  XXXVII. rokovaní MZ v Košiciach dňa 7.9.2010.

Hlasovanie č. 12: za 36, proti 1, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

4. Správa o činnosti Útvaru hlavného kontrolóra mesta Košice 

p. Knapík, primátor mesta Košice – Odovzdal slovo hlavnej kontrolórke mesta, 	aby uviedla 
      správu. 

p. Jakubíková, hlavná kontrolórka mesta Košice – Predložila správu o činnosti hlavného 
kontrolóra  od predchádzajúceho rokovania mestského zastupiteľstva. Súčasťou tejto správy sú správy o výsledkoch  kontrol, ktoré boli vykonané na ZŠ Tomášikova a na Správe majetku mesta Košice. V súčasnosti vykonávajú kontrolnú činnosť v dvoch subjektoch a to v Bytovom podniku mesta Košice a na Základnej škole Park Angelinum. Kontroly budú ukončené do konca roka a správy o výsledku kontrol budú predložené na najbližšom rokovaní mestského zastupiteľstva. 
Predložila na schválenie návrh plánu kontrolnej činnosti na I. polrok 2011. Ide o tieto subjekty: Mestské lesy, Mestská polícia, Psychosociálne centrum a 4 základné školy.
V krátkosti uviedla, že vypracovala návrh Zásad pre výkon kontrolnej činnosti v podmienkach mesta, nakoľko v súčasnosti platí len Všeobecne záväzné nariadenie mesta Košice č. 8 o kontrole, ktoré nie je aktualizované od roku 1992. Do nových zásad aplikovala aj smernice pre štandardy vnútornej kontroly pre verejný sektor a európske vykonávacie smernice pres kontrolné štandardy. V súčasnosti je návrh na legislatívnej a technickej úprave. Po pripomienkovacom konaní bude predmetný návrh predložený na schválenie na najbližšie rokovanie mestskej rady, príslušných komisií a mestskému zastupiteľstvu. 
Na základe uznesenia č. 213 zo dňa 30.8.2007 týkajúceho sa stanoviska k odpredajom, požiadala o spoluprácu oddelenie správy daní. Ide o preverenie, či žiadatelia, ktorí chcú odkúpiť majetok, majú splnené všetky záväzky voči mestu. V prípadoch, keď žiadateľ nemá splnené povinnosti voči mestu a má záujem o odkúpenie aktív mesta, budú tieto informácie posunuté na odborné oddelenie mesta a na vedenie mesta. 
V správe tiež uvádza šetrenie vo veci podnetov zamestnancov Mestskej knižnice. V priebehu roka vedenie prepustilo 3 zamestnancov na vlastnú žiadosť, 1 odišiel dohodou a ďalšiemu nebola obnovená zmluva, ktorá bola uzavretá na dobu určitú. Kontrolou knihy jázd sa ukázalo, že nebol uvedený dôvod používania služobného vozidla počas pracovného pokoja. Vysvetlením bolo, že služobné vozidlo bolo použité na výkon auditu a garančnú prehliadku vozidla. Odporúčala prehodnotiť vyťaženosť vozidiel a uzavreté poistenie na základe kontroly nákladov. 
V krátkosti uviedla, že na základe jej poverenia zamestnanci vykonali kontrolu vybraných položiek nákladov a výnosov, ako už uviedla, u dvoch subjektov. Ide o Základnú školu Tomášikova, kde nebolo zistené žiadne porušenie. Bližšie informácie sú uložené v správe o výkone kontroly. V druhom subjekte Správa majetku mesta Košice išlo o kontrolu za obdobie rokov 2008-2009. Konštatovala, že výsledok kontroly poukázal na výrazné zlepšenie oproti roku 2005. Kontrolovaný subjekt splnil všetky prijaté opatrenia vyplývajúce z predchádzajúcej kontroly. Správa obsahuje stanovisko k zisteným nedostatkom a prijaté opatrenia kontrolovaného subjektu. Ide o tieto zistené nedostatky: Porušenie zmluvných podmienok  dodávateľom a tým porušenie internej smernice pri vecnej a cenovej kontrole. Novelizáciou cenového poriadku nie je možné spätne odkontrolovať doklady slúžiace na vydávanie parkovacích kariet z dôvodu, že žiadateľ poskytuje doklady len k nahliadnutiu. Bližšie informácie sú uvedené v správe o výkone kontroly v kontrolovanom subjekte a jej správe. V závere poďakovala Správe majetku mesta Košice a Základnej škole Tomášikova za poskytnutie súčinnosti pri výkone kontroly. 
Tento týždeň na porade primátora opätovne predkladala stanovisko k dlhovej službe. Z dôvodu, že mesto žiada o úvery v súlade s platným uznesením č 1109 jej vyplýva povinnosť preskúmať dodržiavanie podmienok na prijatie návratných zdrojov financovania. Kto má záujem o uvedený materiál, jej asistentka Ing. Rešteyová ho poskytne a taktiež je zverejnený na webovej stránke mesta Košice.

p. Knapík, primátor mesta Košice – Nakoľko sa do rozpravy nikto nehlásil, uzavrel ju a dal slovo 
      návrhovej komisii. 

p. Hlinka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. aa) Štatútu mesta Košice 
berie na vedomie
1.	Správu o činnosti hlavného kontrolóra mesta Košice od XXXVII. rokovania MZ v Košiciach 
2.	Správu o výsledku kontroly hospodárenia nakladania s majetkom a vybraných položiek     výnosov a nákladov v Správe majetku mesta Košice, s.r.o. za obdobie rokov 2008 a 2009
3.	Správu o výsledku kontroly nakladania s majetkom a vybraných položiek príjmov a výdavkov za obdobie roka 2009 na Základnej škole Tomášikova č. 31 Košice
Schvaľuje návrh plánu kontrolnej činnosti Útvaru hlavného kontrolóra mesta Košice na I. polrok 2011.

Hlasovanie č. 13: za 35, proti 1, zdržal sa  9.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

5. Návrh VZN mesta Košice o vlajke a erbe MČ Košice - Ťahanovce

p. Knapík, primátor mesta Košice – Materiál je v písomnej podobe s dôvodovou správou. 
      Otvoril k nemu rozpravu. Nakoľko sa niekto neprihlásil, dal slovo návrhovej komisii.

p. Hlinka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 1b ods. 2 § 6 zákona č. 369/1990 Zb. o obecnom zriadení v znení neskorších predpisov a § 6 ods. 2 písm. a) Štatútu mesta Košice 
schvaľuje 
Všeobecne záväzné nariadenie mesta Košice o erbe a vlajke Mestskej časti Košice – Ťahanovce podľa predloženého návrhu. 

Hlasovanie č. 14: za 37, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

6. VZN mesta Košice o určení názvu ulíc  „Macáková“, „Pytliacka“, „Beskydová“, 
    „Poloninská“, „Čergovská“, „Pieninská“, „Sluková“

p. Knapík, primátor mesta Košice – Tieto ulice sa nachádzajú v novej lokalite mestskej časti 
Lorinčík. Materiál s dôvodovou správou je pripravený, prešiel komisiami s odporúčaním prerokovať a schváliť. Otvoril rozpravu. Nakoľko sa nikto neprihlásil, dal slovo návrhovej komisii. 
	
p. Hlinka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 2b a § 6 zákona SNR č. 369/1990 Zb. o obecnom zriadení v znení neskorších predpisov a podľa § 10 ods. 3 písm. a) zákona č. 401/1990 Zb. o meste Košice v znení neskorších predpisov 
schvaľuje 
Všeobecne záväzné nariadenie mesta Košice o určení názvu ulíc „Macákova“, „Pytliacka“, „Beskydská“, „Poloninská“, „Čergovská“, „Pieninská“, „Sluková“ podľa predloženého návrhu. 

Hlasovanie č. 15: za 37, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

7. VZN mesta Košice o určení názvu verejného priestranstva Hvozdíkov  park    
      
p. Knapík, primátor mesta Košice – Materiál s dôvodovou správou a grafickým zobrazením
je v písomnej podobe. Prešiel príslušnou komisiou s odporúčaním prerokovať ho a schváliť. Otvoril k nemu rozpravu. Nakoľko sa nikto neprihlásil, dal slovo návrhovej komisii. 

p. Hlinka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 2b a § 6 zákona SNR č. 369/1990 Zb. o obecnom zriadení v znení neskorších predpisov a podľa § 10 ods. 3 písm. a) zákona č. 401/1990 Zb. o meste Košice v znení neskorších predpisov
schvaľuje
Všeobecne záväzné nariadenie mesta Košice o určení názvu verejného priestranstva „Hvozdíkov park“ podľa predloženého návrhu. 

Hlasovanie č. 16: za 37, proti -, zdržal sa -.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

8. VZN mesta Košice o určení názvu ulice „Červený rak“

p. Knapík, primátor mesta Košice – Ulica sa nachádza v mestskej časti Juh. Materiál 
s dôvodovou správou a grafickou prílohou prešiel komisiami s odporúčaním prerokovať ho a schváliť. Otvoril k nemu rozpravu. Nakoľko sa nikto neprihlásil, dal slovo návrhovej komisii. 

p. Hlinka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 2b a § 6 zákona SNR č. 369/1990 Zb. o obecnom zriadení v znení neskorších predpisov a podľa § 10 ods. 3 písm. a) zákona č. 401/1990 Zb. o meste Košice v znení neskorších predpisov 
schvaľuje
Všeobecne záväzné nariadenie mesta Košice o určení názvu ulice  „Červený rak“ podľa predloženého návrhu. 
  
Hlasovanie č. 17: za 36, proti -, zdržali sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-
8(a Zverejňovanie oznamov pre verejnosť Mestom Košice

p. Knapík, primátor mesta Košice – Predkladateľom materiálu je poslankyňa  p. Blaškovičová, 
      odovzdal jej preto slovo.

p. Blaškovičová, poslankyňa MZ – Tento materiál bol rozdaný v písomnej podobe na minulom 
zastupiteľstve. Ide o problém, ktorý naniesla občianska verejnosť, ktorej sa niekedy týkajú verejné prerokovania, alebo chcú vedieť  informácie, ktoré majú preniknúť na verejnosť a verejnosť sa chce týchto rokovaní zúčastniť a boli oznamované neskoro, alebo nevhodným spôsobom, takže sa dotknutá verejnosť dozvedela o nich neskoro. Tento podnet prišiel od občianskej verejnosti a myslí si, že to, o čo ich žiadajú má byť celkom samozrejme zo strany mesta. 
Prečítala návrh na uznesenie: 
Mestské zastupiteľstvo Košiciach schvaľuje uznesenie v znení: Mesto Košice zabezpečí zverejňovanie všetkých oznamov týkajúcich sa verejnosti, napríklad rokovania mestského zastupiteľstva, verejné prerokovávania a iné a to nasledovne: minimálne dátum a čas konania bude vždy oznámený najmenej 15 dní vopred najmä
a) na titulnej stránke web stránky mesta Košice v časti oznamy a pozvánky pre verejnosť
b) na úradných tabuliach mesta Košice prístupných 24 hodín denne.
Časový limit nie je nutné dodržať ak je stanovený, či upravený inými normami. Zodpovedný: riaditeľ MMK.

V rozprave vystúpili:

p. Halenár, poslanec MZ – Celkom to nepochopil. Ako sa zabezpečia tie oznamy na úradnej 
      tabuli 24 hodín prístupnej verejnosti? 

p. Knapík, primátor mesta Košice – Zrejme sa tým myslia úradné tabule, ktoré sú vo vestibule, 
na ktorých sú verejné oznamy, aby neboli v uzavretých priestoroch, ale niekde pred magistrátom, aby si ich ten, kto má záujem mohol prísť kedykoľvek pozrieť. Pokiaľ je to dnu, tak tiež by mohol prísť kedykoľvek, no musí zvoniť na službu.

p. Matoušek, poslanec MZ – Tiež nepochopil, že keď sú osobitné predpisy, ktoré majú prednosť 
pred týmto uznesením, ako sa bude občanom vysvetľovať, že magistrát nesplnil to, čo sa prijalo. Nepochopil to. Iný predpis to môže určiť na 3 dni, 4 dni. Takéto uznesenie vylučuje iné termíny. Buď sa to riadi podľa osobitných predpisov, alebo sa to riadi tým malým zákonom, ktorý si teraz príjmu. 

p. Halenár, poslanec MZ – Faktická poznámka. Nemyslí si, že by tam bol taký vážny právny 
rozpor, na ktorý poukazuje poslanec p. Matoušek. V každom prípade by sa malo niečo také prijať a to preto, že naozaj dochádza k stavu, že ľudia, ktorých sa životne dotýka konkrétna zmena v meste sa buď nedozvedia, alebo sa dozvedia tak tesne o konaní niektorého dôležitého verejného zasadania, že na to nemajú už možnosť prísť. Samozrejme to sa týka aj takého slova demokracia, každý ho chápe ináč, ale keď je tu veľa poslancov nominovaných stranami so slovom demokracia v názve, tak taký návrh, ako tu predniesla poslankyňa p. Blaškovičová, by mal byť odobrený a mali by s ním súhlasiť.

p. Knapík, primátor mesta Košice –  nekomentoval predchádzajúce vystúpenie, V zásade súhlasí 
s tým, čo povedal p. Matoušek. Uznesenie nemôže ísť nad rámec zákona. Sú momenty, keď zákon ukladá minimálny čas na zverejnenie oznamu kedy a kde bude rokovanie. Toto je potrebné rešpektovať, lebo nastávajú situácie, keď treba nejaké stretnutie urýchlene zvolať a nemôže sa dodržať tých 15 dní. V uznesení je to však ošetrené, že tento limit nie je potrebné dodržať vtedy, ak je upravený inými právnymi predpismi. Je to do istej miery vysvetľujúce. Mnoho rokovaní však nie je upravených časovými limitmi, tak na toto sa to môže vzťahovať
Nakoľko neboli ďalšie otázky a pripomienky, uzavrel rozpravu a dal slovo návrhovej komisii. 

p. Hlinka, poslanec MZ – Prečítal návrh na uznesenie, ktorý predniesla poslankyňa       p.Blaškovičová.
Mestské zastupiteľstvo Košiciach schvaľuje uznesenie v znení: Mesto Košice zabezpečí zverejňovanie všetkých oznamov týkajúcich sa verejnosti, (rokovania mestského zastupiteľstva, verejné prerokovávania a iné) a to nasledovne: 
minimálne dátum a čas konania bude vždy oznámený najmenej 15 dní vopred najmä
a) na titulnej stránke web stránky mesta Košice v časti oznamy a pozvánky pre verejnosť
b) na úradných tabuliach mesta Košice prístupných 24 hodín denne.
Časový limit nie je nutné dodržať ak je stanovený, či upravený inými právnymi normami. Zodpovedný: riaditeľ MMK.

Hlasovanie č. 18:  za 22, proti -, zdržali sa 17.

p. Knapík, primátor mesta Košice – Konštatoval, že uznesenie bolo prijaté.
Privítal zástupcov Dopravného podniku mesta Košice, ktorí prišli na rokovanie mestského  zastupiteľstva aj s transparentom.

––-     ––-     ––-

9. Zmeny a doplnky ÚPN HSA Košice, lokalita Vyšné Opátske

p. Knapík, primátor mesta Košice – Požiadal hlavného architekta, aby krátko uviedol tento
      materiál. 

p. Drahovský, hlavný architekt mesta Košice -  Vyšné Opátske je lokalita, ktorá má spracovaný 
samostatný územný plán ako mestská časť zóny a aj územný plán hospodársko-sídelnej aglomerácie sa pre túto mestskú časť schvaľuje samostatne svojimi zmenami a doplnkami. V materiáli doplnili v každej časti o akú zmenu ide, o aký druh zmeny ide. Tento materiál prešiel legislatívnym procesom, boli prerokované aj pripomienky orgánov a inštitúcií, ale aj obyvateľstva, ktorým nebolo vyhovené. Na materiál dostali aj záväzné stanovisko Krajského stavebného úradu, ktorý súhlasí s daným materiálom. 

V rozprave vystúpili:

p. Dolná, poslankyňa MZ – Osvojila si návrh starostu mestskej časti Vyšné Opátske p. Becu
      ohľadom zmeny územného plánu a žiada doplniť v bode žiada bod 2 v znení:
Žiada hlavného architekta mesta Košice začať práce na zabezpečení prerokovania zmien      a doplnkov územného plánu hospodársko-sídelnej aglomerácie Košice, diaľničný privádzač Vyšné Opátske – Zdoba.

p. Halenár, poslanec MZ – Chcelo by to k tomu niečo viac. Je to síce len jedna veta, ale on nevie,     
čo sa tam deje. Skrátka len tak hodiť nejakú vetu, bez nejakej mapy, bez čohokoľvek, ako doplnok uznesenia, to sa mu nezdá ako veľmi fér voči ostatým. Verí, že zainteresovaní vedia o tej problematike, ale on o nej netuší.

p. Beca, starosta MČ Vyšné Opátske – Na doplnenie len toľko – v priebehu rokovania 
a prejednávania územného plánu hospodársko-sídelnej aglomerácie na časť pripomienok občanov bolo odpovedané v materiáli asi tým štýlom, že tieto body, ktoré ľudia namietali, budú ako samostatný bod prejednané zvlášť. Len nebolo povedané kedy. Preto dal návrh, aby ten proces vôbec nastal, lebo môže dôjsť k situácii, že áno, s pripomienkami občanov sa zaoberali a budú riešené pri samostatnej zmene, len tá zmena môže byť o 5 rokov o 10 rokov. Kvôli tomu je predložený návrh na uznesenie, aby sa tým začalo hneď zaoberať.

p. Drahovský, hlavný architekt mesta Košice – Začali proces zosúlaďovania tohto privádzača, len 
preto, že nedošlo k zhodám a k dorokovaniu, tak potom tento proces, ako tretí materiál, stiahli. Ostáva tak, ako je to špecifikované v súčasnej platnej územno-plánovacej dokumentácii. Na otázku kedy začať - tak práve teraz sa začínajú procesy, kedy sa začína okolo Košíc veľmi intenzívne hovoriť o diaľniciach, o rýchlostných komunikáciách. Začala sa už  R4 a sú rokovania o D1 a predlžení R2 a R4 a to je práve teraz ten moment, keď môžu s Národnou diaľničnou špecifikovať konkrétne body napojenia jednotlivých privádzačov, riešiť tieto križovatky a potom aj premietnuť do územného plánu. Preto je to teraz dané len ako územná rezerva, aby dopredu neprejudikovali definitívne riešenie, ktoré je z úrovne Národnej diaľničnej spoločnosti.

p. Knapík primátor mesta Košice – Uzavrel rozpravu a dal slovo návrhovej komisii. 

p. Weiszer, poslanec MZ – Prečítal návrh na uznesenie.
Mestské zastupiteľstvo v Košiciach podľa § 31 stavebného zákona a podľa príslušných stanovení Štatútu mesta Košice
A. schvaľuje
1.	zmeny a doplnky Územného plánu hospodársko-sídelnej aglomerácie Košice v lokalite Vyšné Opátske v zmysle grafických príloh dokumentácie, 
2.	doplnok ku Všeobecne záväznému nariadeniu mesta Košice č. 39/1998, ktorým sa vyhlasuje záväzná časť Územného plánu hospodársko-sídelnej aglomerácie Košice podľa predloženého návrhu.
B. berie na vedomie
1.	vyhodnotenie pripomienok z prerokovania,
2.	stanovisko nadriadeného orgánu územného plánovania,
C. žiada 
1.	Primátora mesta Košice zabezpečiť uloženie Zmien a doplnkov Územného plánu hospodársko-sídelnej aglomerácie Košice na Útvare hlavného architekta mesta Košice, na Miestnom úrade Mestskej časti Košice – Vyšné Opátske, na Stavebnom úrade mesta Košice, pracovisku Juh a na Krajskom stavebnom úrade v Košiciach.
2.	Hlavného architekta mesta Košice začať práce na zabezpečení prerokovania Zmien a doplnkov Územného plánu hospodársko-sídelnej aglomerácie Košice, diaľničný privádzač Vyšné Opátske – Zdoba.

Hlasovanie č. 19: za 37, proti 1, zdržal sa 1.

p. Knapík, primátor mesta Košice – Konštatoval, že uznesenie bolo prijaté. Ak to dobre pochopil, 
      bol prečítaný aj doplňujúci návrh.

p. Halenár, poslanec MZ – Pre upresnenie, aby to bolo všetkým jasné, poslankyňa p. Dolná 
predniesla pozmeňujúci návrh k uzneseniu. O ňom vôbec nehlasovali. Hlasovali o pôvodnom návrhu, ktorý bol modifikovaný svojvoľne členom návrhovej komisie. Požiadal, aby bolo jasne povedané, či toto hlasovanie bolo v poriadku. 

p. Knapík, primátor mesta Košice – Požiadal poslanca p. Weiszera, člena návrhovej komisie, aby 
      to vysvetlil. 

p. Weiszer, poslanec MZ – Odpovedal poslancovi p. Halenárovi – poslankyňa p. Dolná 
predložila totožný návrh, ako bol pôvodný, s doplnením v bode žiada o bod 2. To, čo teraz prečítal, to bol návrh poslankyne p. Dolnej a obsahoval pôvodný návrh s jej doplnením. 

––-     ––-     ––-

10. Zmeny a doplnky ÚPN zóny Košice – Vyšné Opátske

p. Knapík, primátor mesta Košice  - Požiadal hlavného architekta mesta Košice, aby uviedol 
      materiál. 

p. Drahovský, hlavný architekt mesta Košice – Ďalším materiálom sú zmeny a doplnky 
územného plánu zóny, kde trasa diaľničného privádzača, ktorá má križovatku na nábrežnej komunikácii je ponechaná tak, ako je aj v platnom územnom pláne a celá tá lokalita, ktorou prechádza privádzač je ponechaná na pôvodnú funkciu, okrem dolnej časti. Druhý výkres sa týka technickej infraštruktúry, kde v mieste križovatky upravili preloženie VV napätí tak, aby nekolidovali s touto križovatkou.  Pôvodný návrh rátal s celkom iným premiestnením VV napätí. Po pripomienkach občanov rešpektovali tieto pripomienky a trasu ponechali v pôvodnom koridore.

V rozprave vystúpili:

p. Halenár, poslanec MZ – K predchádzajúcemu bodu. Poprosil návrhovú komisiu, aby jasne 
povedala, že sa číta pozmeňujúci návrh toho a toho poslanca, lebo pred čítaním toho predchádzajúceho návrhu, má taký silný pocit, to nebolo povedané. A to je to, čo môže niekoho zneistiť. Aj on by nehlasoval tak ako hlasoval v tom predchádzajúcom bode. 

p. Knapík, primátor mesta Košice – dúfa, že si to návrhová komisia ustriehne a bude to 
      aplikovať. Nakoľko sa do rozpravy už nikto nehlásil, dal slovo návrhovej komisii. 

p. Weiszer, poslanec MZ- Prečítal pôvodný návrh na uznesenie.
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice
A. schvaľuje    
1.	Zmeny a doplnky Územného plánu zóny Vyšné Opátske v zmysle grafických príloh dokumentácie, 
2.	Všeobecne záväzné nariadenie mesta Košice, ktorým sa vyhlasuje záväzná časť Územného plánu zóny Vyšné Opátske podľa predloženého návrhu.
B. berie na vedomie 
stanovisko nadriadeného orgánu územného plánovania,
C. žiada primátora mesta Košice 
zabezpečiť uloženie Zmien a doplnkov Územného plánu zóny Vyšné Opátske na Útvare hlavného architekta mesta Košice, na Miestnom úrade Mestskej časti Košice – Vyšné Opátske, na Stavebnom úrade mesta Košice, pracovisku Juh a na Krajskom stavebnom úrade v Košiciach.

Hlasovanie č. 20: za 40, proti -, zdržal sa -.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

11. Zmeny a doplnky  ÚPN HSA Košice 2010

p. Knapík, primátor mesta Košice – Materiál bol upravený z dôvodu zmien a stiahnutia 
niektorých materiálov nebol prerokovaný na septembrovom mestskom zastupiteľstve. Vyzval preto hlavného architekta, aby ho krátko uviedol. 

p. Drahovský, hlavný architekt mesta Košice – Materiál bol predrokovaný od júla 2010. Tak ako 
povedal primátor mesta, vzhľadom na to, že s niektorými lokalitami sa nestotožnilo obyvateľstva, bol predložený až na tomto mestskom zastupiteľstve. Prebiehali rokovania a tam, kde nedošlo k zhode, tak tie lokality vypustili a budú predmetom ďalších zmien a doplnkov, ktoré budú pripravovať.  
V súčasnosti predkladá materiál so zmenami hlavne v lokalitách: Sever – Čičky, Sever – križovatka – Zimný štadión, potom sú to Ťahanovce Európska a Kostolianska – prepojenie, Lorinčík – Breziny,  Košariská 2, Háj, Vyšný Lorinčík, Myslava – Za Myslavským potokom a skládka odpadu. K tejto lokalite by chcel povedať, že prvý krát vzhľadom na to, že Košice majú Spaľovňu, tak rezervnú plochu, ktorá bola pre rozšírenie skládky odpadu práve naopak vracajú do ekologického režimu, teda lesa a je vypustená z územného plánu HSA ako plochu, ktorá by mala byť rezervovaná pre vyššiu ekologickú záťaž. Ďalej sú to lokality: Poľov – Hospodársky dvor, Poľov – Studne, Poľov – Sad, Poľov – Pútny kopec, Poľov – Za záhradami, lokalita Západ – Kohal,  lokalita Barca – Pri letisku a Barca – Pod hospodárskym dvorom, lokalita Juh – Pri VSS, Barca – Priemysel juh, lokalita Krásna – Feketeho pažiť, Krásna – Na hore 2, Krásna – Zdoba 2 a poslednou je lokalita Nad jazerom – Stálicová. 
Materiál je obsiahly. Bol prerokovaný aj s orgánmi a inštitúciami, ako aj s občanmi. Je predložený v písomnej podobe. 

V rozprave vystúpili:

p. Blaškovičová. poslankyňa MZ -  V súvislosti s tým, čo hovoril hlavný architekt mesta 
ohľadom prerokovania materiálu s verejnosťou a občanmi mala jeden doplňujúci návrh uznesenia k mestskej časti Západ, lokalite Kohal. V tomto materiáli, v pracovnej verzii pod bodom 24.12 je návrh časti obce, na ktorú treba spracovať územný plán zóny. Je tu poznámka, že v danej lokalite sa stanovuje povinnosť spracovať územný plán zóny. Na to, aby mohla prebehnúť investícia a aby sa mohlo začať stavebné konanie, je návrh na časový harmonogram, do kedy sa má spracovať ten územný plán zóny, aby bola naplnená litera predkladaného návrhu. Dovolila si doplniť návrh uznesenia:
Mestské zastupiteľstvo v Košiciach ukladá 
a)	Útvaru hlavného architekta pripraviť návrh územného plánu zóny a to najneskôr do 11/2011, to znamená do roka, 
b)	 Mestu Košice, aby začalo konanie o stavebnej uzávere v danej lokalite a následne stavebnú uzáveru vyhlásilo a to až do termínu, kedy bude schválený územný plán zóny.
Je  to jednoducho z dôvodu, že občania, ktorí sa zúčastňovali verejného prerokovania, ktorí bývajú v danej lokalite, nie sú celkom stotožnení s tým, ako je navrhnutý územný plán mesta a nevedia podrobnosti, čo sa tam bude stavať, aká výstavba sa tam chystá. Hovorí sa o garážach, kde by zelená plocha mala byť len na streche. Verí, že je tam aj iná alternatíva, ale pokiaľ nebude spracovaný územný plán zóny, nie je celkom jasné, ktorá parcela bude ako použitá. Preto predložila tento návrh na uznesenie a poprosila, aby sa o ňom hlasovalo.

p. Knapík, primátor mesta Košice – Zrejme budú na to reakcie, len by chce poprosiť prítomných 
občanov v rokovacej sále, že táto sála je otvorená pre potreby rokovania a fotoateliéry sa nachádzajú niekde inde. Preto ich vyzval, aby to rešpektovali.

p. Petrvalský, poslanec MZ – Pripomenul, že súčasťou tejto zmeny územno-plánovacej 
dokumentácie je prepojenie Európskej triedy s Kostolianskou cestou. Už viackrát bolo spomínané, že niektorí občania nie sú spokojní s niektorými riešeniami. Musel povedať, že ich občania sú s niektorými riešeniami maximálne spokojní, len by bolo potrebné trochu urýchliť tieto záležitosti, lebo skutočne majú len jeden jediný prístup do mestskej časti. Teraz sa napríklad na tejto komunikácii menil koberec a dostupnosť bola katastrofálna. Na sídlisko sa nevedia dostať inak, iba tou jednou cestou. Veľmi by potrebovali tento ďalší prístup čo najskôr. 

p. Knapík, primátor mesta Košice – Tak nie je to celkom tak, lebo cez obec Ťahanovce sa na 
      sídlisko dá dostať, ale chápe, že nie je to úplne ideálne.

p. Naď, poslanec MZ – Predbehol ho predrečník, tiež chcel reagovať na túto situáciu na sídlisku 
Ťahanovce, len zdôraznil to, že naozaj sídlisko, ktoré má teraz 25 tisíc obyvateľov si zaslúži trochu iný prístup. Toto je priestor, ktorý im umožňuje nejakým spôsobom súčasný zlý stav riešiť. Je pravdou, že to vníma ako beh na dlhé trate, pretože toto je len prvý krok, ktorý vedie len k tomu, že je možné takýmto spôsobom dopravu realizovať. V súvislosti s tým sa spýtal, do akej miery táto alternatíva môže zasiahnuť do oddychovej zóny Anička, lebo nová komunikácia by mala prechádzať týmto územím a pomerne dosť blízko prameňa, ktorý ľudia často navštevujú.

p. Mutafov, poslanec MZ – Prvý krát počúva takýto návrh. Veď o tomto návrhu hovoria dva 
roky. Čo sa týka parkovacieho domu, je v štádiu riešenia otázka napojenia, príchodu a odchodu. To, čo sa teraz rieši, je otázka zmeny, ktorá súvisí s bývalým robotníckym domom, resp. hotelom Kohal, ktorý je polyfunkčný. Má tam byť polyfunkcia, čo sa týka viacpodlažnej garáže, ktorá je nevyhnutnosťou na riešenie vnútroblokového parkovania. Otázka napojenia na Triedu SNP je v úvahách, zatiaľ otázka garáži nie je doriešená na 100 %, ale tam je riešená aj táto otázka, diskutuje sa o nej. Ale garážovanie systémom veľkokapacitnej garáže odstráni tlaky na miestnych komunikáciách. Veď toto treba postúpiť do ďalšieho konania. A o tomto prvý krát počuje. Nech všetci prepáčia, ale to sa nedá tak, že prídu dvaja a povedia, že majú návrh na zmenu plánu. Veď oni to majú v uznesení zastupiteľstva spred dvoch rokov a týmto procesom sa rieši, aj otázka veľkokapacitnej garáže. Keď chcú, aby Spoločenský pavilón fungoval, tak musia vybudovať aj veľkokapacitnú garáž, ale to je v procese riešenia. Táto otázka ešte nie je dokončená. Na to bude treba samozrejme odbornú debatu a na tom ÚHA pracovalo.

p. Blaškovičová, poslankyňa MZ – Faktická poznámka.  Spýtala sa prečo teda za tie dva roky 
nebol spracovaný územný plán zóny, aby ľudia podrobne videli, ako to bude vyzerať. V tomto materiáli je to jasne povedané, že územný plán zóny je nutné spracovať. Jej návrh vlastne vychádza z toho, že pomáha stanoviť termín, do kedy sa má ten územný plán zóny spracovať. Jednoducho sa môže stať, že kým sa spracuje územný plán, bude tam stáť niečo, s čím ľudia nebudú súhlasiť. Preto je aj návrh tej dočasnej stavebnej uzávery. 

p. Knapík, primátor mesta Košice – Nakoľko sa nikto nehlásil, uzavrel rozpravu a otvoril priestor 
      na odpovede. 

p. Drahovský, hlavný architekt mesta Košice –  Najprv odpovedal na pripomienku poslankyne
      p. Blaškovičovej.  
Po prvé – táto lokalita bola ako keby stavebne ukončená. Jej nedostatkom bolo málo parkovacích miest a napojenie na dostatočne kapacitnú komunikáciu. Preto Útvar hlavného architekta nepovolil zmenu územného plánu HSA, pokiaľ nebude spracovaných niekoľko urbanistických štúdií, kto sa pamätá, bola o tom pred rokom diskusia v mestskom zastupiteľstve, tak, aby boli presvedčení, aby aj samotný investor, ktorý premenil tieto ubytovacie kapacity na byty, aby sa zaviazal riešiť a bol oboznámený, že bude musieť riešiť veľkokapacitné parkovanie v tejto lokalite, pretože majú veľmi podobný prípad  s tými ďalšími dvoma blokmi, ktoré boli územným plánom HSA premenené na bývanie a potom sú tam problémy s parkovaním. Takáto veľká kapacita parkovacieho domu by im riešila celú túto lokalitu. Preto tento proces tak dlho trval, lebo sa hľadali optimálne riešenia. Nakoniec arch. Adam spracoval návrh štúdie, kde je napojenie s Triedy SNP a aj sám investor tejto lokality akceptoval, že takéto napojenie je rozumné a aj oni, z hľadiska vizuálneho kontaktu Spoločenského pavilónu k Triede SNP, toto akceptovali. Je to asi na tretine, či polovici toho parkoviska a asi na štvrtine tej plochy, ktorá je pri bloku. Preto sa aj v tejto lokalite 24.12 stanovuje povinnosť spracovať územný plán zóny. Teda z hľadiska funkcie územný plán hospodársko-sídelnej aglomerácie stanovuje, že je tam zmiešaná funkcia spolu aj s ubytovaním a daný investor tie investičné aktivity, ktoré nejdú nad rámec rozsahu terajšieho priestorového pôsobenia, môže legalizovať ako byty, ale všetko, tak ako hovorí aj poslankyňa p. Blaškovičová, čo by išlo nad rámec, sa musí riešiť územným plánom zóny. Majú pripravenú túto štúdiu a vedia zadať spracovanie územného plánu zóny, aby lokalizovanie tej parkovacej garáže a jej pripojenia prebehlo normálnym legislatívnym procesom a bolo dokončené. Zároveň ale môže investor tie záväzky, ktoré má voči občanom v tejto lokalite, legalizovať svojim spôsobom. To už poslanec p. Mutafov vie veľmi dobre o čom to je, pretože tento investor sa snaží skultúrniť túto lokalitu aj na byty, aj na občiansku vybavenosť. Toľko k prvej pripomienke. 
Druhá pripomienka – napojenie sídliska Ťahanovce.  Napojenie Ťahanoviec je v skutočnosti dnes ešte stále rezervované cez obec a s pánom starostom Nigutom už niekoľko krát diskutovali a hľadali inú trasu, no zatiaľ ešte nie je detailne spracovaná. Zároveň ale silná Európska trieda, ktorá sa napája na Americkú triedu v tomto bode, je takým miestom, ktoré by mohlo predpokladať prepojenie na Kostoliansku ulicu. Nájsť to optimálne prepojenie bolo v posledných rokoch preverené niekoľkými variantmi a vzhľadom na to, že objekt Aničky, ktorý tam bol, už neexistuje, je sanovaný a že je to vlastne jediné miesto, kde nie je veľa vzrastlej zelene, lebo tam boli objekty ako také a prameň je predsa len ďalej od tejto lokality smerom k aleji, ktorá prichádza od Kostolianskej cesty, tak preverovali a navrhli toto premostenie v najužšom, najkratšom mieste a vysoká zeleň, ktorá je v tejto rekreačnej zóne, by zakrývala toto premostenie, ktoré následne klesne na pozemky. Dostane sa tam teda mostný objekt a bude určitým spôsobom ovplyvňovať ten vizuál, ale zatiaľ je to v najoptimálnejšom nájdenom mieste. Hneď začnú preverovať špeciálnou štúdiou to ďalšie prepojenie mimo obec, mimo zastavanú časť, aby mohli uvoľniť obci Ťahanovce pozemky, ktoré má v tej vyššej časti, pre svoj rozvoj. 

p. Blaškovičová, poslankyňa MZ – Faktická pripomienka.  Jej návrhom na uznesenie nie je 
napadnúť parkovací dom. Chápe obavu pána starostu, ale hovorí za ľudí, ktorí majú takú obavu, že vstup na to parkovisko nebude z Triedy SNP, ale jednoducho povedie popri škole a bude zasahovať do zelene a v podstate to ovplyvní, alebo zruší ihrisko, ktoré tam bolo vybudované v minulom roku. Je to o slušnosti investora, či realizácia návrhu bude taká, ako hovoril hlavný architekt, alebo nie. Ale to si starosta tejto mestskej časti vezme na svoje plecia, keď to dopadne inak.

p. Knapík, primátor mesta Košice -  Má tomu rozumieť tak, že pani poslankyňa trvá na svojom 
      návrhu, ktorý bol prednesený.

p. Mutafov, poslanec MZ – Faktická poznámka. Po dvoch rokoch intenzívnej komunikácie, tak 
ako p. Drahovský povedal, kedy o tom diskutovali, ohnivo o týchto veciach rozprávali, nakoniec p. Drahovský spolu s investorom spracovali štúdie s príjazdom od Triedy SNP. Veď otázka otvorenia cesty od Triedy SNP je stará 10 rokov. To nie je nový problém. Problém je vybudovanie garáže. Čo sa týka detského ihriska, ktoré dokončili v minulom roku v decembri, to predsa neprichádza do úvahy, žeby sa rušilo, tak veľké to nebude. Čiastočne to bude na tých betónových plochách, ktoré sú dnes pred Ferrocentrom.  A vybudovanie veľkokapacitnej garáže je alfou a omegou skultúrnenia dopravy, ktorá tam existuje. Každý má právo povedať svoj názor, no pri všetkej úcte nerozumie tomu, lebo so všetkou odbornosťou sa dva roky tomu venujú, diskutujú o tom a bude na ÚHA a kvalifikovaných návrhoch, ako sa to dotiahne do finálneho konca. On kolegom verí, že tieto veci sa dotiahnu.

p. Knapík, primátor mesta Košice – Je to jasné, pani poslankyňa trvá na svojom návrhu. Slovo už 
nedal nikomu, hlavný architekt to vysvetlil, doplnil ho poslanec p. Mutafov, treba sa s tým vysporiadať tak, ako každý poslanec uzná za vhodné. Verí, že dobre. Odovzdal slovo návrhovej komisii.

p. Weiszer, poslanec MZ – Prečítal pozmeňujúci návrh poslankyne p. Blaškovičovej 
      v nadväznosti k lokalite Kohal. 
Mestské zastupiteľstvo v Košiciach ukladá 
c)	Útvaru hlavného architekta pripraviť návrh územného plánu zóny a to najneskôr do 11/2011, to znamená do roka, 
d)	 Mestu Košice, aby začalo konanie o stavebnej uzávere v danej lokalite a následne stavebnú uzáveru vyhlásilo a to až do termínu, kedy bude schválený územný plán zóny.

Hlasovanie č. 21: za 8, proti 2, zdržali sa 26.

p. Knapík, primátor mesta Košice – Konštatoval, že návrh na zmenu uznesenia nebol schválený. 

p. Weiszer, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice
A. schvaľuje
1. Zmeny a doplnky Územného plánu hospodársko-sídelnej aglomerácie Košice 2010    v zmysle spracovanej dokumentácie 
2. doplnok ku Všeobecne záväznému nariadeniu mesta Košice č. 39/1998, ktorým sa vyhlasuje záväzná časť Územného plánu hospodársko-sídelnej aglomerácie Košice podľa predloženého návrhu.
B. berie na vedomie stanovisko nadriadeného orgánu územného plánovania,
C. žiada primátora mesta Košice
zabezpečiť uloženie Zmien a doplnkov Územného plánu hospodársko-sídelnej aglomerácie Košice na Útvare hlavného architekta mesta Košice, na miestnych úradoch mestských častí, na území ktorých sa nachádzajú riešené lokality, na príslušných  pracoviskách stavebného  úradu mesta  Košice a na  Krajskom  stavebnom  úrade v Košiciach.

Hlasovanie č. 22: za 37, proti -, zdržali sa 3.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-
	
Vystúpenie zástupcu odborov DPMK, a.s.

p. Pajtáš, poslanec MZ – Zástupcovia odborov Dopravného podniku ho ako člena dozornej 
rady oslovili, aby predniesol ich žiadosť, vystúpiť na tomto mestskom zastupiteľstve. Preto poprosil primátora mesta, aby dal hlasovať o možnosti vystúpenia ich zástupcov. 

p. Knapík, primátor mesta Košice – Spresňujúca otázka. Zástupcov, alebo zástupcu, lebo keď 
      dobre odhaduje, tak je ich tu okolo 30. Bude hovoriť jeden?

p. Pajtáš, poslanec MZ – Predpokladá, že zástupcu.

p. Knapík, primátor mesta Košice – Dal hlasovať o procedurálnom návrhu, t.j. o požiadavke, 
ktorú predniesol poslanec p. Pajtáš, o možnosti vystúpenia zástupcu zamestnancov – vodičov Dopravného podniku a prednesenie ich požiadavky. Prítomní členovia sú zástupcovia odborov.

Hlasovanie č. 23: za 39, proti -, zdržal sa -.

p. Knapík, primátor mesta Košice – Procedurálny návrh bol prijatý. Vyzval zástupcu, bude to  
      p. Stankovič, aby prišiel k mikrofónu.

p. Stankovič, zástupca odborárov DPMK – Poďakoval za možnosť vystúpiť na mestskom 
      zastupiteľstve. 
      Od ich posledného vystúpenia na pôde mestského zastupiteľstva koncom februára 
2008 uplynuli takmer 3 roky. Vtedy sa kvôli nedohode v kolektívnom vyjednávaní chystali vyhlásiť štrajkovú pohotovosť. Túto napokon o ďalšie dva týždne vyhlásili. Dôvodom nespokojnosti boli vtedy, rovnako ako aj teraz, pracovné a aj mzdové podmienky. Následne podpísali tzv. dočasnú dohodu pri uplatňovaní niektorých pravidiel pri určovaní pracovného času vodičov hromadnej dopravy, DPMK, a.s., ktorou sa zamestnávateľ zaviazal, že urýchlene vydá smernicu „Organizovanie pracovného času vodičov hromadnej dopravy v DPMK, a.s.“ a začne s postupným prepracovaním služobných cestovných poriadkov hromadnej dopravy v zmysle dohôd. Zároveň sa dohodlo, že vodičom mestskej dopravy sa v rokoch 2009-2011 navýšia každoročne mzdy minimálne o 10 %. Nakoniec z toho vzišlo navýšenie v priemere o 10 % pre všetkých zamestnancov. Na základe týchto dohôd štrajkovú pohotovosť odvolali. Začiatkom roka 2009 došlo k svetovej hospodárskej kríze, na základe ktorej sa mesto chystalo znížiť dotáciu mestským podnikom o 10 %. Prejavili ochotu počkať na možnosti mestského rozpočtu pre rok 2009 a súhlasili, že mzdy sa nebudú navyšovať v dohodnutom termíne, ale že sa k tejto téme vrátia o 3 mesiace. Keď sa dozvedeli, že mestské zastupiteľstvo sa rozhodlo, že obmedzenia sa nebudú vzťahovať na školstvo a Dopravný podnik mesta Košice, dotáciu pre nich navýšilo o 10 %, brali to tak, že akceptovalo dohodu o úprave miezd. Požiadali preto znovu o obnovenie kolektívneho vyjednávania. Vedenie však o plnenie dohody neprejavilo záujem. Koncom februára 2009 štrajkovú pohotovosť vyhlásili znova. Čo sa týka miezd, nakoniec súhlasili, že dohoda sa presúva o rok, ale v štrajkovej pohotovosti ostali doteraz kvôli porušovaniu kolektívnych dohôd. K navýšeniu miezd o 3 % došlo až od decembrovej výplaty, keď upozornili na porušenie kolektívnej zmluvy vyššieho stupňa. Napriek tomu, že mesto znova znížilo objednávku na vozokilometre, ale súčasne nedošlo k dohode v zmene linkového vedenia, pre vodičov ostalo rovnaké množstvo výkonov. Podnik preto hľadal iné riešenia na úkor zamestnancov, ale hlavne vodičov. Vďaka kríze, pre ktorú iné podniky prepúšťali, Dopravný podnik začal síce postupne dopĺňať chýbajúce stavy vodičov, ale pracovné podmienky sa nezlepšili, skôr naopak. Práca nadčas u vodičov podľa posledného rozboru v roku 2010 oproti roku 2009 ešte stúpla. 
Keďže nedošlo k dohode o zmene linkového vedenia, riešil to manažment po svojom. Opakovane sa vydávali nové služobné cestovné poriadky, znížil sa pritom počet služieb, ale súčasne sa v nich nahustili výkony vodičov aj tým, že sa ešte viac obmedzili prestávky, čím ich aj na úkor bezpečnosti nútia jazdiť viac kilometrov za rovnaký pracovný čas. 
Nevie, v čom je problém, keď nedokážu v podniku stabilizovať výpravu tak, aby sa služobné cestovné poriadky nemuseli pravidelne meniť. Keď bol napríklad v Dopravnom podniku Plzeň, tam mu potvrdili, že 15 rokov robia bez zmien rovnaké linky a rovnaké služby. V Dopravnom podniku mesta Košice došlo len v tomto roku k väčším zmenám už 6-krát. Samozrejme manažment pritom tvrdí, že nevie vydať rozvrhy vodičov v súlade s platnou legislatívou a kolektívnymi dohodami. Po dohode so zástupcami zamestnancov síce zriadil zamestnávateľ skupinu tzv. dispozičných vodičov – aby sa tomu rozumelo, dispoziční vodiči majú za úlohu nahradzovať výpadky za tých vodičov, ktorí sú na dovolenke, alebo sú práceneschopní. Títo vodiči nepoznajú svoje konkrétne služby v zmysle zákonníka práce, pri ich zriadení sa však dohodli, že budú pracovať v dohodnutom pracovnom cykle. Súčasťou dohody mali byť aj ich mzdové podmienky, ale na ich odmeňovaní sa nevedeli dohodnúť. Keďže už viacerí v tomto režime pracovali, súhlasili s príplatkom 25,- € mesačne na skúšobnú dobu 3 mesiace. Po uplynutí troch mesiacov odmietol zamestnávateľ rokovať o novej dohode aj o ich príplatkoch a tento stav odporujúci zákonu trvá do súčasnosti. Zamestnávateľ by bol najradšej, ak by všetci vodiči boli dispoziční, ale samozrejme bez príplatkov. 
Podpísali dohodu o 3-mesačnom referenčnom období pre vyrovnávanie úväzku vodičov, čiže tzv. ustanoveného pracovného času. Zamestnávateľ však aj túto dohodu zneužil a v rozpore s ňou prestal všetkým vodičom vyplácať príplatky za prácu nadčas mesačne. Keďže organizačne nezvládal ich zadeľovanie do práce tak, ako sa dohodol a ako to vyplýva ako zo zákona, ako aj z podnikovej kolektívnej zmluvy, odmietal a stále odmieta vydávať rozvrh služieb tak, aby vodiči poznali svoj úväzok vopred. Ak sa totiž úväzok napĺňa iba priebežne, vodič nemôže vedieť, kedy vykonáva prácu nadčas. To sa dozvie až na konci referenčného obdobia. Zamestnávateľ to teda zneužíva tak, že ich nadčasovou prácou vykrýva nenaplnený úväzok, čím ich zjavne a úmyselne poškodzuje na mzde.
Znižovaním objednávky mesta na prepravné výkony sa postupne zotreli rozdiely medzi výpravou služieb cez školský rok a cez prázdniny na minimum. Väčšinou cez prázdniny prebiehajú aj výluky v koľajovej doprave, čo si vyžaduje navýšenie výkonov vodičov autobusovej dopravy a teda pre nich ešte menšie možnosti na čerpanie dovoleniek práve v čase horúčav. Spolu s nahusťovaním výkonov, skracovaním prestávok dochádza k nadmernému zvyšovaniu ich fyzickej a psychickej pracovnej záťaže. Ako by sa páčilo prítomným, ak si dovolenku naplánujú spolu s rodinou, včas ju odsúhlasia so zamestnávateľom, ale vedúci, ak nejakého majú, im dovolenku na poslednú chvíľu zruší, lebo nemá kto pracovať, resp. ako by reagovali, ak by museli brať dovolenku v čase keď ju nepotrebujú a rozkúskovanú na dni. Zamestnávateľ tieto postupy deklaruje ako výhodu. Napriek tomu, že zo stanoviska Ministerstva práce, sociálnych vecí a rodiny vyplýva, že zákonník práce neumožňuje zamestnávateľovi určovať dovolenku svojvoľne, bez ohľadu na záujmy zamestnanca a tiež, že záujmy zamestnávateľa a zamestnanca sú v zákone postavené na rovnakú úroveň, zamestnávateľ si výklad zákona o určovaní dovolenky prispôsobil tak, že dovolenku určuje ešte aj v mesiacoch január a február, keď zamestnanec ešte na ňu ani nemá nárok. Nehovorí o prípadoch, keď si dovolenku v tomto období zažiada zamestnanec, alebo ak sa jedná o dočerpanie starej dovolenky. 
Naopak, rapídne vzrástli rozdiely medzi výpravou cez pracovné dni a medzi výpravou cez víkendy. Keďže je dlhodobý nedostatok vozidiel, u ktorých pre zlú organizáciu práce ešte viac narástla poruchovosť, denne bolo odstavených 30 až 40 autobusov, manažment to riešil obmedzením špičkových, tzv. delených služieb a ich výkony presunul do celodenných služieb. Došlo tým k tomu, že na víkendy nebolo dosť služieb pre vodičov pracujúcich v nepretržitej prevádzke od pondelka do nedele a presunul ich, znovu v rozpore s dohodou o dobrovoľnosti, do pracovného režimu len od pondelka do piatku, čím sa u nich samozrejme znížila mzda a úmerne k tomu narástla nespokojnosť.
Pred rokom dostali 10 kĺbových Citelisov na zemný plyn, ktoré mali byť už v roku 2008. Vďaka tomu, že niekto z predstavenstva presadil, že to môžu byť len autobusy s pohonom na CNG bez toho, aby nedokázal zabezpečiť ich včasnú dodávku, prišli o dotáciu viazanú na rok 2008. Nevie, akým spôsobom sa konzultovala objednávka s dodávateľom pre rok 2009, fakt je ale, že došli autobusy so slabými motormi a s prevodovkami na rovinu, ako keby v Košiciach kopce neboli. Aj vďaka týmto technickým parametrom boli autobusy Citelis veľmi často na poruchách a chýbali v prevádzke. S rovnakými problémami sa stretala aj prevádzka pred tým nakúpených autobusov značky Tedom. Dovolil si preto pripomenúť staré porekadlo: Nie som dosť bohatý na to, aby som kupoval lacné veci. To, čo sa totiž ušetrí na jeho nákupnej cene, sa niekoľko násobne predraží na nákladoch pri jeho prevádzke. Okrem toho, v rozpore s dohodou, boli autobusy znova dodané bez uzatvorených kabín pre vodiča, kde si vodič ani nemá kde uložiť veci, ale súčasne to bráni dodržiavaniu zákonných teplotných podmienok na pracovisku, rovnako v lete, ako v zime a ohrozuje sa jeho bezpečnosť pri práci, pri prípadných útokoch opitých, či nafetovaných cestujúcich. Od septembra je v prevádzke ďalších 19 kĺbových Citelisov s pohonom na zemný plyn, zakúpených mestom z fondov Európskej únie. Tento krát už majú silnejšie motory a aj lepšie kabíny vodiča, nie všetky však mali včas zabezpečené palubné počítače a tak niektoré stáli ďalší mesiac na dvore. Napriek ich upozorneniam, že zvýšovaníu počtu autobusov s pohonom na plyn musí zodpovedať aj technické zabezpečenie, čiže možnosť ich včasného naplnenia medzi ukončením služby a začiatkom novej služby, Nová plnička sa nezabezpečila. Nakoniec došlo k tomu, že v úvodzovkách staré ročné Citelisy z predchádzajúcej dodávky boli zaradené do tzv. delených služieb, so skorším ukončením, aby sa stihli natankovať, ale tým pádom tieto autobusy viac stoja v garáži, ako jazdia a zarábajú. Došlo tiež k tomu, že tieto kĺbové autobusy boli cez leto zaraďované na linku 14 na Bankov a linku 29 do Kavečian, kde pre úzke cesty a veľa zákrut dochádza často ku kolíziám, resp. nebezpečným situáciám. Napriek týmto dodávkam nových autobusov to k navýšeniu fondu prevádzky schopných autobusov prispelo len minimálne a to z dôvodu, že zároveň museli vyradiť rovnaký počet autobusov s pohonom na naftu. Krátke autobusy Karosa, B 732 prerobené na pohon zemným plynom staré 20 rokov im zrejme zostanú. A zrejme budú musieť slúžiť aj v budúcom roku, počas majstrovstiev  sveta v hokeji, ktoré budú aj v Košiciach.
Zopakoval časť príspevku z jeho vystúpenia z roku 2008. Nie sú to len mzdy čo ich trápia. Výška dotácií za dlhé roky nezodpovedá skutočnej potrebe  tak, aby doprava v meste bola kvalitná, k spokojnosti mesta a občanov. Dielenské haly chátrajú, nemajú dosť náhradných dielov a ani náradia, s ktorým by opravy prevádzali. Električkové trate sú v dezolátnom stave rovnako, ako vozový park. Napriek tomu, že sa v poslednom období kúpilo 19 malých autobusov Tedom, tak ďalších 60 autobusov je zrelých na odpis. Pravidelne sa nevypravujú služby pre nedostatok vodičov rovnako, ako pre nedostatok pojazdných autobusov. Vie sa o tom? Ak sa hovorí, že sa v hospodárení v minulosti stali chyby, tak oni na to upozorňovali tiež, ale nemohli to ovplyvniť a radoví zamestnanci a vodiči už vôbec nie. Netvrdí, že dnešné predstavenstvo a manažment nezačali robiť nápravné opatrenia. Stále to je len plátanie dier. Ale aj oni prišli s predstavou, že Dopravný podnik má príliš veľa zamestnancov a treba urobiť radikálny rez, ako aj tí pred tým, začali to však z nesprávneho konca. Dnes majú toľko mechanikov, že práca, ktorú musia urobiť, sa nedá stihnúť, ani pri porušovaní zákona. Hovorí sa, že súkromná firma to urobí lacnejšie. Tomu netreba veriť, Skúšali to aj v Dopravnom podniku Prešov a lacnejšie to nebolo. Vzťah riadiacich pracovníkov, vzťah mesta i štátu sa za posledných 20 rokov k profesii „vodič mestskej dopravy“  veľmi zhoršil. Ak v roku 1989 to bola profesia v mzdovom ohodnotení hneď za baníkmi, tak dnes je to ďaleko, ďaleko vzadu. Vtedy bolo na cestách oproti dnešku zopár áut. Dopravná situácia bola oveľa jednoduchšia a stresov neporovnateľne menej  ako dnes. A preto sú tu. Nemohli prísť všetci. Pracujú stále, každý deň a aj väčšina je dnes na svojom pracovisku. Dnes je dokonca ešte aj školenie vodičov na CNG, kde je ďalších 30 vodičov. 
Od tej doby sa toho veľa nezmenilo. Natreli sa síce strechy hál, opravili sa v nich svetlíky, investovalo sa do rekonštrukcie administratívnych budov, ale čo sa vodičov týka, je to málo. Začali sa aspoň opravovať havarijné úseky koľajových tratí. Stále sa však nenašli peniaze na vybudovanie otočiek. Vodiči musia riskovať  pri otáčaní na konečných. Starostovia, či poslanci tlačia, aby doprava bola pomaly všade, ale o to, aby sa tam dalo bezpečne prejsť, aby cesta bola zjazdná, t.j., aby na tej ceste neboli výtlky, aby stromy nezasahovali do jazdnej dráhy, ak je cesta úzka, aby tam neparkovali všade autá, ako napríklad v Džungli cez Plťovú, alebo v obci Ťahanovce okolo kostola, o tom už nikto počuť nechce. Na žiadosť starostu Starého mesta, vraj na základe petície občanov, sa linka 19 opätovne presmerovala cez Zimnú ulicu. Upozorňovali veľa krát, že trasa má niekoľko problematických úsekov spôsobujúcich meškania, ako je napríklad úsek za Novou nemocnicou smerom k amfiteátru, ale aj nebezpečný úsek, ako je práve odbočenie z Letnej na Zimnú, kde vodič musí vojsť až na protismernú koľaj električiek, ale aj výjazd opačným smerom z Letnej ulice k amfiteátru, kde vodič autobusu je nútený zablokovať jazdný pruh automobilom idúcim smerom  na Watsonovu ulicu. V tomto prípade s nimi súhlasil aj riaditeľ dopravy, ale tlak mesta bol silnejší. Bezpečnosť ani v tomto prípade zrejme nie je dôležitá. Podobne je to s otáčaním autobusov linky 12 v Barci, alebo linky 10 a 17 na vrchole stúpania na Mikoviniho ulici. Niektoré úseky ako keby nepatrili nikomu, ale vodiči tam ísť musia. Myslí hlavne na rozbitú cestu k Spaľovni v Kokšov Bakši, alebo zachádzku k zastávke Valcovne smerom na Šacu. Tu sa po prísľube mesta, že do konca septembra vykoná aspoň základnú opravu, sa tak stalo síce o mesiac neskôr, ale stále je to len záplata. V Lorinčíku sa autobusy otáčajú na súkromnom parkovisku. Niekoľkokrát dávali návrh na zrušenie, alebo obmedzenie linky 30 K hati, že tam vozia iba vzduch, ale mesto to zamietlo. 
Predchádzajúce predstavenstvo zložené z poslancov SDKÚ zanechalo podniku sekeru vo forme veľmi nevýchodného dodatku k zmluve o vymáhaní pokút od čiernych pasažierov s firmou Out Cleim. Nové vedenie pod hlavičkou KDH svojim nepremysleným konaním prispelo k predčasnému ukončeniu zmluvy tak, že účty DPMK boli súdnym rozhodnutím zablokované. Nechcel tu rozoberať stav súdnictva. Keďže nikto nevie, ako tento prípad skončí, napriek názoru viacerých právnikov, že to bol mafiánsky spôsob, vedenie podniku sa poisťuje. Veď čo, ak súdy rozhodnú v neprospech podniku.  Kým sa všetko ukončí môže prejsť pekných pás neistých rokov. Vytvára si preto rezervné fondy, ak by došlo k najhoršiemu. Napriek tvrdeniu, že sa to nedeje na úkor nenavršovania miezd zamestnancov podniku...

p. Knapík, primátor mesta Košice -  Vstúpil do vystúpenia p. Stankoviča so žiadosťou, aby 
ukončil pasáže, ktoré majú politický charakter a ktoré naozaj nie sú predmetom problematiky odborov.

p. Stankovič, zástupca odborárov DPMK – Tu naozaj nešlo o to, aby niekoho napadal 
politicky, ale toto sú fakty, ktoré potreboval povedať. Akceptoval požiadavku primátora mesta. 
Aj z uvedeného dôvodu pre zablokované účty, ale aj ďalšie problémy, ktoré tu nemôže rozoberať, hodnotí manažment finančnú situáciu podniku ako veľmi zlú. Napriek tomu, že zamestnanci tento stav nezapríčinili, nezabudli vedúci zamestnanci zdôrazniť, že ak dnes vystúpia na zastupiteľstve, tak tzv. vianočnú odmenu zamestnanci nedostanú. 
Napriek tomu, že oproti finančnému plánu náklady na nákup náhradných dielov stúpli, tak akosi stále niečo chýba. Nákup elektronickou aukciou je síce pekná vec, ale ak sa pre neochotu, alebo kvôli zablokovaným účtom nemôže nakúpiť určitá skladová rezerva častejšie potrebných dielov, tak pre operatívne potreby je táto forma nákupu pomalá. Na niektoré diely sa čaká niekoľko týždňov, na drahšie aj niekoľko mesiacov. Dopravný prostriedok však stojí a nezarába. Ale niekedy sú to aj drobnosti. Napriek tomu, e mechanici, ale aj zástupcovia zamestnancov pred minulou zimou upozorňovali na to, že veľa hadíc je prezretých a nerobí sa dostatočná zimná príprava, dostali ich až vtedy, keď praskli. Ich nedostatok a neskorá výmena spôsobili oveľa vyššiu spotrebu vytečenej nemrznúcej zmesi, tzv. alycolu, ako bola naplánovaná.
Migrácia vodičov medzi jednotlivými typmi vozidiel – zamestnanci na tento problém upozorňujú už niekoľko rokov. V I. polroku 2010 museli dielne robiť viac ako 50 motorov. Teraz si to uvedomili aj majstri a celý úsek údržby autobusov a na alarmujúci stav techniky upozornili vedenie podniku. To však naďalej mlčí a tvári sa, že to tak musí byť. Mnohí sú presvedčení, že je to zámer. Nevie, čo je na tom pravdy, ale načo investovať do rekonštrukcie dielenských hál, načo nakupovať náradie potrebné k opravám, načo investovať do miezd mechanikov, veď v Košiciach je aj súkromná firma, ktorá to všetko má. Nevie ako iní, ale aj on nadobúda presvedčenie, že to je niečí zámer. 
Zmenu myslenia trochu vniesol nový riaditeľ techniky. Lenže zámer a dobrá myšlienka v porovnaní s možnosťami riešenia a financovania, neprinesú často rovnaký efekt. To čo je inde samozrejmosťou, sa v ich podmienkach ťažko presadzuje. Kedysi podnik riadil manažment a ten aj za podnik zodpovedal. Po vzniku akciovej spoločnosti boli členovia podniku súčasne členmi predstavenstva. V roku 2004 sa tieto funkcie oddelili. Vtedy to podporili, bol na to dôvod. Od vtedy to je tretie predstavenstvo a aj keď sa to nahlas odváži povedať málokto, väčšina zamestnancov je presvedčená, že je to stále horšie a horšie. Pre časté spory medzi samotnými členmi predstavenstva bolo rozhodovanie v nedávnej minulosti veľmi problematické. Každé z predstavenstiev nechalo po sebe nejakú sekeru. Koho však obviniť a potrestať, keď tento právny systém kolektívnu vinu nepozná. To len mechanikov možno potrestať ako kolektív, aj keď to nezavinili iba oni. Ich zákon neochraňuje rovnako, ako nezodpovedných riadiacich pracovníkov. 
Netvrdí, že medzi politickými nomináciami do predstavenstva a do manažmentu sa nenašli aj odborníci, resp. aspoň prejavili snahu problémy riešiť, aj keď nevyšli priamo z mestskej dopravy. Určite medzi tých, už bývalých, možno zaradiť človeka, ktorý dokonca vyhral konkurz na miesto generálneho riaditeľa, ale po výhradách niekoho z predstavenstva prijal nakoniec miesto riaditeľa techniky, potom ho pod zámienkou zlučovania funkcií odvolali z tejto funkcie, aby  uvoľnil miesto niekomu bližšiemu a jeho presunuli za majstra, čím ho vlastne prinútili odísť. Podobný prípad je bývalý riaditeľ ekonomiky, ktorý bol prinútený odísť po spore s iným, vplyvnejším členom predstavenstva, keď mu vytkol stret záujmov s jeho podnikateľskou činnosťou. Snahu o korektné riešenia prejavil aj súčasný predseda predstavenstva. Problém je v tom, že ako aj sám poznamenal, nie je v tejto oblasti celkom doma a ak si má vybrať z odlišných názorov dvoch strán, musí si vybrať ten, ktorý presadzuje manažment bez toho, aby dokázal posúdiť právnu stránku problému. Predstavenstvo má riadiť a usmerňovať manažment. Prácu predstavenstva má kontrolovať dozorná rada. Z piatich členov dozornej rady sú traja delegovaní politicky a z tých istých strán, ktoré delegovali členov predstavenstva a tiež tých, ktorí podnik riadia. Pri voľbe dvoch členov dozornej rady z radov zamestnancov im predstavenstvo odmietlo poskytnúť akúkoľvek imunitu. Verejne sa preto ozvať nemôžu, lebo by ohrozili svoje živobytie. Je to proste uzatvorený kruh. V šachu tomu hovoria patový stav. Tento stav je potrebné urýchlene zmeniť. Kontrolné funkcie by mala vždy prevziať opozícia, aby si mohli vzájomne pozerať na prsty. Ide predsa o nemalé čiastky dotácií tvorených z daní daňových poplatníkov. 
Poslanci sú tu preto, aby slúžili všetkým občanom. Možno sa mnohí z nich vozia do práce vlastnými autami. Väčšina bežných občanov je na využívanie mestskej dopravy odkázaná. Znižovaním dotácií sa neustále zhoršuje technický stav dopravných prostriedkov, znižovaním objednávky vozokilometrov sa chtiac, nechtiac zhoršuje dostupnosť dopravy a úmerne k tomu sa zvyšuje nespokojnosť cestujúcich, voličov. Aby sa dopady na cestujúcich napriek znižovaniu objednávky čo najviac minimalizovali, snaží sa to manažment riešiť zdanlivo ľahšie priechodným riešením, čiže na úkor zamestnancov podniku. Napriek tomu, že prijali mnoho nových vodičov, nemá kto robiť. Pracovné zmluvy im dávajú iba na dobu určitú a aj tú predlžujú na čo najdlhšie preto, aby sa nemohli brániť pri neustálom porušovaní pracovného práva. Kým nemajú kde odísť, trpia a čušia. 
Čo  tu ostane, keď kríza pominie. 5 rokov upozorňovali jedno vedenie podniku za druhým na povinnosť v zmysle zákona požiadať o vyhodnotenie kritérií pracovných záťaží vodičov mestskej dopravy. Stále boli nejaké výhovorky. Nakoniec v roku 2008 sa urobilo len čiastočné vyhodnotenie záťaží teplom a chladom. Napriek tomu dopadlo pre podnik nepriaznivo. V roku 2009 urobila pracovná zdravotná služba vyhodnotenie psychickej pracovnej záťaže vodičov. Výsledky boli ešte horšie. Ďalšie vyhodnotenia sa nerobili. Stačili k tomu, aby pracovná zdravotná služba odporučila podniku obrátiť sa na Regionálny úrad verejného zdravotníctva so žiadosťou o preradenie vodičov mestskej dopravy do rizikovej kategórie. Pol roka to podnik vracal na prepracovanie, údajne kvôli gramatickým chybám. Nakoniec sa na Regionálny úrad so žiadosťou obrátil a tento po vyhodnotení vydal rozhodnutie o preradení vodičov. Podnik sa odvolal a rozhodnutie tým nenadobudlo účinnosť. Vraj nebola oslovená dostatočná vzorka vodičov a medzi tým pominuli dôvody na preradenie. Regionálny úrad s tým súhlasil s podmienkou, že sa urobí nové vyhodnotenie. Termín však neudal a podnik medzi tým nepredlžil zmluvu s doterajšou pracovnou zdravotnou službou a vypísal výberové konanie na novú pracovnú zdravotnú službu. Samozrejme, vnímajú to ako zámer a oddialenie nového vyhodnotenia a rozhodnutia.
Vodičom električiek a trolejbusov sa zakúpili uniformy. Bolo by to pekné, keby v tom zase nebolo to „keby“. Vybrala sa síce najlacnejšia ponuka, ale pritom k tomu presne zodpovedajúca nekvalita. Čierny humor je i v tom, že 20 rokov povinnosť poskytnúť vodičom uniformy, aj keď len vodičom trakčnej dopravy, vyplývala zo zákona, ale na uniformy nebolo. Kúpili sa teraz, po rokoch odmietania, v čase krízy a v čase, keď to zo zákona ako povinnosť vypustili. 
Najhoršie je to, ako sa v tomto podniku pristupuje k platnej legislatíve a dohodám, ktoré sa uzavreli v kolektívnom vyjednávaní. Dlhoročná snaha je v tom, vyberať si z legislatívy a aj dohôd len tie časti, tzv. čerešničky, ktoré vyhovujú, ale to podstatné, čiže to, čo sa nepáči, je snaha nevidieť, resp. neuplatňovať. Týmto spôsobom sa často dohody, ktoré by mali byť prospešné pre obe strany, stanú zdrojom nátlaku a obmedzovania práv jednej strany, samozrejme tej slabšej. Dohody v kolektívnom vyjednávaní pritom stoja nad zákonom, samozrejme pokiaľ nejdú pod jeho úroveň. Na zamestnancov v doprave sa vzťahujú dva základné právne normy – zákonník práce a zákon o organizácii pracovného času v doprave vo vzájomnej väzbe. V tých veciach, ktoré špeciálny zákon rieši odlišne od zákonníka práce, riadi sa podľa neho, ale v ostatných veciach stále platí zákonník práce. Podľa riadiacich pracovníkov je však súčasné uplatňovanie oboch platných noriem zložité, resp. nemožné, lebo obmedzuje práva zamestnávateľa. Prípady, kedy môže postupovať len po dohode so zástupcami zamestnancov, resp. vyžadujúce si ich súhlas, obchádza, ako sa len dá. Vydanie smernice k pracovnému času vodičov, ktorú sa zamestnávateľ v roku 2008 zaviazal vydať, naťahoval ešte rok. Nakoniec v polovici roka 2009 ju vydal. S jej uvedením do praxe je to už horšie. Napriek tomu, že sa stala prílohou podnikovej kolektívnej zmluvy, opakovane došlo k tomu, že ju zamestnávateľ zmenil jednostranným úkonom bez dohody, čo je ako právny úkon neplatný. On však podľa toho postupuje a svojich riadiacich pracovníkov podľa toho aj usmerňuje. Čiže práva zamestnancov sú na vedľajšej koľaji. Hovorí sa, že neznalosť zákona neospravedlňuje. No vie sa, ako často sa právny systém mení. Zamestnanci by mali poznať nielen svoje povinnosti, ale aj svoje práva. Keď na to upozornili, došlo k situácii ako v Kocúrkove.  Nový hlavný referent cestnej výpravy začal bombardovať výpravcov a vodičov všetkými smernicami, príkazmi, výlukovými rozkazmi, ktoré podnik vydáva, či sa to ich práce týka, alebo nie, ale aj s podpisovými hárkami. Podpísať a vrátiť. Kto to nepodpíše pri nástupe do služby, príde to podpísať na referát v čase svojho voľna a pritom riskuje, že tam strávi čakaním niekoľko hodín a zároveň príde o výkonnostné odmeny. 
Vodičom autobusov skrátil zamestnávateľ čas prípravy na 6 minút od nástupu do služby po odchod z garáže. Tento čas nestačí ani na to, aby sa prihlásili do palubného počítača, skontrolovali autobus, vypísali premávkový výkaz. Takže funguje to tak, že vodič príde do práce, rýchle pozrie, čo je na podpis a uteká do autobusu, aby stihol odchod. Čo podpísal, nemá často ani tušenie. Na čítanie čas nemá, ak to má niekoľko strán, tak tomu ani nerozumie a na pýtanie čas nemá. Po podpise sa to vráti vedúcemu referentovi a vodič to aj tak už nikdy neuvidí. Ak medzi tým podpísal aj niečo dôležité, čo zo zvyku ani nečítal a ak k niečomu príde, tak on už má čo vytiahnu zo skrine, aby vodičovi zdôvodnil postih. Právne predpisy a kolektívne dohody sú pre neho nepodstatné. Výklad mu predsa robia tí, s požehnaním ktorých tak robiť môže. Príliš často to však zachádza až do absurdít. Napríklad mal sťažnosť, že tento vedúci predvolal vodiča na prejednanie sťažnosti, kde sa cestujúci sťažoval, že nebol včas na zastávke, ale autobus zastal na semafore, on ho dobehol, búchal na dvere, ale vodič ho nevpustil. Ak by to vodič urobil, porušil by tak dopravné predpisy, ako aj prepravný poriadok. Vedúci ho však prinúti prísť prejedať túto sťažnosť osobne a pod hrozbou trestu. Zrejme tie predpisy nepozná, alebo len situáciu zneužíva na vydieranie. On tomu hovorí „dobrovoľné dohody“. Iný prípad, keď zavolal na prejednanie sťažnosti, že v autobuse chýbajú reklamné plagáty a čo o tom vodič vie – autobus pritom chodí z ruky do ruky. Vodič, ktorý tam práve sedí, má povinnosť počas jazdy sledovať iné veci, ako plagáty. Ak je tam veľa ľudí, aj tak cez nich nič nevidí a ostatní cestujúci sa tvária nevšímavo, pokiaľ sa to netýka priamo ich. Keď na tieto praktiky upozornil generálneho riaditeľa a povedal mu, že zamestnávateľ nemá oprávnenie nariaďovať zamestnancovi povinnosti počas jeho voľna a sú aj iné možnosti, ako tieto veci riešiť, tak sa vyjadril, že s postupmi tohto vedúceho súhlasí, že vodiči sú rozmaznaní, dokonca, že vďaka nemu,. Dokonca, že radšej prepustí 30 nespokojných vodičov, ako jedného vedúceho. Tých nespokojných je však oveľa viac. 
Podľa psychológov má veľký vplyv na výkonnosť aj spôsob prideľovania práce, pracovná doba, spôsob riadenia a kvalita sociálnych vzťahov na pracovisku. V Dopravnom podniku sú však tieto vzťahy voči vodičom MHD založené na mobingu a psychickom terore. Pritom práve u tejto profesie sú oveľa prísnejšie kritéria pre výkon ich činností. Vodič nie je zodpovedný iba za svoju bezpečnosť, ale hlavne za bezpečnosť cestujúcich, ktorých prepravuje. Ak robí pod neustálym tlakom a jeho nadriadený mu nevytvára dostatočné podmienky na prestávky a odpočinok, ale naopak, tlak na jeho psychiku ešte zvyšuje, skôr, či neskôr dôjde k skratu, ale to už bude neskoro. 
Na tieto problémy chceli mestské zastupiteľstvo upozorniť už začiatkom septembra. Zástupcovia zamestnancov nakoniec ešte prijali výzvu predsedu predstavenstva rokovať do konca septembra s tým, že sa urobí všetko pre to, aby k dohode dospeli. Rokovali o dva týždne dlhšie, ale k dohode nedošlo. Riaditeľ dopravy dokonca vyhlásil, že dohody s predchádzajúcich rokov, keď v podniku nebol, sa jeho netýkajú. Nedošlo ani len k tomu, aby sa všetky protiprávne kroky bez dohody vrátili do pôvodného, čiže dohodnutého stavu. Samozrejme, vina sa kladie jemu a zástupcom ZO č. 2, že sú tvrdohlaví, málo ústretoví, on že je frustrovaný a nevie sa preniesť cez staré krivdy a nevie čo ešte. Okrem toho, že je predsedom základnej organizácie, vykonáva ja prácu výpravcu. Po založení základnej organizácie dostal výpoveď, ktorú po 4 rokoch až Najvyšší súd vyhlásil za neplatnú. K náhrade mzdy došlo iba čiastočne a stojí to na súde viac ako 3 roky, ale z toho frustrovaný nemá byť prečo. Má čas, ešte neumiera. Skôr sú z toho frustrovaní tí, ktorí to spôsobili. Niečo podobné sa rozbehlo znova. Ako zástupca zamestnancov poskytol súdu rozpis služieb bývalého vodiča, ktorý sa s podnikom súdil. Bola to jeho povinnosť obhajovať jeho práva. Za tento čin však dostal upozorňujúci list ako výpravca a následne mu bolo oznámené, že mu krátia jeho výkonnostné odmeny, nie prémie, na pol roka. Už pred dohodou o pokračovaní vyjednávania požiadal generálneho riaditeľa o vysvetlenie a nápravu. Na odpoveď potreboval skoro 3 mesiace. V snahe obísť neústupných a tvrdohlavých zástupcov zamestnancov, vydali vodičom obežník s podpisovým hárkom s ponukou rôznych pracovných cyklov, v ktorých ich zavádzali tým, že nabudili dojem, že je to na základe dohody s nimi s tým, že budú postupovať podľa ich odpovedí. Problém je v tom, že akosi zabudli na systém dohodnutý v kolektívnom vyjednávaní a spoliehali sa na to, že vodiči pod nátlakom podpíšu čokoľvek. Keď na to upozornil, dostal príkaz demontovať nástenky základnej organizácie do troch dní. Včera ich dal demontovať zamestnávateľ a zároveň mu poslal naraz 4 upozorňujúce listy. Nehovorí sa tomu tiež mobing, zastrašovanie a podobne? Ak si toto vedenie podniku dovolí voči zástupcovi zamestnancov, rovnako, ak nie horšie, postupuje voči vodičom. Treba sa ich na to opýtať. Zamestnanci a hlavne vodiči mestskej dopravy, ktorých zastupuje, majú týchto manipulácií s nimi už akurát dosť. Vedenie podniku opakovane upozornili na to, že sú v štrajkovej pohotovosti už od februára 2009 a kedykoľvek to môže prepuknúť v otvorené nepokoje. Ako vždy, zobrali to na ľahkú váhu. Nevie, nakoľko si to uvedomujú, ale svojím postojom zobrali na seba plnú zodpovednosť. Pod podporu ostrého štrajku sa podpísalo 95 % vodičov autobusovej a trolejbusovej dopravy. Zvyšných 5 % sa z objektívnych príčin nemalo možnosť vyjadriť a len dvaja sa z obáv vyjadriť odmietli. Proti nebol nikto. Nesvedčí to o tom, že hranica trpezlivosti už preteká? 
Preto prišli zástupcom mesta oznámiť, že ak nedôjde k okamžitej a zásadnej náprave, nemajú inú možnosť, ako sa dostať k svojim právam. Nejde im o obetného baránka, ale o zásadnú zmenu vzťahov. Ak sa poslancom mestského zastupiteľstva vidí tento krok príliš radikálny, tak len upozornil, že Smernica o pracovnom čase vodičov a to čo tu uviedol, je len vrcholcom ľadovca dlhodobého stavu, do ktorého sa vodiči dostali v záujme šetrenia peňazí za každú cenu. Zamestnávateľ sa týmito krokmi snaží mať 550 vodičov na háčiku, odkiaľ si ich podľa potreby zvesí a tým už neriadi prácu vodičov, ale ich život. Treba si uvedomiť, že aj vodiči sú len obyčajní ľudia, ktorí majú bežné starosti ako všetci ostatní, svoje rodiny, deti, finančné aj zdravotné problémy, ale popri tom vykonávajú zodpovednú prácu, kde zodpovedajú nielen za svoju bezpečnosť, ale hlavne za bezpečnosť cestujúcich. Zamestnávateľ by im mal vytvárať také pracovné podmienky, aby ten denno-denný stres mohli zvládať. On mu však tieto stresy ešte znásobuje. Každý človek, teda aj vodič, má určitú hranicu, ktorú dokáže zniesť, ale to, čo sa deje, je za hranicou zdravého rozumu. Z toho vyplýva  nebezpečný fakt, že sa čaká na nešťastie, aby sa to konečne začalo riešiť. Majú obavy, že ak by k tomu nedajbože aj došlo, tak celá zodpovednosť ostane len a len na vodičovi. 
Poďakoval za trpezlivosť, vie, že bolo toho veľa, ale naozaj nenašli inú možnosť, než prísť sem a upozorniť mestské zastupiteľstvo, aby nebolo náhodou v šoku, ak naozaj k tým aktivitám, na ktoré upozornil, aj dôjde. 

p. Knapík, primátor mesta Košice – Súhlasil, ale dodal, že nie so všetkým. Dalo sa to trochu 
aj ináč a informácií mohlo byť viac. Mnohé pasáže skutočne neboli predmetom na informovanie zastupiteľstva, lebo to sa môže na pracovnej porade, alebo výrobnej porade prediskutovať. Otvoril priestor na reakcie.

p. Matoušk, poslanec MZ – Faktická poznámka. Vypočul si informáciu s porozumením, lebo 
s pánom Stankovičom sa už stretli a mnohé si aj povedali, Dnes sa len chcel opýtať, či je to ten istý pán Ladislav Stankovič, ktorý kandiduje vo volebnom obvode Košice -  Juh, 61-ročsný výpravca MHD za SMER, Most a ĽS HZDS. Pokiaľ je to ten istý pán – oslovil prítomných hostí s upozornením, že on nepískal ani nekričal na nich. Ak sú priaznivci pána Stankoviča, on im to neberie, nemusia byť voličmi Matouška a verí, že tento pán Stankovič, preto to chcel aj povedať tým, ktorí pískajú, že keď prevezme túto zodpovednosť a stane sa tým generálnym riaditeľom Dopravného podniku, tak verí tomu, že šmahom ruky a prútika vyrieši za deň všetky ich problémy.

p. Knapík, primátor mesta Košice – Poprosil, aby sa nerobila kampaň. Požiadal zároveň 
o kľud, toto je rokovanie mestského zastupiteľstva a ak tu nebude zachovaná dôstojnosť, tak ho preruší a môžu sa zísť zajtra, napozajtra, inokedy. Piskotom sa nič nevyrieši. 45 prítomných poslancov bolo pokojných, počúvali všetko, aj to, čo naozaj malo charakter politickej kampane, tak aby si boli fifty-fifty. 

p. Jenčová, poslankyňa MZ – Faktická poznámka. Pokiaľ dobre počúvala, tak pán Stankovič 
obhajuje záujmy vodičov nie teraz – dva týždne, pretože je nejaký kandidát za HZDS, ale obhajuje  ich minimálne 7 rokov, pokiaľ si to dobre spočítala. Bol bez príjmu, súdil sa s Dopravným podnikom, má záujem toto riešiť, hovoril tu fakty a nie je to osoba, ktorá tu prišla s dvomi kamarátmi, ale myslí si, že tí, ktorí tu sedia, tak zrejme majú ten istý názor. A pokiaľ sa tu niektorí tvárili, že rozprával dlho, áno, rozprával dlho, ale ona si vypočula oveľa dlhšie debaty, ktoré neriešili problémy o boli o tom, že niekto sa chcel vyrozprávať. Tu odznelo dosť veľa faktov na zamyslenie, na zamyslenie predstavenstva, vedenia mesta, dozornej rady a všetkých zainteresovaných. Takže bolo by treba zobrať to vážne a nehovoriť o kampani, že kandiduje. Pred tromi rokmi nekandidoval, ani netušil, že bude kandidovať a tak isto tu vystupoval. 

p. Jutka poslanec MZ – Nedá mu, aby sa nevyjadril, pretože bolo otvorených veľa tém, otázky 
prevádzkové, internej komunikácie, otázka zadelenia vodičov a ďalšie. Nedá sa na všetko reagovať, ale povedal jednu vec. Dopravný podnik má dve odborové organizácie, odborová organizácia č. 1 a odborová organizácia č. 2. Odborová organizácia č. 1, ktorú vedie pani Vindišová, je väčšinová odborová organizácia, čiže zastupuje väčšinu zamestnancov, má aj šoférov, tak isto odborová organizácia č. 2, ktorú vedie p. Stankovič je menšinová organizácia a pokiaľ vie, má viac, menej iba šoférov. Pre korektnosť veci treba povedať, že výzva na ostrý štrajk, ktorú predložil pán Stankovič, je výzva, ktorá  podpísal len pán Stankovič, čiže odborová organizácia č. 2 a odborová organizácia č. 1 sa s touto výzvou nestotožňuje. 
On je v Dopravnom podniku denno-denne, to môžu potvrdiť všetci, ktorí sú tam, denno-denne sa zúčastňuje na riešení problémov a dá sa povedať, že aj prevádzkových, povedal že sa do toho pustí, aj keď to nie je v jeho kompetencii a má snahu riešiť vodičov a ich problémy.
Tak isto, ako ešte v septembri povedal, dostali konečne po dlhom čase, možno aj po pár rokoch, pochvalné meily od ľudí a týmto vodičom vyslovil ešte raz a povedal to viackrát, uznanie za ich prácu a svedomitosť, ktorú vykonávajú aj napriek tomu, že majú tie problémy, ktoré majú, s ktorými čiastočne vysloviť súhlas, ale k tomu, čo tu odznelo, čiastočne  aj nesúhlas. 
Dovolil si prečítať niektoré veci, ktoré zo svojej pozície riešil. Keď začali intenzívne rokovania, či už prevádzkové, alebo kolektívneho vyjednávania, začali niekedy v auguste, už vtedy povedal takú vetu, že rád by dostal priestor do konca septembra na zjednanie náprav, prípadne na riešenie niektorých otázok, ktoré sú sporné a ktoré sú tu neriešené možno pár rokov, čiže nie je to predmetom súčasného predstavenstva, ani predchádzajúceho  predstavenstva, keďže aj pán Stankovič povedal  pravdu, že dostal výpoveď z pracovného pomeru ešte dávno, dávno pred tým, ktorú následne  Najvyšší súd stiahol. On, ako človek, ktorý do Dopravného podniku prišiel, dal si také dve základné úlohy a to udržať aj napriek kríze, čo sa aj podarilo, sociálne vymoženosti, ktoré v dopravnom podniku boli, aby ten nárast aj napriek kríze a zníženiu finančných prostriedkov z prepravného, na ktorom sa aj kríza podpísala, aby sa to nedotklo vodičov, keďže oni za to nijakým spôsobom nemôžu a fakt tu prácu vykonávajú tak, ako ju vykonávajú a aby sa ich nedotkli niektoré možno nie šťastné kroky z minulosti, ktoré sa týkajú, povedal to tak všeobecne,  niektorých členov vedenia podniku v minulosti.
Chcel by najprv dokladovať svoju nezávislosť. Mnohé veci, ktoré riešili s obidvoma odborovými organizáciami, tak sa na nich viac, menej dohodli a  keď nastúpil do tejto funkcie, povedal jednu vec, že bude svoje kroky koordinovať tak, aby si urobil nezávislé stanoviská a mnohé veci presadil aj napriek tomu, že neboli 100 %-tne odkonzultované s generálnym riaditeľom Dopravného podniku. Uviedol konkrétne prípady. Inicioval prieskum možnosti zadelenia vodičov a išlo mu o to, aby sa vodiči vyjadrili k zaradeniu do cyklu 3-3-3, nerozoberal to podrobnejšie, lebo mnohí nie sú do toho zainteresovaní. Požiadavka na zaradenie do cyklu 3-3-3 je predmetom listu ma Ministerstvo dopravy pôšt a telekomunikácií, od ktorého čakajú stanovisko, pretože doteraz nemajú jasnú odpoveď, či  tento cyklus môže byť zavedený. V tomto prieskume sa im vyjadrilo 174 vodičov, z toho 153 vodičov odpovedalo, že je za súčasný stav, ktorý je v súčasnosti v Dopravnom podniku zavedený. 17 vodičov napísalo, že nie sú spokojní s jednou možnosťou a chcú cyklus 3-3-3. 
Čo sa týka platov – nedá mu, aby nepovedal jednu podstatnú vec, aj keď vodiči by si za svoju prácu zaslúžili aj viac a určite nie sú docenení, že urobil porovnania a uviedol aj výsledky. Dopravný podnik mesta Košice dosiahol podiel osobných nákladov 45,7 % z celkových nákladov, čo je najväčší spomedzi dopravných podnikov na Slovensku. Napríklad podiel osobných nákladov v Bratislave predstavuje 43,5 =, čo je o 2 percentuálne body menej. V Prešove je to 39,6 % a v ostatných dopravných podnikoch sa to pohybuje na úrovni 31 až 42 %. Úroveň miezd v DPMK je  na vodiča zhruba  5,7 eura na hodinu, pričom vyššia bola len v Bratislave, kde je to 6 eur na hodinu. V ostatných dopravných podnikoch je nižšia. V Prešove je to 5,2 eura, v Žiline 4,9 eura. Veľmi dôležitá skutočnosť je tá, že vodič DPMK vďaka hrubej mzde zarába o 21 % viac, ako je priemer odvetví v košickom regióne. V bratislavskom regióne je to o 6 % viac, ako je priemer odvetví v bratislavskom regióne. Tým nechcel povedať, že majú nedostatočné platy, práve naopak, no stále je za to, aby sa navyšovali tarifné mzdy. Pre objektívnosť treba povedať, že vodiči DPMK v roku 2009 mali najnižší počet nadčasov na celkových odpracovaných hodinách., je to 6,4 %, pričom v Bratislave nadčasy boli 11,8 %, v Prešove 6,5 %, v Žiline 8,9 %. 
Podiel jazdy na výkonoch – majú porovnanie s Nitrou, kde v Košiciach je tento koeficient 0,71 v pracovných dňoch a v dňoch pracovného pokoja 0,67. V Nitre to bolo 0,83 v pracovných dňoch a 0,81 v dňoch pracovného pokoja. 
Priemerná hodinová mzda vodiča v DPMK vzrástla v roku 2009 o 6,4 percentuálneho bodu aj napriek hospodárskej kríze, pričom v Bratislave  to bol 1,5 percentuálneho bodu, v Prešove je  to 1,8 percentuálneho bodu a v Žiline je to 3,2 percentuálneho bodu.
Tieto skutočnosti, ktoré uviedol, sú štatistikou, tým ale nechcel povedať,  že si títo vodiči nezaslúžia aj viac. Určite si zaslúžia. Tak isto trináste a štrnáste platy, alebo odmeny sú podľa neho súčasťou sociálnych vymožeností, ktoré Dopravný podnik chcel zachovať. Treba povedať aj to, že majú podpísanú kolektívnu dohodu aj na rok 2010. Teraz prebieha kolektívne vyjednávanie na rok 2011. 
S jeho strany asi toľko, keďže sa ku všetkým bodom nedá vyjadriť. Stanovisko môže prípadne zaujať aj generálny riaditeľ DPMK.

p. Knapík, primátor mesta Košice – Požiadal o stručnosť, keďže je to nad rámec programu 
a zrejme tá problematika je taká široká, že bude treba možno pripraviť materiál a osobitne sa tomu venovať. Poprosil, aby to bolo rešpektované.

p. Halenár, poslanec MZ – Od poslankyne pani Jenčovej počuli, že ten stav, ktorý popisuje 
pán Stankovič, je na zamyslenie. Osobne si myslí, že to nie je na zamyslenie, ale že je to na okamžité zvolanie mimoriadneho valného zhromaždenia Dopravného podniku mesta Košice. Primátor mesta  ako štatutár by mal okamžite konať. Tá situácia, ktorá tu bola popisovaná, sa ho týka osobne. V uplynulých dňoch poslal dva ostré listy na oficiálnu kontaktnú adresu Dopravného podniku, že sa obáva, že autobusy, ktoré chodia zo sídliska KVP smerom na Ipeľskú, jedného dňa skončia mimo zastávky. Nezastavia na zastávke – tak nebezpečne chodia vodiči a žiadal aj vyvodiť pre toho vodiča osobnú zodpovednosť. Avšak po tom, čo si  tu vypočul  od pána Stankoviča, sa mu to javí v trochu iných svetlách. Znamená to, že človek, ktorý príde s nejasnými smenami, alebo je povolávaný do smien mimo svojho pôvodného grafikonu, ak je stresovaný, že ma 6 minút na to, aby od nástupu do práce už štartoval auto, tak to vidí tak, že sú tu vážne riadiace a systémové problémy v Dopravnom podniku.
Chcel aspoň navrhnúť primátorovi mesta, ako štatutárovi v Dopravnom podniku, že to valné zhromaždenie by malo vyriešiť aspoň základné otázky personálneho charakteru, to znamená, aby tu nemuseli počúvať, že niekto je zastrašovaný, že niekto v Dopravnom podniku zastrašuje zamestnancov, aby nemohli vystúpiť so svojim názorom na chod tej firmy. Tým ho zároveň vyzval, aby povedal svoj názor na to, čo tu odznelo. Vyzval aj členov dozornej rady, aby povedali, ako vidia fungovanie vzhľadom na to, čo tu bolo povedané. Predsa nie je možné v dozornej rade len sedieť. Sú tam delegovaní poslanci mestského zastupiteľstva, no tu na rokovaní nepovedia nič. Sú tu aj ostatné náležitosti, včítane nominácii do orgánov Dopravného podniku, ako je predstavenstvo a dozorná rada. To je podľa jeho názoru v rukách Košičanov 27. novembra.

p. Knapík, primátor mesta Košice – Súhlasí, názor povedal krátko, jednou vetou, môže ho 
      rozvinúť.

p. Buraš, poslanec MZ – Nedá mu v krátkosti nereagovať, lebo bol 2 roky členom dozornej 
rady Dopravného podniku. Na isté nezrovnalosti upozorňovali, či už a zasadnutiach predstavenstva a dozornej rady, ale aj v zastupiteľstve. Spomenul len niekoľko aktivít, ktoré s tým súviseli. Je to otázka hygieny v Džungli, je to otázka pitného režimu pre vodičov v lete, otázka náhradných dielov a zásobovania, otázka kabiniek pre vodičov, klimatizácia autobusov, výpravné miesta. Keď navštívili VŠA, tak pomaly potkany behali po karimbúdke, ktorá tam bola, nehovoriac o ostatných veciach. Bolo to v rokoch 2006 – 2007. Žiaľbohu, niektoré miesta sa nezlepšili, dokonca by povedal, že aj keď žijú v 21. storočí, nie je to o nič lepšie. Stotožnil sa s tým, že je to vážny stav, ktorý si zaslúži samostatné rokovanie, ktoré by malo byť zvolané. Osobne si myslí, že ako žiak, ktorý chodil do týchto zariadení, do týchto tried, ako bývalý žiak dopranej priemyslovky, musel pripustiť, že nezmenilo sa tam nič, hoci ubehlo 20 rokov. Tento stav je alarmujúci. 
Posledná veta. Ak sa pozrie na webovú stránku, ale aj na autobusy, ktoré chodia po Košiciach, tak na takmer každom je napísaný rok 1891 – vznik Dopravného podniku. Na budúci rok si tento podnik pripomenie 120. výročie a preto si myslí, že by sa malo urobiť všetko pre to, aby to 120. výročie bolo slušné a dôstojné.

p. Mutafov, poslanec MZ – Len niekoľko poznámok, lebo na dlhú debatu nie je dostatočný 
priestor z toho hľadiska, že by bolo potrebné sa oboznámiť so všetkými vecami. Ak len polovica toho, čo povedal pán Stankovič, je pravdou, tak skutočne je potrebné veľmi seriózne a vážne zaoberať touto otázkou a urobiť si vecný, personálny i ekonomický audit toho, čo tam bolo povedané. Mnohé otázky sú vyslovene pracovno-právne, alebo vzťahové, ale niektoré otázky, ktoré sa týkajú technických zariadení a spôsobov sú veľmi vážne. Dovolil si to povedať aj preto, lebo možno mnohým je známe a povedal to už niekoľkokrát na tomto zastupiteľstve, že 13 rokov pracoval na Dopravnej priemyslovke v Košiciach a mal 3 triedy, ktoré boli elektrickou trakciou a mnoho týchto žiakov pracuje v Dopravnom podniku, alebo na železnici. Netvrdil, že je odborníkom na dopravu, ale trochu sa o to zaujímal. 
Kto sa pamätá, pred 6-7 rokmi vymenili riadiacu generáciu predstavenstva na čele s pánom Reiprichom, ktorý bol skutočne odborníkom na slovo vzatým, ktorý chodil učiť na Dopravnú priemyslovku trakčné vozidlá. Bol odborníkom aj pre vysokú školu, kde učil odborné dopravácke predmety a potom sa istým rozhodnutím táto garnitúra vymenila. Bolo to ešte v predchádzajúcom období. Keď sa pýtal, prečo vymenili Reipricha, tak vraj preto, lebo už bol starý, mal 63 rokov. Následne bol menovaný jeden 64 ročný aj to laik, ktorý spôsobil v kauze Out Cleim tú 45, či 50 miliónovú kauzu, ktorá traumatizuje Dopravný podnik. Je to tak. Ale všetci majú zatvorené uši a oči, keď nejaký človek s veľkou náhlivosťou urýchlil proces, ktorý nebol dobrý. Netvrdil teraz, že ten Out Cleim bol správny, ale chybnými krokmi to spôsobil.
Pravda je aj taká, že otázka Dopravného podniku je zložitá a myslí si, že bárs kto by prišiel, hneď a okamžite by neriešil všetky problémy, ktoré pán Stankovič povedal. Na druhej strane, sú tu preto, aby začali veľmi rozumne, uvážlivo, veci napravovať. Na druhej strane je pravdou aj tá skutočnosť, že tam nie je všetko v poriadku a nerobí sa všetko tak, ako by sa malo. 
Poukázal na jednu vec, kde peniaze Dopravnému podniku unikajú. Mal možnosť dostať sa k istému časopisu. Zistil, že je to na princípe objednávky – 3 eura za časopis, do 150 schránok. Znamená to, že firma zaplatila 450 eur. Na druhej strane je však papier A4 propagujúci kandidáta. Ak by si ten kandidát kúpil tak, ako sa sluší a patrí, výlepnú plochu, zaplatil by 20 tisíc eur. 5 tisíc časopisov krát A4, krát 3,50 eura aj s DPH. Tak k tomu povedal len jedno – primátor mesta, hlavná kontrolórka -  treba to prešetriť, či týmto spôsobom neunikli peniaze pre Dopravný podnik v sume 15 tisíc eur. To sú slušné peniaze. Mená neuvádzal, ale minimálne ľudia, ktorí dávajú morálne a právne rady, by mali postupovať korektne. A to ešte nehovoril o tom, že pre spriaznené duše môžu byť využívané zábradlia na zastávkach električiek, čo dopravné predpisy nedovoľujú. Ide o priestory pri kine Družba, donedávna to bolo na križovatke pred úradom, na križovatke pri Kauflande a inde. Z dopravného hľadiska to nie je povoľované. Bolo to na čierno, na to upozorňoval, ale toto je sekundárna otázka. Tá meritórna otázka je, veľmi vážne a seriózne sa touto vecou zaoberať a poprosil, aby sa to doriešilo v kľude. Pre nové zastupiteľstvo treba predložiť serióznu analýzu, ako ďalej.

p. Pajtáš, poslanec MZ – Faktická poznámka. Reagoval na kolegu p. Buraša a ako súčasný 
člen dozornej rady ho doplniť. Dozorná rada sa viackrát zaoberala takýmito problémami.   Sú zápisnice, v ktorých je spomenuté, ako to zhodnotila, preto by odporučil vyzdvihnúť si tieto zápisnice a pozrieť si ich. Poprosil aj p. Halenára, že keď už tak hodnotil dozornú radu, tak najprv nech si zistí detailne, ako 4 roky pracovala a potom nech súdi.

p. Halenár, poslanec MZ – K tomu, čo povedal poslanec pán Mutafov – nevie, či je čas na 
nejakú analýzu. Primátor mesta je zodpovedný za tú firmu nielen z hľadiska toho, že je treba do nej napumpovať každý rok 400 alebo 450 miliónov korún, teda až 15 miliónov euro. Je zodpovedný za to, akým spôsobom sa celé Košice presúvajú z bodu A do bodu B, koľko percent ľudí sa presúva mestskou hromadnou dopravou, keď tu povie zástupca vodičov, že dopravný riaditeľ nepovažuje za záväzné predchádzajúce dohody, pokiaľ on nebo vo firme, to je na okamžitý vyhadzov. Tam niet čo rozprávať s takými ľuďmi, ktorí nechápu právnu kontinuitu. Podľa jeho názoru to mimoriadne valné zhromaždenie by sa malo okamžite zaoberať otázkou odvolania riaditeľa Dopravného podniku. 

p. Knapík, primátor mesta Košice – Poďakoval za odporúčania.

p. Jutka, poslanec MZ – Faktická poznámka. Reagoval na predrečníka, poslanca p. Mutafova. 
Dopravný podnik so zábradliami okolo križovatiek naozaj  nemajú nič spoločné. To si musí riešiť príslušný úsek. Čo sa týka reklamy v dopravných prostriedkoch, on sám bol iniciátorom toho, keďže nedochádzalo k dostatočnému plneniu a záväzkovému plneniu zo strany zmluvného dodávateľa cez tretiu osobu, aby im bola vypovedaná zmluva a tieto finančné prostriedky z reklamy v prípade, že sa zaviazal, že ju vyplatí, vymáhajú súdnou cestou. 
Tiež bol iniciátorom toho, aby sa zaviedol systém v dovolenkách, ako to naznačil p. Stankovič, nakoľko s tým neustále boli problémy. Tých pálčivých problémov riešenia koľajovej dopravy je niekoľko. Bol tu spomínaný p. Reiprich, ktorý je skutočným odborníkom, no tu sú 30 rokov neriešené problémy. Dali si urobiť stav koľajových tratí. Ak by to chceli riešiť, tak im nebude stačiť celoročný rozpočet mesta. Druhá vec je typovosť vozidiel. Je tu 5-6 radov typovosti vozidiel. Musia robiť obstarávania na 6 radov náhradných dielov, toto všetko musia riešiť a za to nemôže ani on, ani súčasné vedenie. Nezastáva sa nikoho. Dovolenky, pracovné cykly, pracovná zdravotná služba, všetko začal iniciovať on a nanovo sa prehodnocuje tak, aby v tom bolo maximálne jasno, aby vodiči na to nedoplácali. Myslí, že je tu snaha riešiť problémy, aj keď všetky problémy určite vyriešiť nevie a všetky problémy sa naraz nedokážu vyriešiť. 

p. Jakubčiak, poslanec MZ – Faktická poznámka. Dnes sa tu zišli k 48 bodom tohto 
zastupiteľstva. Tieto problémy, ktoré sú v Dopravnom podniku, určite pán primátor, ako hlavný predstaviteľ Dopravného podniku ovláda. Tieto problémy sa majú riešiť na odborovej rade, alebo odborovej schôdzi, či na valnom zhromaždení, ale nie tu. Zastupiteľstvo rieši základné problémy Dopravného podniku. On je dlhodobým poslancom tohto mesta. Bol tu spomenutý bývalý generálny riaditeľ Reiprich. Tento človek bol z tohto postu zosadený viac menej politickou garnitúrou tohto mesta. Je to škoda pre toto mesto, lebo tento chlap bol vitálny a mohol ešte pre Dopravný podnik veľa urobiť. Spolupracoval s ním dlhé roky a urobili aj veľa vecí pre mestskú časť Jazero. Ale  to čo tu teraz počúvali, takéto veci by sa tu nemali prepierať. Takéto veci by sa mali prepierať na valnom zhromaždení a tu treba prísť s konkrétnym návrhom na odvolanie, alebo neodvolanie konkrétneho riaditeľa, prípadne s požiadavkou na pomoc mesta pri financovaní Dopravného podniku. Bavia sa o tom už tri či dve hodiny s tým, že sa to aj tak tu nevyrieši. Nezdá sa mu vhodné takýmto spôsobom dostať do programu veci, ktoré sa mali riešiť na valnom zhromaždení, keď sú tak akútne, ako zrejme sú. 

p. Knapík, primátor mesta Košice – Reagoval na vystúpenie p. Jakubčiaka. Požiadavka 
vypočuť zástupcu vodičov tu odznela legitímne, hlasovalo sa o tom a to mal odkiaľ vedieť, že to bude 30 minútový vstup. A o problematike, o ktorej síce čiastočne vie, ale nebola akútne prednesená, alebo pertraktovaná, aby sa na ňu mohol vopred pripraviť, alebo vyjadriť. Poslanci rozhodli o tom, že si chcú vypočuť tento názor, tak tu ten názor zaznel.

p. Jakubčiak, poslanec MZ – Z toho titulu, že ešte stále nie je volebná kampaň a nie je ani 
anti kampaň sa prihlásil o slovo, keď dal návrh hlasovať zvlášť o ukončení a zvlášť o nominácii, lebo má tie skúsenosti, ako dlhodobý poslanec, že v tomto meste najväčší odborníci, žiaľbohu, je to tak, najväčší odborníci sú z KDH a z SDKÚ. Sú tu aj iní poslanci, ktorí v otázke dopravy sú väčšími odborníkmi a určite, keby sa dostali do dozornej rady, mohli Dopravnému podniku viac pomôcť. Keď ako technik počul, že sa kupujú autobusy, ktoré sú, alebo ktoré boli z hľadiska výkonu určené na rovinu a v predstavenstve, v dozornej rade sú zástupcovia, ktorí to neustrážia, tam potom ako. 

p. Kočiš, poslanec MZ – Dovolil si vystúpiť ako akcionár, ktorý zastupuje občanov v tejto 
spoločnosti. Nedá mu, aby ako akcionár nereagoval, vypočujúc si tieto závažné skutočnosti. Či sú také pravdivé, alebo nepravdivé, myslí, že tým by sa malo zaoberať nie nadchádzajúce vedenie, alebo zloženie tohto zastupiteľstva, ale títo ľudia by mali počuť perspektívu. Myslí si, že vypočuť si petície a zobrať ich na vedomie, nie je riešením.   Títo ľudia potrebujú počuť riešenie. Na tomto zastupiteľstve im ho nedajú, ale takto sa rozísť nemôžu. Navrhol, aby primátor mesta, ktorý zastupuje výkon práva v tejto akciovej spoločnosti, požiadal o zvolanie mimoriadneho valného zhromaždenia, kde si poslanci ako akcionári vypočujú správu o stave v tejto spoločnosti, kde príjmu možno návrh na zmenu stanov, možno by sa riešilo aj odkapitalizovanie tejto spoločnosti, kde by riešili a vyvodili zodpovednosť a zosobnili zlé rozhodnutia niektorých, aj predchádzajúcich členov tejto spoločnosti, ktorí boli vo vedení. Prihliadnuc k týmto návrhom odporučil trošku odpolitizovať túto spoločnosť. Iste by to prospelo a stransparentnilo fungovanie tejto spoločnosti. Možno rezervy tejto spoločnosti sú práve aj v zlých rozhodnutiach predošlého vedenia. 40 miliónov korún nemožno nechať ľahostajne len tak, aby prišli o nich a nič sa nedeje. Čo povedať potom týmto ľuďom, že vedenie si nedokáže ustrážiť 40 miliónov korún, ale na druhej strane ich budú šetriť na ich pracovných podmienkach. Je to neadekvátne. Treba sa nad tým zamyslieť. Netreba všetko nechávať na budúce zastupiteľstvo, ale čo sa dá, nech sa rieši teraz.

p. Halenár, poslanec MZ – Faktická poznámka. Je rád, že tu niečo odznelo v prospech 
zvolania mimoriadneho valného zhromaždenia. Poďakoval za podporu a vyzval primátora mesta, aby skúsil vážne sa tým zaoberať. Chcel tým povedať, že tá poznámka, aby riadiace orgány Dopravného podniku mali byť odpolitizované, to je to, čo niekoľkokrát  navrhol aj v mestskom zastupiteľstve. Mesto by sa malo zaoberať najímaním manažérov, ktorým zadá vopred konkrétne číselné údaje, ktoré chce, aby táto firma dosahovala a následne keď tí manažéri s tým budú súhlasiť, že to zvládnu za takých a takých okolností, tak ich najať a zaplatiť ich poriadne. To, že tu počúvajú o konflikte záujmov, že nejaký člen predstavenstva je v konflikte záujmov a ten, kto na to upozorní, hovorí sa tu o nejakej plničke na plyn, že člen predstavenstva je v biznise s plynom a Dopravný podnik má autobusy na plyn, to je konflikt záujmov ako vyšitý a skrátka ten, kto na to upozorní, musí odchádzať z Dopravného podniku? Tu sa jedná aj o dozornú radu. Dozorná rada by tu mala vstať a povedať a myslí, že sú to poslanec Pajtáš a poslankyňa Kijevská, by mali povedať, ako vidia tú činnosť. Lebo ak niekto nakúpi drahé autobusy na rovinu a následne sú poruchové a následne Dopravný podnik pýta peniaze od mesta na to, aby mohol kupovať náhradné diely, tak to predsa má dopad aj na mestský rozpočet, aj na všetko ostatné. Či nie?

p. Knapík, primátor mesta Košice – Myslí, že o tom tu už diskutovali, takže pokiaľ pamäť 
      neslúži, tak by to mal niekto pripomenúť, kto túto informáciu dáva.
  
p. Balún, poslanec MZ – Faktická poznámka. Reagoval na predrečníka a poprosil by, že 
pokiaľ má iba jednostranné informácie tak ako boli podané prednášajúcim, obával sa, že tromfne aj Fidela Castra, bolo by dobré, keby si to najprv overil. Požiadal kolegu, aby sa správal tak, ako sa na poslanca patrí. Nenaučil sa to za štyri roky a nepomôže mu ani ďalšie obdobie. Takže bolo by dobré, keby si najprv overil tie fakty, ktoré boli prednesené a potom vynášal súdy. Nie je vhodné na základe niekoho a nejakých pseudo analýz a pseudo názorov vynášať takéto rozhodnutia. Toto, tieto problémy,  už boli pertraktované aj v médiách a ukázali sa ako neopodstatnené podozrenia. To po prvé. 
Po druhé. Bol tu spomínaný pán generálny riaditeľ Reiprich. Ak ho pamäť neklame, tak bol to práve pán Reiprich, ktorý dal výpoveď tomuto pánovi, ktorý ich tu pol hodiny informoval o všetkých tých veciach, akurát, že tá výpoveď mala právne nedostatky. Dôvody na ňu boli údajne opodstatnené, len právne bola zle formulovaná.
Po tretie. Je to jeho súkromný názor. V ostatnej dobe sa odbory tak aktivizujú, že má obrovskú nedôveru voči odborom ako takým.  Je mu strašne ľúto, že to musí takto verejne povedať, ale je to tak. Atmosféra hustne, voľby sa blížia, je treba niečo konať. Ak by bolo naozaj potrebné konať, tak by bolo potrebné informovať úplne iným spôsobom a seriózne. Ale toto za vhodné nepokladá. A tak, ako už predrečník p. Jakubčiak  povedal, majú ešte veľa bodov a v tomto bode k nejakému promptnému riešeniu nedospejú.
Dal vážny návrh na ukončenie diskusie k tomuto problému. Žiadal, aby sa o tom hlasovalo.

p. Knapík, primátor mesta Košice – Zaznel návrh, o ktorom treba hlasovať. 

Hlasovanie č. 24: za 31, proti -, zdržali sa 4.

p. Knapík, primátor mesta Košice – Návrh bol prijatý. Do diskusie pred hlasovaním bol 
      prihlásený ešte p. Boritáš.

p. Boritáš, poslanec MZ – Predsa len sa pokúsil, aby nejaký záver zaznel. Doteraz si vypočuli 
stanovisko vodičov, zamestnancov, potom tu boli rôzne tvrdenia proti tvrdeniam ako takým, ale on konštatoval jednu vec. Valné zhromaždenie podľa stanov Dopravného podniku je možné zvolať, i mimoriadne i akékoľvek, nie je problém. Ale toto zastupiteľstvo má predsa len jednu páku v zmysle zákona, pretože hlavný kontrolór je zástupcom poslancov, resp. ich služobníkom a preto požiadal toto zastupiteľstvo, aby sa prijalo uznesenie, aby podľa možnosti s okamžitou platnosťou hlavný kontrolór mesta nastúpil so svojim tímom do Dopravného podniku a na základe stanoviska, ktoré bolo predložené a prečítané, je aj zvukový záznam, ale mohlo by byť písomne doručené na Magistrát mesta Košice a na základe skutočností, ktoré tam boli uvedené v zmysle zákona, hlavný kontrolór všetky tieto záležitosti preverí, lebo zachytil aj také veci, že ide aj o porušenie zákona a na základe toho ak hlavný kontrolór pripraví stanovisko a predloží na najbližšie riadne rokovanie tohto zastupiteľstva, budú vedieť zaujať, resp. tí, čo prídu po nich, rázne stanoviská a ak medzi tým bude valné zhromaždenie, či už mimoriadne, alebo riadne, tam sa tiež získajú určité informácie, preto predpokladá, že tento návrh, ktorý teraz prečíta, predloží aj s tým, že si overí u právneho oddelenia, či je to  možné takto urobiť. Ak nie, tak to, čo povedal, prednesie v rámci rozpočtu, lebo sa tu jedná aj o financie. Zatiaľ poďakoval za pozornosť.

p. Knapík, primátor mesta Košice – Vyzval ešte generálneho riaditeľa, aby krátko reagoval, 
      aby si vypočuli aj jeho názor, keď sa tomu už venovalo toľko času. 

p. Tkáč, generálny riaditeľ Dopravného podniku mesta Košice, a.s. – Nedá mu nereagovať 
a vyjadriť úprimnú ľútosť nad tým, že pán predseda využil tento priestor politicky a politicky ho zneužil. Vyslovil niekoľko poloprávd, až neprávd. Medzi najzávažnejšie považuje jeho vyjadrenie k svojej osobe, že sa vyjadril, že radšej by prepustil 30 vodičov, ako jedného vedúceho. V žiadnom prípade takéto niečo nepovedal, naopak, vysoko si váži prácu vodičov. Rovnako veľkým klamstvom je aj vyjadrenie na adresu pána riaditeľa dopravy. Nikdy a pred nikým nepovedal a nezastával ten názor, že si nectí dohody, ktoré boli uzavreté v minulosti. Na margo aktuálneho stavu zdôraznil, že Dopravný podnik, ako zamestnávateľ, má uzavretú platnú kolektívnu zmluvu na roky 2010 a 2011. Otvorili a práve prebieha kolektívne vyjednávanie k niekoľkým bodom pre rok 2011. V rámci tohto kolektívneho vyjednávania ide o body týkajúce sa mzdových otázok, príplatkov. Tu sa zatiaľ nedohodli. V požiadavkách odborových organizácií je navýšenie o 10 % do taríf. Toto v číselnom vyjadrení predstavuje čiastku 1.200 tis. eur naviac oproti roku 2010. Spýtal sa, ak je možnosť v dnešnom rozpočte túto čiastku navýšiť, tak či ju mestské zastupiteľstvo navýši.  Zamestnávateľ, Dopravný podnik, nemá problém toto rozpustiť. Ale vedia, aká je situácia a vedia to celý čas a snažili sa nájsť spoločnú cestu, ako vyjsť aj v mzdovej oblasti vodičom a zamestnancom Dopravného podniku v ústrety. Zdôraznil a poukázal na vyššiu kolektívnu zmluvu, ktorá ustanovuje navyšovať mzdy vo výške inflácie. Treba si pozrieť predchádzajúce roky, ako bola vodičom navyšovaná mzda a vodiči by sa mali zamyslieť nad tým, ako sa vyjadrili a či zamestnávateľ im nevychádza v ústrety. Ďalšie veci, na ktorých sa nedohodli, to boli otázky Smernice pracovného času, otázky rozvrhov. Na tieto otázky ale poslali z iniciatívy zamestnávateľa list na Ministerstvo práce a sociálnych vecí a na Ministerstvo dopravy, kde čakajú stanovisko. Po obdržaní stanoviska túto otázku otvoria a dajú do súladu tak, aby našli spoločné stanovisko. Keď ho nenájdu, legislatíva stanovuje, že sa zavolá buď sprostredkovateľ, alebo rozhodca. Tieto procesné postupy neboli vyčerpané, preto, ako zdôraznil aj pre média, nevidí ani najmenší dôvod na nejakú štrajkovú pohotovosť, nieto už na ostrý štrajk.  Vie sa veľmi dobre, že všetky náklady a škody spôsobené štrajkom sú znášané tým, kto tento štrajk vyhlási. A tu je pevne presvedčený, že Dopravný podnik bude plne v práve.
K ďalšej veci, ku ktorej by sa rád vyjadril je to, že pán predseda vystupuje niekedy na kolektívnom vyjednávaní tak, inokedy ináč. Na kolektívnom vyjednávaní povie, že nemá nič proti tomuto vedeniu, nemá nič proti postupom, nemá nič proti tomu konkrétnemu človeku, ale medzi štyrmi očami mu povie „ pán generálny, ja ťa zničím“.  Nemá viac slov.

p. Knapík, primátor mesta Košice – Treba sa brániť, nič iné neostáva. Nechce to však 
zľahčovať. Situácia, tak ako bola popísaná, bola popísaná dramaticky. Určite vedia, že situácia aj v iných podnikoch v rámci mesta nie je taká, ako by si želali, alebo ako by si ju predstavovali, ale sú isté obmedzené reálne možnosti, s ktorými sa musí disponovať a týka sa to vlastne aj dopravy, aj toho, čo predniesol predseda predstavenstva. Vie sa, v akom stave sú trate, bolo by treba meniť električky, ale všetko sa nedá, Ozaj, ani celý rozpočet by nestačil na to, aby to dostali do želateľného stavu. Ale veci preveria a ak bude treba, tak zvolá aj mimoriadne valné zhromaždenie.

––-     ––-     ––-

12. Doplnenie a úprava štatútu Košice – Európske hlavné mesto kultúry 2013, n.o.

p. Knapík, primátor mesta Košice – Materiál je v písomnej podobe aj s dôvodovou správou, 
      otvoril k nemu rozpravu.

V rozprave vystúpili:

p. Buraš, poslanec MZ – Je rád tomu, čo sa uvádza v dôvodovej správe, hoci toho mohlo byť
viac, že projekt EHMK je súčasťou Programového vyhlásenia vlády SR na roky 2010 – 2014 v kapitole Kultúra, cestovný ruch a zároveň je najväčším projektom v oblasti kultúry v histórii Slovenskej republiky. Veľmi sa teší tejto vete, pretože k tomu smeruje aj  návrh na uznesenie, ktorý predniesol v novom znení a následne ho odovzdá aj návrhovej komisii. 
Skôr než ho prečíta, rád by sa vrátil k uzneseniu MZ č.  1255, kde v časti B žiada primátora mesta o riešenie personálnych otázok v n.o. EHMK 2013 a o týchto prijatých opatreniach informovať mestské zastupiteľstvo na jeho najbližšom zasadnutí, ktoré je dnes. Keďže v bode programu sa nič takéto nenachádza, tak aj po prečítaní článkov v tlači, požiadal primátora mesta, aby v krátkosti k tomu zaujal stanovisko. Pripomína to preto, lebo počtom 35 hlasov za dali jasne na vedomie, že je potrebné zaoberať sa touto otázkou. 
Prečítal ním navrhované uznesenie:
Mestské zastupiteľstvo v Košiciach v zmysle § 6 ods. 2 písm. ac) Štatútu mesta Košice schvaľuje úpravu a doplnenie štatútu neziskovej organizácie Košice – Európske hlavné mesto kultúry 2013, n.o. v článku V. štatútu takto:
      Článok V. – Správna rada
3. Správna rada má pätnásť (15) členov.
7. Správnu radu v ďalšom období tvorí pätnásť (15) členov, z ktorých: 
a) jedným (1) členom správnej rady je vždy štatutárny orgán zakladateľa neziskovej organizácie,
b) ďalších šiestich (6) členov správnej rady volí a odvoláva správna rada  z minimálneho počtu ôsmich (8) kandidátov navrhnutých na výkon tejto funkcie Mestským zastupiteľstvom v Košiciach. Spôsob voľby členov správnej rady podľa tohto bodu v podrobnostiach určí Volebný poriadok neziskovej organizácie,
c) jeden (1) člen je nominovaný Košickým samosprávnym krajom (KSK), jeden (1) člen je  nominovaný mestom Prešov, jeden  (1) člen je nominovaný Prešovským samosprávnym krajom (PSK), jeden (1) člen je nominovaný zástupcami občianskych kultúrnych a národnostných združení mimovládnych organizácií, ako aj združení reprezentujúcich nezávislú kultúru v meste Košice, dvaja (2)  členovia sú nominovaní podnikateľským sektorom (U.S. Steel Košice, s.r.o., Východoslovenská energetika a.s., T – Systems s.r.o., NESS Slovensko a.s.) a dvaja (2) členovia sú nominovaní Ministerstvom kultúry a cestovného ruchu Slovenskej republiky.
Prečo navrhol toto uznesenie? Rozdiel medzi tým, čo je predložené  a tým, ktoré navrhol on je v počte členov. Pôvodný návrh zvyšuje počet členov z 11 na 13, on ho navrhuje zvýšiť až na 15, pretože zastáva tento názor: Mesto Košice, ktoré vyhralo titul EHMK má svojho najbližšieho spojenca mesto Prešov. Pre mesto Košice je tak isto ako Košický samosprávny kraj významným a dôležitým partnerom aj najväčší samosprávny kraj na Slovensku s najväčším počtom obyvateľov, s najväčším počtom okresov a s najväčšou rozlohou, preto by mal mať minimálne jedno miesto v správnej rade, ak sa má podieľať na aktivitách EHMK 2013. Na základe istých požiadaviek, ktoré odzneli na rokovaniach občianskych iniciatív, združení občanov o informovanosti, pokladá za potrebné, aby tieto združenia, ktoré majú potrebu byť bližšie informované, mali mať svoje zastúpenie v správnej rade a koniec koncov na poslednom stretnutí o neformálnych kultúrach , kde aj primátor mesta vyslovil myšlienku, že sa nebráni tomu, aby aj neformálne združenia mali informácie z priamej ruky a boli zapojené do tohto cyklu. 
Z toho dôvodu predložil návrhovej komisii návrh na toto uznesenie a požiadal, aby sa o ňom hlasovalo. 

p. Filipko, poslanec MZ – V súvislosti s týmto bodom oznámil jedno stanovisko, resp. návrh, 
ktorý vzišiel z komisie národnostných menšín, keď prerokovávali tento bod. Podľa názoru členov komisie národnostných menšín bolo by dobre do budúcna zvážiť prípadné zastúpenie aj národnostných komunít v orgánoch Európskeho hlavného mesta kultúry. Je to jeden z pilierov, na ktorých sa stavia tento projekt. Mesto Košice je národnostne zmiešané, tolerantné mesto. Preto pri najbližších úpravách by bolo vhodné aj toto riešiť.

p. Knapík, primátor mesta Košice – Nakoľko sa do rozpravy už niekto neprihlásil, uzavrel túto 
      možnosť.
Krátko zareagoval . V zásade si myslí, že riešiteľné je všeličo. Dá sa to nastaviť aj ináč, dá sa to rozšíriť. Jeden problém je a to už pociťujú aj pri súčasnom stave, že ak sa ten počet členov rady rozšíri, potom je problém pri zaneprázdnení ľudí, ktorí dostanú nomináciu, sa stretnúť a  efektívne prijímať rozhodnutia. Posledné rozšírenie znamenalo, že sa na 3-krát potrebovali stretávať, čas ide, systém musí byť rozbehnutý, veci sa musia stihnúť, tak je to trochu problém. Toto dal poslancom do pozornosti, aby potom tí, ktorí nomináciu príjmu, aby si veci jednoducho vedeli zariadiť tak, aby to bola aj pre nich priorita, aby to nebolo niekde na periférii záujmu, celý ten pohyb a projekt a posun vecí, ktoré je potrebné prerokovať vlastne stojí. 
Čo sa týka otázky, ktorá súvisela s predchádzajúcim zastupiteľstvom a s úlohou, ktorá bola daná uznesením, tak o tom bude informovať v nasledujúcom bode. 
Boli predložené návrhy, dal preto slovo návrhovej komisii. 

p. Dolná, poslankyňa MZ – Návrhová komisia dostala jeden pozmeňujúci návrh poslanca 
      p. Buraša v znení:
Mestské zastupiteľstvo v Košiciach v zmysle § 6 ods. 2 písm. ac) Štatútu mesta Košice schvaľuje úpravu a doplnenie štatútu neziskovej organizácie Košice – Európske hlavné mesto kultúry 2013, n.o. v článku V. štatútu takto:
      Článok V. bod 3 a bod 7 znie 
3. Správna rada má pätnásť (15) členov.
7. Správnu radu v ďalšom období tvorí pätnásť (15) členov, z ktorých: 
a) jedným (1) členom správnej rady je vždy štatutárny orgán zakladateľa neziskovej organizácie,
b) ďalších šiestich (6) členov správnej rady volí a odvoláva správna rada  z minimálneho počtu ôsmich (8) kandidátov navrhnutých na výkon tejto funkcie Mestským zastupiteľstvom v Košiciach. Spôsob voľby členov správnej rady podľa tohto bodu v podrobnostiach určí Volebný poriadok neziskovej organizácie,
c) jeden (1) člen je nominovaný Košickým samosprávnym krajom (KSK), jeden (1) člen je  nominovaný mestom Prešov, jeden  (1) člen je nominovaný Prešovským samosprávnym krajom (PSK), jeden (1) člen je nominovaný zástupcami občianskych kultúrnych a národnostných združení, mimovládnych organizácií, ako aj združení reprezentujúcich nezávislú kultúru v meste Košice, dvaja (2)  členovia sú nominovaní podnikateľským sektorom (U.S. Steel Košice, s.r.o., Východoslovenská energetika a.s., T – Systems s.r.o., NESS Slovensko a.s.) a dvaja (2) členovia sú nominovaní Ministerstvom kultúry a cestovného ruchu Slovenskej republiky.

Hlasovanie č. 25: za 17, proti 1, zdržali sa 25.

p. Knapík, primátor mesta Košice – Konštatoval, že návrh neprešiel. 

p. Dolná, poslankyňa MZ – Prečítala návrh na uznesenie v skrátenej podobe.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje
úpravu a doplnenie štatútu neziskovej organizácie Košice – Európske hlavné mesto kultúry 2013 podľa písomne predloženého návrhu. 

Hlasovanie č. 26: za 31, proti 1, zdržali sa 11.

p. Knapík, primátor mesta Košice – Konštatoval, že uznesenie bolo prijaté.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice
schvaľuje
úpravu a doplnenie štatútu neziskovej organizácie Košice – Európske hlavné mesto kultúry 2013, n.o. v článku V. bod 3 a bod 7 štatútu v tomto znení:
Článok V.
Správna rada
Správna rada má trinásť (13) členov.
7.	Správnu radu v ďalšom období tvorí trinásť (13) členov, z ktorých:
a)	jedným (1) členom správnej rady je vždy štatutárny orgán zakladateľa neziskovej organizácie,
b)	ďalších šiestich (6) členov správnej rady volí a odvoláva správna rada  z minimálneho počtu ôsmich (8) kandidátov navrhnutých na výkon tejto funkcie Mestským zastupiteľstvom v Košiciach. Spôsob voľby členov správnej rady podľa tohto bodu v podrobnostiach určí Volebný poriadok neziskovej organizácie,
c)	jeden (1) člen je nominovaný Košickým samosprávnym krajom (KSK), jeden (1) člen je spoločne nominovaný mestom Prešov a Prešovským samosprávnym krajom (PSK), dvaja (2) členovia sú nominovaní podnikateľským sektorom (U.S. Steel Košice, s.r.o., Východoslovenská energetika a.s., T – Systems s.r.o., NESS Slovensko a.s.) a dvaja (2) členovia sú nominovaní Ministerstvom kultúry Slovenskej republiky.
Ostatné časti Štatútu ostávajú nezmenené.

––-     ––-     ––-

13. Priebežná správa o projekte Košice – Európske hlavné mesto kultúry 2013
      za obdobie 15.8. 2010 – 5.10.2010

p. Knapík, primátor mesta Košice – Materiál je v písomnej podobe s dôvodovou správou. 
V úvode odpovedal na otázku, ktorá zaznela v predchádzajúcom bode. Problematika prijatého uznesenia bola pertraktovaná na správnej rade. Otvoril túto vec, ktorou sa zastupiteľstvo zaoberalo a venovalo jej vážnu pozornosť. Záver je taký, že správna rada nenavrhla personálne zmeny. Prijala uznesenie v tom zmysle, že žiada, aby pri programových záležitostiach bola potrebná citlivosť práve na takéto prvky, ktoré by smerovali k tomu, aby pod hlavičkou mesta, alebo organizácií zriadených mestom, sa neobjavovali také podujatia, ktoré by boli vnímané negatívne vzhľadom na morálny profil návštevníkov. Toto tu zaznelo, že pod také podujatia sa nechce nikto podpisovať. Toto bolo prijaté a na tom bude aj on trvať, aby sa takéto veci neopakovali. Otvoril rozpravu k tomuto bodu.

V rozprave vystúpili:

p. Buraš, poslanec MZ – Poďakoval za vysvetlenie. Pozrel si predloženú priebežnú správu za 
uplynulé obdobie a spýtal sa spracovateľa materiálu, nie predkladateľa, ale spracovateľa, keďže tu píše v realizovaných aktivitách, ako je účasť na výstavách, veľtrhoch cestovného ruchu v Ultrechte, vo Viedni, v spolupráci s organizáciou Košice – Turizmus, že aký to malo význam, kto tam bol, aký prínos pre Košice mala táto účasť.  Z toho, čo je napísané, nevie vydedukovať o čom to bolo a sú tam ďalšie nezrovnalosti. 
Rád by upozornil na jeden aspekt, ktorý z celého EHMK uniká. Veľmi vážne sa opierajú o tému spolupráce s mestom Rour 2010. Primátor mesta bol tiež pri otvorení a videl, akým spôsobom sa to tam riešilo za účasti zástupcov Európskej komisie a ďalších funkcionárov. Ale tam sa zjednotilo 53 miest do jedného celku. Tam sa mestá ako Dousburg, Oberhausen, Essen, Bochum, Dortmund spojili do jedného celku a zastrešili komunitu vo výške 5,5 milióna obyvateľov. Je to zhruba toľko obyvateľov, koľko má Slovensko. Spýtal sa spracovateľa, akým spôsobom  sa pôjde ďalej v rokovaniach práve s mestami, ktoré síce nemajú toľko obyvateľov Rour Gebirg 2010, ale sú súčasťou, alebo mali by byť, ak v predchádzajúcej dôvodovej správe mali napísané, že je to projekt pre celé Slovensko, zapojené do tohto projektu. 

p. Hlinka, poslanec MZ – Spýtal sa na pripravovanú prestavbu kasárni Kulturpark, kde prebieha 
územné konanie. V akom štádiu to územné konanie je, ak by bolo možné povedať k tomu niečo bližšie, či boli vyžiadané stanoviská všetkých dotknutých inštitúcií v zmysle stavebného zákona a ak je možné zhruba povedať, nezáväzne, termín, kedy by mohlo byť to územné konanie zavŕšené rozhodnutím v I. stupni. Jedná sa o to, že ide o veľmi vážnu investíciu v tomto celom zámere a prestavba je situovaná v mestskej časti Juh, tak chce to vedieť aj vzhľadom na potrebu informovania občanov.

p. Petrvalský, poslanec MZ – Pozrel si aj on správu, aj čo chystá táto organizácia do budúcna. 
Zdôraznil, že sa rozprával s viacerými kultúrnymi ustanovizňami  a spoločnosťami, ktoré participujú v tomto meste na tvorbe kultúry, naposledy to bolo na Základnej umeleckej škole Márie Hemerkovej a títo ľudia sa sťažujú, že oni majú klasické kultúrne akcie, ktoré reprezentujú toto mesto na svetovej úrovni a veľmi málo sú zahŕňané do programov EHMK Momentálne ide o 12. ročník veľkej medzinárodnej klavírnej súťaže na jar 2011. no žeby táto klavírna súťaž niekde figurovala ako jedna z nosných akcií na budúci rok, tak nikde ju nenájdete. Bohužiaľ, štáb EHMK sa veľmi sústreďuje na svoje akcie, ktoré oni sami vymysleli a na klasické akcie, ktoré v meste existujú sa nejako zabúda. Bol by rád, keby sa na tieto akcie nezabúdalo, hlavne vtedy, keď v roku 2013 bude 13. ročník tejto klavírnej súťaže. Bolo by dobre, keby takéto akcie v meste boli zahrnuté.

p. Halenár, poslanec MZ – Činnosť EHMK mal možnosť vidieť, keď mu prišiel domov časopis 
Žurnál. Ľutuje, že ho zabudol. Aj v tejto správe je naznačené, že EHMK robí takúto vec. Keď si ho prelistoval, veľmi silne mu to pripomínalo politickú agitáciu za verejné peniaze. Je to samozrejme iba otázka pohľadu a vzhľadom na to, že EHMK v podstate nemá žiadne ciele zadefinované v zmysle, že čo majú urobiť, že správna rada, alebo nejaký orgán im niečo určil  o čom tu nič nevedia, netušia, tak on osobne nedokáže zhodnotiť činnosť organizácie, ktorá len dostáva peniaze a míňa ich. Skrátka, peniaze prichádzajú, tak sa míňajú na všelijaké účely. Jedným z nich je aj spomínaný časopis Žurnál a musel povedať, že je to veľké sklamanie pre neho, že takto sa používajú peniaze, pôvodne určené na kultúru. Svedčí to o takom veľmi zvláštnom nazeraní na používanie peňazí na kultúru. Použil by aj ostrejšie slovo, ale neprichádza mu na rozum.

p. Petrenka, poslanec MZ – V materiáli, v ktorom sa prejednávajú otázky okolo investičných 
projektov, je jedna zaujímavá informácia a síce, že 1. októbra mesto realizovalo elektronickú aukciu na výber dodávateľa pre rekonštrukciu výmenníka na Brigádnickej ulici. Poprosil spracovateľa, či by vedel povedať s akým výsledkom, aká bola úspora a aký je rozdiel medzi realizáciou výmenníkov, ktoré boli realizované spôsobom výberu – verejným obstarávaním bez elektronickej aukcie. To je jedná otázka. 
Druhá sa týka mestského parku. 11. októbra by mala porota vybrať a schváliť realizáciu tohto projektu, či to bolo ukončené, s akým výsledkom a s akými ďalšími termínmi realizácie projektu. 

p. Knapík, primátor mesta Košice –  Otázky už neboli, preto uzavrel rozpravu. Vyzval 
      spracovateľa i zmocnenca, aby zodpovedali na otázky. 

p. Bauer, zmocnenec pre projekty EHMK – Najprv ku Kulturparku. V súčasnosti územné 
konanie prebieha. Na piatok bolo zvolané stretnutie, kde boli pozvaní všetci dotknutí účastníci. V podstate sú vyžiadané všetky stanoviska, ktoré sú všetky pozitívne okrem jedného, bolo to stanovisko Colného úradu, ktorý žiada pre prípad, že nedôjde k predpokladanej zámene nehnuteľností, vstup z Kukučinovej ulice. 
Informoval zároveň, že Colný úrad ponúkol svoju budovu, ktorá je v areáli Kulturparku pre mesto. Spoločne vytipovali budovu v areáli Bytového podniku. Jedná sa o halu, ktorú je potrebné dostavať, takže by sa spustil celý proces dostavby tejto haly s tým, že akonáhle sa bude dať urobiť znalecký posudok pre obidve nehnuteľnosti, tak príde návrh na zámenu týchto nehnuteľností do mestského zastupiteľstva na vyjadrenie a schválenie. Už majú aj veľmi zaujímavý zámer pre budovu, v ktorej je teraz Colný úrad,, ktorý je po ľavej strane, keď sa vojde do Kulturparku. U.S.Steel ponúkol v rámci Koalície 2013+, ktorú mesto založilo, vytvorenie Centra pre mládež, pre popolarizáciu  technologických procesov a výdobytkov vedy. Sú to veľmi zaujímavé inštitúcie hlavne v Spojených štátoch amerických a po ich vzore ponúkol vybudovanie a realizáciu takéhoto projektu v Košiciach v rámci Európskeho hlavného mesta kultúry. Jedna z možnosti je, že táto budova, alebo časť budovy, ktorá pokiaľ prejde do vlastníctva mesta Košice, by sa využila na tento účel. 
Pokiaľ ide o elektronickú aukciu, veľmi zaujímavá bola elektronická aukcia na výmenníkovú stanicu na Laboreckej, kde úspora bola 16 % . Oproti predchádzajúcemu výmenníku na ulici Obrody jedna sa zhruba o tú istú čiastku. Čiže tá výsledná čiastka na Laboreckej je zhruba na tej istej úrovni, ako bola na ulici Obrody. 
Pokiaľ ide o súťaž na mestský park, porota rozhodla. V súčasnosti stále prebieha vermisáž z týchto súťažných návrhov. Budúci týždeň 10.11.2010 v Kulturparku bude verejné zhromaždenie na túto tému, kde by ešte chceli získať spätnú väzbu odbornej verejnosti a až potom by sa formulovalo presné zadanie zmluvy s ateliérom JELA, s.r.o., ktorý získal druhú cenu a bol to vlastne víťazný návrh v súťaži na rekonštrukciu a revitalizáciu mestského parku. 

p. Knapík, primátor mesta Košice – Pripomenul, že p. Petrenka sa pýtal Brigádnickú ulicu.

p. Bauer, splnomocnenec pre projekty EHMK – Opravil sa, že nejde o Laboreckú, ale 
      Brigádnickú ulicu a ulicu Obrody.

p. Vachnová, výkonná riaditeľka EHMK – K otázke účasti neziskovej organizácie Košice 2013 
na vybraných výstavách v zahraničí. Spolupracujú na tomto s clastrom Košice – Turizmus. Správnou radou je presne schválený plán aktivít návštev veľtrhov, na ktorých sa zúčastňuje a na vybraných sa zúčastňujú aj oni, keďže jednou z priorít clastra je propagácia Košíc, ako Európskeho hlavného mesta kultúry, rovnako ako je to priorita Slovenskej agentúry pre cestovný ruch, ktorá im tam taktiež dáva priestor na prezentáciu Košíc, ako Európskeho hlavného mesta kultúry. 
Čo sa týka spolupráce s regiónom – regionálna spolupráca v Košickom samosprávnom kraji je garantovaná Košickým samosprávnym krajom v rámci projektu Terra Incognita. Čo sa týka spolupráce s mestami v Prešovskom samosprávnom kraji, tam majú iný model spolupráce, kde majú konkrétneho človeka ich neziskovej organizácie, ktorý sa zaoberá tvorbou spolupráce medzi piatimi mestami Pentapolitana. V súčasnosti rokujú s Prešovským samosprávnym krajom o formalizácii tejto spolupráce, pretože chcú aj finančne vstúpiť do týchto kultúrnych podujatí a aktivít, ktoré sa tam robia. Samozrejme, takou zásadnou platformou na tvorbu regionálnej spolupráce je Koalícia 2013+, kde oba subjekty sú členmi a majú zástupcov aj v ich správnej rade.
Čo sa týka spolupráce s kultúrnymi operátormi v Košiciach, komunikujú v súčasnosti s vyše stovkou kultúrnych operátorov v Košiciach. Mnohí z nich mali z grantového programu tri podporené kultúrne podujatia s Ministerstvom kultúry, takže venujú pozornosť aj iným organizátorom. Tých subjektov je veľmi veľa, spolupráca sa postupne buduje. 
Čo sa týka košického Žurnálu, nezisková organizácia ho nijakým spôsobom nefinancuje. Spolupracujú na ňom tým, že tam dodávajú texty. Je financovaný tak, ako bolo uvedené v tlačovej správe, ktorá bola pred vydaním prvého čísla, že je financovaný mestskými podnikmi a ostatnými.

p. Buraš, poslanec MZ – Faktická poznámka. Myslí, že celkom dobre vie, čo je to účasť na 
výstavách a čo je reprezentácia mesta. Myslí, že pani doktorka ich nemusí presviedčať o tom, čo je známe. Pýtal sa, koľko ľudí sa zúčastnilo výstavy a čo to donieslo pre Košice. Požiadal toto zopakovať.

p. Vachnová, výkonná riaditeľka EHMK – Na výstave sa zúčastnil jeden jej kolega, konkrétne 
pán Germuška, ktorý má na starosti regionálnu spoluprácu a cestovný ruch. Jednal s konkrétnymi kultúrnymi operátormi, keďže prioritou je kultúrny turizmus pre Košice, o tvorbe programov a o spolupráci, aby turisti jednoducho prichádzali do Košíc nielen kvôli biznis turizmu, ale aj kvôli kultúrnym podujatiam, ktoré sú pripravované v najbližšom období. 

p. Knapík, primátor mesta Košice – Základné informácie boli vysvetlené. Odovzdal slovo 
      návrhovej komisii. 

p. Dolná, poslankyňa MZ – Prečítala pôvodný návrh na uznesenie.
      Mestské zastupiteľstvo v Košiciach podľa § 6 ods. 2 písm. ac) Štatútu mesta Košice
      berie na vedomie 
priebežnú správu o projekte Košice – Európske hlavné mesto kultúry 2013 za obdobie 15.8.2010 – 5.10.2010.

Hlasovanie č. 27: za 34, proti 1, zdržali sa 6.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

14. Jazyková škola ako súčasť Základnej školy Staničná 13, Košice

p. Knapík, primátor mesta Košice –  Materiál je v písomnej podobe, otvoril k nemu rozpravu.
      Nakoľko sa nikto neprihlásil, dal slovo návrhovej komisii. 

p. Dolná, poslankyňa MZ – Prečítala pôvodný návrh na uznesenie. 
Mestské zastupiteľstvo v Košiciach podľa § 6 ods. 1 a ods. 2 písm. g) zákona NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov 
schvaľuje
a)	Zaradenie Jazykovej školy Staničná 13, Košice ako súčasti Základnej školy Staničná 13, Košice do siete škôl, školských zariadení, stredísk praktického vyučovania a pracovísk praktického vyučovania Slovenskej republiky (ďalej len „sieť“). 
b)	Zriadenie Jazykovej školy Staničná 13, Košice ako súčasť Základnej školy Staničná 13, Košice ako preddavkovú organizáciu k dátumu, ku ktorému rozhodne Ministerstvo školstva, vedy, výskumu a športu SR o zaradení do siete.

Hlasovanie č. 28: za 47, proti -, zdržali sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

15. Bilancia mestskej samosprávy za obdobie  2006 - 2010, informatívny materiál

p. Knapík, primátor mesta Košice – Je to informatívny materiál, bilančný materiál o výsledkoch 
spoločnej práce za obdobie rokov 2006-2010. Je možné sa k tomu vyjadriť, pripomienkovať, ale v zásade je to výťah a spracovanie toho, čo za spoločné obdobie dali do pohybu, zmenili, čo považovali za potrebné, osobité aj zdôrazniť, aj čo sa týka samosprávy, mestských podnikov, projektov, čiže bilančný materiál, ktorý mohol mať aj inú podobu, mohlo tam byť aj niečo iné. Možno je niekto citlivejší na niektorý materiál, ktorý tam je len okrajovo spomenutý, ale treba to brať ako materiál, ktorý sa vytvoril na základe takej súhrnnej analýzy a vzhľadom na to, že to bolo veľmi rozsiahle dielo a chceli ho vydať aj v takej prezentačnej tlačenej podobe, bolo to treba skrátiť a nie všetko mohlo byť rozpracované tak, ako by si možno mnohí želali, ktorí sa vidia za celými projektmi. Poďakoval všetkým, aj tým, ktorí materiál spracovali, ale v prvom rade všetkým, ktorí počas toho obdobia, ktoré majú za sebou a ktoré bilancujú, stáli pri zrode týchto projektov, podporili ich, prípadne upozornili na riziká, na nedostatky. Myslí si, že v celej tej mozaike a spektre ich práce je to dielo, za ktoré sa nemusia hanbiť a môžu ho považovať za slušný výsledok bilancie ich činnosti za uplynulé 4-ročné obdobie

V rozprave vystúpili:

p. Halenár, poslanec MZ – Primátor mesta nevyužil situáciu pochváliť sa pri bode č. 2, pri svojej
činnosti, že čo za 4 roky vyriešil, začal riešiť z problémov mesta, vyzval preto teraz aj námestníka primátora, aj poslanca povereného zvláštnymi úlohami, aby vystúpili a povedali, čo z ich pohľadu považovali na začiatku za problém, ktorý vyriešili, alebo začali riešiť. Celkom by to prítomných potešilo, keby to vedeli povedať hneď.

p. Knapík, primátor mesta Košice – Myslí si, že v tom materiáli je dosť veci uvedených, 
z ktorých sa to dá vybrať. Nevidí dôvod, aby teraz na  takúto výzvu takýmto spôsobom reagoval. 
Nakoľko sa už nikto nehlásil, odovzdal slovo návrhovej komisii.

p. Dolná, poslankyňa MZ – Prečítala pôvodný návrh na uznesenie.
      Mestské zastupiteľstvo v Košiciach podľa § 6 ods. 2 písm. ac) Štatútu mesta Košice
      berie na vedomie 
      informatívny materiál „Bilancia mestskej samosprávy za obdobie 2006 - 2010“.

Hlasovanie č. 29: za 38, proti 1, zdržali sa 7.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

16. Informácia o čiastkových dosiahnutých výsledkoch v zabezpečovaných oblastiach
      za obdobie od 1. apríla 2010 do 11. októbra 2010

p. Knapík, primátor mesta Košice – Predkladateľom materiálu je p. Filipko, požiadal ho, aby
      uviedol materiál.

p. Filipko, poslanec MZ – Správu predložil v písomnej podobe, tak isto ako aj predchádzajúce
správy. V elektronickej podobe doplnil stránku o prezentáciu z Dopravného fóra, ktoré sa uskutočnilo nedávno, v rámci týždňa mobility. Je pripravený odpovedať na otázky.

p. Knapík, primátor mesta Košice – Otvoril rozpravu, no nakoľko sa nikto neprihlásil, dal slovo 
      návrhovej komisii.

p. Dolná, poslankyňa MZ – Prečítala pôvodný návrh na uznesenie.
      Mestské zastupiteľstvo v Košiciach podľa § 6 ods. 2 písm. ac) Štatútu mesta Košice
      berie na vedomie
písomnú informáciu poslanca povereného výkonom osobitných úloh a činností o čiastkových dosiahnutých  výsledkoch  v  zabezpečovaných  oblastiach  za  obdobie  od  1. apríla 2010  do 11. októbra 2010.

Hlasovanie č. 30: za 43, proti 1, zdržali sa 3.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

16/1 Riešenie kritickej situácie v MČ Košice - Luník IX , ul. Hrebendova
 
p. Knapík, primátor mesta Košice –  Materiál bol zaradený pri schvaľovaní programu informuje 
o kritickej situácii v dodávke elektrickej energie na sídlisku Luník IX na ulici  Hrebendova 10 až 36. Materiál je v písomnej podobe s návrhom riešení tejto krízovej situácie. Bližšie informácie môže dať aj p. riaditeľ a permanentne sa rokuje aj so správcom siete s Východoslovenskou energetikou a sú pripravení v najbližších dňoch urobiť opatrenia na obnovenie dodávok tak, aby zima v týchto bytových domoch v tých 14 sekciách, bola znesiteľná, aby sa tam dalo fungovať a prežiť. Ak by sa situácia komplikovala, žeby to z rôznych dôvodov nedalo dodržať, tak aby sa pripravili aj na krízové varianty. Toľko na úvod, otvoril rozpravu.

V rozprave vystúpili:

p. Halenár, poslanec MZ – Možno má iný prehľadač, ale nevie načítať ten súbor, ktorý by 
poslanci mali mať k dispozícii a mimochodom, kedy si to mali pozrieť? Kedy bol ten čas, aby vedeli reagovať na tak dôležitú vec, ako je Luník IX. Veď okrem toho stavu s elektrikou tam je x ďalších vecí, ktoré sa tiež budú riešiť tak čiastočne? Teraz sa príjme toto opatrenie, o pol roka sa buldozér potiahne, ale to nie je dobré riešenie. To nie sú dobré riešenia, to parciálne zakopávania vecí, čo vyskočia, pod koberec. Primátor nesie zodpovednosť za takéto vsuvky a čaká od poslancov, od neho asi nie, odsúhlasenie takých krokov. Ako má s tým súhlasiť, keď nemá ani materiál, keď to ani na papieri nedostane, ani mu nikto neoznámi, že je to tam a tam, choďte si to pozrieť, je to už pridané a kedy vôbec. Vie, že bola prestávka a keby vedel, že je to tam, tak by využil prestávku.

p. Knapík, primátor mesta Košice – Veď to bolo schválené do programu, tak nech nechce od 
	neho, aby ho upozorňoval ešte aj na to, aby si to pozrel. 

p. Müller, poslanec MZ – Faktická poznámka. V tomto vstupe bol osobný a zareagoval na 
poslanca p. Halenára. Za 4 roky, čo je tu, objavil človeka, ktorý rozumie každej oblasti v živote a detailne. Zopakoval ešte raz, že absolútne do detailov predkladá návrhy riešení, ale  tam zastane. Chcel povedať jedno, že Nobelova cena pre tých, ktorí vyriešia rómsku otázku, je pripravená. Treba tam ísť a pozrieť, ako sídlisko vyzerá teraz a že sa ad hoc musia prijímať rozhodnutia, to je veľmi jednoznačné. Keby bol p. Halenár v pozícii primátora a želá mu, aby na KVP bol zvolený za starostu, skutočne, z celej duše, po pol roku by videl, čo obyčajní ľudia dosiahli v parlamente a čo by dosiahol on, ako starosta. Ale želá mu, aby ho ľudia zvolili a potom by videl, o čom to je, sedieť na takej stoličke a robiť rozhodnutia.

p. Halenár, poslanec MZ – Faktická poznámka. Dvakrát celkom jasne, celkom konkrétne navrhol 
celkom jasné, zrozumiteľné riešenie pre Luník IX. Dvakrát a žiadna reakcia. Ani od      primátora, ani od poslancov. Teda výčitka predrečníka nie je tá správna. Mimochodom, v minulom mesiaci svoj návrh riešenia – to sú tie panelové byty pre tých, ktorí neuzavrú nájomnú zmluvu s Bytovým podnikom mesta Košice, poslal na Ministerstvo práce a sociálnych vecí pani Nicholsonovej, štátnej tajomníčke a za 30 dní sa nikto neozval. Išlo o európske peniaze  pre vybudovanie tých panelových domov, len pre ľudí, ktorí odmietnu podpísať nájomnú zmluvu, pretože podľa jemu dostupných informácií cca polovica bytov na Luníku IX nemá platnú nájomnú zmluvu. Aké je to správanie k obecnému majetku, keď sa dovolí, aby obecný majetok používali ľudia bez toho, aby zaňho platili, žeby mali platnú nájomnú zmluvu, tak to je úplný základ. Následne, keď budú tie nájomné zmluvy, môže sa začať veľmi vážne premýšľať, ako umožniť tým ľuďom, aby získali nejaké peniaze na uhrádzanie tých záväzkov, čo plynú z nájomných zmlúv. A tam je podľa jeho názoru veľká možnosť v separovanom odpade, v bioodpade, v kompostácii a podobne. To sú obrovské možnosti a tým by sa mali zaoberať, ako osloviť Európsku úniu. Keby sa aspoň pokúsili. Netreba nadávať. Treba zobrať niečo, či to má zmysel, alebo nie, schváliť to, alebo to odmietnuť.

p. Jakubčiak, poslanec MZ – Faktická poznámka. Je to poznámka na pána poslanca Halenára.
Pamätá sa, keď pred  4 mesiacmi riešili Luník IX a zhodou okolnosti bol neporiadok pod balkónmi, ktorý chodia riešiť poslanci Národnej rady. A vtedy ten dotyčný poslanec povedal, že preto je neporiadok, lebo im nefungujú výťahy. Tak sa ho spýtal, či bol aspoň raz sa tam pozrieť. Že nefungujú výťahy, preto je neporiadok, proste Rómovia nemôžu ísť výťahom so smetím, tak ich vyhodia von oknom.

p. Balún, poslanec MZ -  Faktická poznámka. Aj on spomínal, že človek, ktorý to vyrieši, by si 
      zaslúži Nobelovu cenu a tu majú kandidáta.

p. Buraš, poslanec MZ – Bol na Luníku IX možno viackrát, než jeho kolegovia, pri búraní, keď 
tiekla žumpa, ktorá vytekala  spod  Podjavorinskej, vtedy žiadal primátora mesta, aj riaditeľa Bytového podniku, že si to žiada akútne riešenie z dôvodu hygieny, z dôvodu odpadkov, z dôvodu nebezpečia pre celé Košice. Je to časovaná bomba a možno tieto riešenia, ktoré teraz prichádzajú, mali byť už dávno na stole. Upozorňovali, chvála bohu, že sú aspoň teraz. Na čo by nemali zabudnúť, je aj základná škola, ktorá tam je a deti, ktoré navštevujú túto základnú školu, lebo to je jedna z najväčších základných škôl na Slovensku. Táto škola beží v dvojzmennej prevádzke, má viac ako 1200 detí a nie je jednoduché v prípade, že dôjde k ďalším búracím prácam, dať riešenia, čo bude s týmito deťmi, keď tam majú trvalý pobyt. Predložený materiál tento problém nerieši. Isteže sa s tým treba celkovo zaoberať. Je to odpad, je to hygiena, sú to búracie práce, dokonca sa možno celý Luník IX  zlikviduje, jednoducho sa zbúra. Nič iné im neostane, no čo potom s tými 5000 až 7000 ľuďmi, ktoré sa tam nachádzajú. Sú to vážne otázky a zaslúžia si vážne a zodpovedné riešenia.

p. Kočiš, poslanec MZ – Faktická poznámka. Tiež tam bol a tiež mu to nie je jedno, slušne 
povedané, už ho to aj zlostí. Keď včera pálil lístie, napadla ho taká myšlienka, že kedy dostane pokutu a cez kopec pri ceste si páli v rúre čo chce, odpad, smetie, iný občan a je to v poriadku. Tým chcel povedať to, že zákony musia v prvom rade platiť pre všetkých rovnako, aj pre tých, čo nemajú peniaze, aj pre tých, čo majú peniaze. On sa počíta medzi tých čo majú peniaze a rád prispeje tomu, kto nemá peniaze, ale musí dodržiavať zákony Slovenskej republiky, len to musia od nich vyžadovať.
Nemyslí si, že celý Luník IX je šťastné riešenie, no treba to brať ako fakt, ktorý tu je. Myslí si, že tomuto mestu chýbajú aj nájomné byty a bolo by dobré týchto ľudí trochu rozdeliť na tých, čo chcú žiť slušne, vedia platiť a na tých, čo nechcú a nemajú záujem. S tými je potrebné sa vysporiadať kultúrnym spôsobom. 
Na Luníku IX bol a hovorí to preto, lebo sú tam aj ľudia, ktorí sú normálni a v tomto divokom prostredí sa musia prispôsobiť väčším vlkom a s nimi vyť, keď tam chcú žiť. Preto to tam tak vyzerá. Je to skutočnosť a musí sa to riešiť. 

p. Knapík, primátor mesta Košice – Krátko zareagoval.  Kategorizáciu, ktorá by mnohé veci 
vyriešila, mali pripravenú, no bola zastavená na pokyn i osobitný list, ktorý prišiel z úrovne podpredsedu vlády, ktorý mal rómske menšiny na starosti. Oni aj samotní Rómovia prichádzajú na to, že sa to malo už dávno urobiť. Vtedy sa však protestovalo, len pre istotu, proti všetkému, čo sa tam chystá čo smeru k tomu, že to môže byť pozitívne opatrenie, tak pre istotu sa protestuje. Tak to je tak. 

p. Buraš, poslanec MZ – Faktická poznámka. Myslí si, že niekedy sa dostávajú do situácie, keď 
      nie Rómovia, ale obyvatelia mesta Košice sú diskriminovaní. 

p. Balún, poslanec MZ – Všetci si uvedomujú, že toto je vážny problém, no nie je to problém len 
mesta Košice. Ako Slováka ho potešilo, že včera počul v rádiu Regina, že podobný problém má aj belgické mesto Gent. Hovoril tam aj starosta, aj sociálni pracovníci, ktorí sa venujú týmto problémom s podobnými občanmi, ako žijú na Luníku IX. Tak isto majú obrovské problémy a obrovskú nespokojnosť majoritnej časti obyvateľstva a nevedia nájsť vhodné riešenie tohto problému. Všelijakým možným spôsobom to už riešia a nedarí sa im veľmi tento problém riešiť. Netreba očakávať zázraky, že tu niekto príde s návrhom a zajtra to bude vyriešené.

p. Knapík, primátor mesta Košice -  Tak to ho prekvapilo, lebo pred niekoľkými týždňami mal
rozhovor so slovenským veľvyslancom v Belgicku a on hovoril o Gente ako o modeli, kde to funguje. Vtedy aj reálne vyjadril plán, že ak bude pokračovať v tejto práci, tak pri najbližšej ceste do Bruselu, žeby to spojil aj so stretnutím s primátorom a samosprávou Gentu, žeby sa poinformoval, ako to tam zvládajú. Pokiaľ je to tak, ako hovoril p. Balún, tak aj toto si rád vypočuje. 
Uzavrel diskusiu a dal slovo návrhovej komisii.

p. Dolná, poslankyňa MZ – Prečítala pôvodný návrh na uznesenie.
      Mestské zastupiteľstvo v Košiciach podľa § 6 ods. 2 písm. ac) Štatútu mesta Košice
      A. schvaľuje
postup riešenia núdzového zapojenia dodávok elektrickej energie na ulici Hrebendova 10 – 36 v Mestskej časti Košice – Luník IX podľa predloženého návrhu.
      B. žiada primátora mesta Košice zabezpečiť realizáciu postupu podľa predloženého návrhu. 

Hlasovanie č. 31: za 36, proti -, zdržali sa 9.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

17. Členstvo mesta Košice v Občianskom združení MRAK

p. Knapík, primátor mesta Košice – Predkladateľom materiálu je poslanec p. Cengel. Nakoľko 
nebol prítomný, vyzval niektorého z ďalších predkladateľov materiálu, že ho môže uviesť.  V konečnom dôsledku je materiál v písomnej podobe, otvoril k nemu rozpravu.  

V rozprave vystúpili:

p. Kočiš, poslanec MZ – Nemá nič proti združeniam, ktoré sa chcú aktivizovať  v záchranárskych 
prácach, resp. pôsobiť preventívne v tejto oblasti a pomáhať ľuďom, ale nepočul o tomto združení, možno nečíta tu správnu tlač, poprosil preto predkladateľov, aby mu o tom povedali viac, kto je to, čo za nimi stojí, ako sa podieľali, ako chcú ďalej svoju činnosť vyvíjať.

p. Boritáš, poslanec MZ – Informoval prítomných o návrhu do uznesenie – za člena 
predsedníctva v občianskom združení MRAK za koaličný poslanecký klub KDH, SDKÚ, DS, SMK NKP navrhol p. Františka Krištofa a za člena kontrolnej a revíznej komisie v tomto občianskom združení MRAK navrhli p Ľuboša Pajtaša.

p. Krištof, poslanec MZ  - Skúsil aspoň trochu pri blížiť situáciu, nakoľko situácii, ktorá bola 
v tomto roku – záplavy, zosuvy pôdy v Nižnej Myšli atď., dotkli sa fakticky všetkých. Mestská časť Barca má k tomu blízko aj z dôvodu, že má dobrovoľných hasičov, ktorí štartujú svoju činnosť opakovane. Vypomáhali jednak v mestskej časti, potom aj v Krásnej, podľa potreby. Kombinácie v komunikácii so záchrannými systémami, ktoré boli uvedené tu v materiáli, ako Toro, Kynologická brigáda už niekoľko rokov prevádzali prezentačnú situáciu aj pre deti, mládež a rodičov a po oslovení Ing. Ferjenčíkom z civilnej ochrany by bolo vhodné to združenie aktivizovať ako záchranný systém mesta Košice, že každá obec, každé mesto má na báze dobrovoľníkov skupiny, ktoré pomáhajú v krízových situáciách.
Mestská časť Barca sa prihlásila do MRAKu ako člen. Zároveň poskytuje priestory pre stretávanie sa, plus výcvik psov, techniku a prakticky záujem aj v budúcnosti riešiť pomoc pre potreby mesta, už aj v zime výpomocou vlastnou technikou a dobrovoľníkmi – záchranármi, ktoré sú v tomto združení zakomponovaní. Zároveň je to určitým spôsobom technická podpora krízového štábu mesta Košice. Viac vie o tom povedať p. Ferjenčík. 

p. Gamcová, poslankyňa MZ -  Všimla si niektoré záležitosti týkajúce sa  hlavne kontroly 
finančných prostriedkov. Dosť dobre nechápe vznik tohto občianskeho združenia, ktoré je podľa uznesenia napojené na mestský rozpočet a má byť zaradené do financovania v rámci mestského rozpočtu. To, čo jej vadí, je to, že si nevie predstaviť, akým spôsobom bude prebiehať kontrola nad finančnými prostriedkami, na čo vlastne budú slúžiť, kto ich bude kontrolovať. Ďalšia vec, ktorá jej nemierne vadí, je to, že do predsedníctva takého občianskeho združenia, ktoré má slúžiť naozaj v prospech občanov, budú zase nominovaní len politickí nominanti a nehovorí o finančnej kontrole verejných peňazí, ktorá bohužiaľ aj za celé štyri roky fungovala tak, ako fungovala. Konečne by si mali uvedomiť pri schvaľovaní takýchto občianskych kvázi združení, aké sú zákony, ktoré platia v prípade predkladania správ atď., tak isto ako to bolo v prípade EHMK, keď nikto nikdy sa nedozvedel, aká bola účtovná uzávierka, čo naozaj bolo v rozpore so zákonom a toto bude čakať aj toto občianske združenie MRAK. Už len predkladatelia v nej vzbudzujú nedôveru vzhľadom na kauzy, ktoré v minulom období poznali, preto ona bude hlasovať určite proti tomuto uzneseniu. 

p. Knapík, primátor mesta Košice – Požiadal vedúceho referátu civilnej obrany p. Ferjenčíka, aby 
sa pripravil a vyzvaný bol p. Pajtáš, aby objasnil, prečo MRAK a ako vznikol, prečo ten názov.

p. Pajtáš, poslanec MZ – Keď poslankyňa Gamcová povedala, že predkladatelia sú už evidovaní 
v nejakých kauzách, tak by bol rád, keby mu do takých 10 dní predložila kauzy, kde je on evidovaný a tiež v nej vzbudzuje nedôveru, o to ju poprosil a dostane to od neho aj písomne. Čo sa týka kontroly finančných prostriedkov, v stanovách, ktoré sú v materiáli, je presne určené, akým spôsobom sa budú konať a na čo pôjdu. Poprosil pani kolegyňu, aby si naštudovala tento materiál a nech si to skúsi nejakým spôsobom objasniť sama. 

p. Ferjenčík, poslanec MZ – Na vysvetlenie len pár slov. Od začiatku tohto roka na území tohto 
mesta boli občania skúšaní rôznymi mimoriadnymi udalosťami, rôznymi nepredvídanými udalosťami a úloha dobrovoľníkov v tomto prípade bola nenahraditeľná. Občianske združenie MRAK, pokiaľ hovorí priamo o ňom, vzniklo v novembri minulého roku ako reakcia na scentralizovanie síl a prostriedkov, ktoré sa dajú v rámci záchranárstva na území mesta využiť. Sú tam sústredené záchranárske sily, ktoré sú v súčasnej dobe dislokované na území Slovenskej republiky len v západnej časti, čiže v Bratislave, resp. v Gabčíkove a stadiaľ je zhruba 8 hodín, pokiaľ tie záchranárske sily v tomto zložení, ako je to v tomto občianskom združení, do Košíc, alebo do okolia Košíc, vedia prísť. Z toho dôvodu, že mesto Košice má povinnosť aj poskytovať pomoc pri mimoriadnych udalostiach a pri záchranných prácach rôzneho druhu aj okolitým obciam, tak toto občianske združenie prakticky združuje týchto záchranárov s tým, že by sa mal vybudovať operačný program, varovaní a dorozumievací systém tak, aby tieto záchranné zložky boli využiteľné v prvom kole pre mesto Košice a pre okolie. Môže potvrdiť, že počas záplav boli tam aj iní z mesta Košice, aj zástupcovia vedenia mesta, že pri povodniach títo záchranári boli jedni z prvých, ktorí ako dobrovoľníci prišli pomáhať či už pri vrecovaní, či už pri evakuácii v Nižnej Myšli, resp. potom v noci po nejakom krátkom odpočinku prišli zase do Džungle. Ako dobrovoľníci naozaj pôsobili dobre. 
Myslí si, že mesto Košice by malo mať na svojom území takúto záchranársku jednotku, ktorá by fungovala v prospech mesta a v prospech obyvateľov. Pritom sú to dobrovoľníci, ktorí to naozaj robia preto, lebo to robiť chcú. Nie sú za to platení. Pokiaľ ide o príspevok, tak sú tam zástupcovia mesta, ktorí vždy budú vedieť, kde tie prostriedky išli a na čo sa použili.

p. Knapík, primátor mesta Košice – Dúfa, že to vysvetlenie postačuje, lebo má taký pocit, že 
otázky, ktoré zazneli, smerovali k tomu, že nebolo dosť informácií, resp. to vysvetlenie sa žiadalo.

p. Pajtáš, poslanec MZ – Faktická poznámka. Doplnil, že v ten deň, keď musel krízový štáb 
Košiciach zasahovať, z poslancov, ktorí sa chcú veľmi prezentovať pred voľbami, nevidel ani jedného. Bol tam pán primátor, bolo tam zastúpenie mesta, bol tam krízový štáb, bol tam on a možno ešte dvaja, traja poslanci. On osobne pomáhal pri vrecovaní celú noc. Do pol jednej nakladal vrecia, pomáhal to organizovať. Išiel si domov ľahnúť a o pol druhej ho volali z krízového štábu, aby sa vrátil a pomohol zohnať ďalších ľudí, lebo tí, ktorí tam pracovali od rána, už ne vládali robiť. Sadol do auta, pobehal v meste po krčmách a doniesol mladých ľudí, ktorí s pohármi v ruke prišli v rifliach, v krátkych tričkách a v tom daždi pracovali až do rána do deviatej, bez akéhokoľvek nároku na odmenu, len čisto z morálneho hľadiska prišli pomôcť tam, kde bolo treba vrecovať. Je to smutné, že to nikto nespomenul, že tí, čo majú teraz plné ústa nejakých pochybnosti, tiež sa tam neboli pozrieť. Boli takí, ktorí prišli ráno v šušťakoch, vystúpili z auta, nechali sa odfotiť s lopatou a mechom a vrátili sa naspäť do práce. Myslí si, že tí ľudia, ktorí trpeli a ešte trpia následkami tejto povodne, že si zaslúžia trochu iný prístup  a to, že sú tu nejakí predkladatelia, ktorí sa im snažia nejakým spôsobom pomôcť, neznamená, že sa to vždy ide zneužiť.

p. Matoušek, poslanec MZ -  Nepredpokladal, že vôbec niekto sa odváži proti takémuto projektu,
proti takému združeniu vôbec protestovať. Keď pred tým hovoril, že radšej 100 rokov platiť všetky tieto záchranné zložky, ako by malo čo len raz postihnúť nejaké nešťastie mesto Košice, tak presne vedel o čom hovorí a jeho kolega p. Pajtáš povedal, že málo kto z Košičanov možno vedel, že keby nie týchto obetavých záchranárov, dobrovoľníkov, tak pol Košíc by bolo pod vodou. Toto si málokto uvedomuje. Je pravdou, že asi v pohodlí doma spinkal a čakal, že kedy sa tá hrádza pretrhne. A tak hneď podozrenia pri dobrej myšlienke, hneď napádať, že to bude zlé a stačí len pozrieť sa, na čo to bude, že je to len na oblečenie, aby tu ľudia nemuseli ísť vo svojich oblekoch, keď sa chcú pripojiť a vrecovať piesok a ostatné veci, aby sa mohli obliecť, tak tu sa už vidí, že čo sa s tým stane. Toto je pre neho nevídaný spôsob prezentovania samého seba. Nech každý skúsi porozmýšľať nad tým, kedy, čo a ako hovorí. Poďakoval kolegovi Ľubošovi Pajtášovi, ktorý sa pričinil o to, že on nemusel chodiť po kolena vo vode.

p. Jenčová, poslankyňa MZ – Sú pri 17. bode rokovanie, majú  ďalších 45, hovorí sa o 5 tisíc eur
na nákup prostriedkov a auta. Vedúci CO skonštatoval, že mesto tam má zastúpenie a vie si tie peniaze nejakým spôsobom odkontrolovať, tak poprosila prítomných, aby sa pohli ďalej a nerobili si tu kampaň. Osobne je tento krát za.

p. Betuš, poslanec MZ – Keď bola civilná obrana riadená vojenským spôsobom, vojenským 
štýlom, tak samozrejme boli úplne iné povinnosti ľudí, inštitúcií, poskytovať sily a prostriedky na záchranu pri vzniku mimoriadnych udalostí. Teraz sa prešlo na iný štýl riadenia civilnej ochrany v Slovenskej republike. Záverečná myšlienka, aby všetci dobre spali, tak je vynikajúce, že sa takýto systém tvorí, lebo keď stáli na hrádzi v Džungli, alebo s jeho kolegom v mestskej časti Ťahanovce obec a videli čo sa na nich valí, tak je dobre mať za sebou taký systém, technicky vybavený a pripravený, veď tí ľudia musia aj niečo vládať. Podporuje tento materiál.

p. Knapík, primátor mesta Košice – Myslí si, že zastupiteľstvo v budúcom období sa bude týmto 
veciam, lebo tých problémov bude pribúdať, musieť venovať dosť intenzívne. To len tak, na pohľad dopredu.

p. Halenár, poslanec MZ – Osobne si myslí, že oveľa dôležitejšia je prevencia a v prípade 
takýchto záležitostí je dobre podporiť dobrovoľníkov. Netreba sa vracať veľa do minulosti, aby vedeli, že Košice naozaj mali dosť veľké šťastie, ale - sám má informácie z prvej ruky, od p. Ferjenčíka, ktorý v ten kritický večer povedal ešte o jedenástej, že nie je treba  žiadnu fyzickú výpomoc, konkrétne ľudí na to, aby pomáhali toto robiť. Zrejme tam vznikali aj nejaké organizačné šumy a toto by bolo dobre dať aj do budúcna do poriadku, že keď sa náhodou niečo také prihodí, aby okrem tých pár dobrovoľníkov, aby vedeli aj ostatných ľudí, ktorí chcú a majú záujem a ktorí chcú a necítia ohrozenie len svojej mestskej časti, ale cítia, že tomu mestu je treba pomôcť, aby to bežalo dobre.

p. Knapík, primátor mesta Košice – Nevie, z akých informácií pán poslanec toto čerpá, ale 
tam bol nonstop, strávil vtedy 36 hodín na nohách v tieto dni a toto tam nikdy nezaznelo. To sa mu úplne oči otvárajú, že boli také vyhlásenia zo strany civilnej ochrany. Je tam x svedkov, ktorí pracovali na tom, aby sa zohnali dobrovoľníci. Nielen občania dobrovoľníci, ale aj z ústavov, z azylového domu, z väzenskej polície. Sú dokumenty o tom, akí ľudia tam boli. To nebolo len v noci, ale aj počas dňa, keď bolo treba hrádzu spevniť. To sú úplné chiméry o ktorých sa tu hovorí. Nevie, ako takú informáciu mohol niekto poskytnúť a s ňou tu na tejto úrovni pracovať. Vyzval pána Ferjenčíka, aby na to reagoval.

p. Ferjančík, vedúci CO -  Mal telefonát s p. Halenárom, bolo to o pol druhej v noci, keď volal. 
Je pravdou, že ponúkol pracovné sily, resp. vlastnú pracovnú silu a o pol druhej v noci, kedy už pozbierali dobrovoľníkov, mu povedal, že áno, ak bude treba ďalšie sily, tak sa mu ozve. Presne tak to odznelo a ani náhodou nepovedal, že pracovné sily netreba. Keď o jednej v noci vyzývali občanov, aby prišli a od jednej do pol druhej prišlo 25 dobrovoľníkov z územia mesta, poslali ich mestské časti, ktoré krížové štáby mali aktivizované. Bolo to trochu ináč. Presne tak bolo povedané, že ak bude treba ďalšie sily, tak že sa ozve a nie, že im sily netreba. Takže poprosil hovoriť o tom tak, ako to bolo.

p. Gamcová, poslankyňa MZ – Každá odpoveď a každá otázka sa dá vysvetliť všelijako. Ešte 
raz veľmi stručne zopakovala, čo jej vadí. Je to nemožnosť kontroly verejných financií, ktorá nie je zakomponovaná v štatúte tejto organizácie. Je to zákon o občianskych združeniach, ktorý neumožňuje takúto kontrolu a je to politická nominácia ľudí, ktorí sa nachádzajú v predsedníctve tejto organizácie. Z toho jediného dôvodu nebude hlasovať za toto uznesenie.

p. Matoušek, poslanec MZ – Faktická poznámka. Aby sa predišlo pochybnostiam, navrhol 
zakomponovať do uznesenia, že mesto Košice je oprávnené kontrolovať finančné prostriedky poskytnuté na tento účel. 

p. Knapík, primátor mesta Košice – Požiadal návrhovú komisiu, aby to skompletizovala. 

p. Dolná, poslankyňa MZ – Návrhová komisia nedostala písomne žiaden pozmeňujúci návrh.
      Prečítala preto pôvodný návrh na uznesenie.
      Mestské zastupiteľstvo v Košiciach podľa § 6 ods. 2 písm. ac) Štatútu mesta Košice
A. schvaľuje
1. Členstvo mesta Košice  v Občianskom združení „MRAK“  (záchranárska služba Košice) 
2. Finančné prostriedky pre činnosť Občianske združenie „MRAK“  (záchranárska služba Košice)  vo výške 5 000 Eur na nákup ochranných odevov a prostriedkov na činnosť.
3. Pre členov Občianske združenie „MRAK“  (záchranárska služba Košice)  vydanie bezplatnej prenosnej parkovacej karty a cestovného na MHD na všetky pásma počas trvania zaradenia v pohotovostnej službe (cca 20 - 30 členov).
B. ukladá zaradiť financovanie Občianskeho  združenia „MRAK“  (záchranárska služba Košice) do rozpočtu mesta na udržanie pohotovosti, činnosť a techniku. Termín: 30.11.2010
      Zodpovedný: riaditeľ MMK, vedúci referent CO.
C. menuje 
Františka Krištofa za člena predsedníctva v Občianskom združení MRAK,
Ing. Ľuboša Pajtáša za člena kontrolnej a revíznej komisie v Občianskom  združení MRAK,
D. odporúča 
aktívny vstup do Občianskeho  združenia MRAK zamestnancom  MMK  samostatného referátu CO, PO a BOZ. 

p. Matoušek, poslanec MZ – Mestské zastupiteľstvo nemôže ukladať vedúcemu referátu, môže 
      ukladať riaditeľovi MMK, on si to potom vo svojej kompetencii rozloží.

p. Dolná, poslankyňa MZ – Áno, bolo to v ukladacej časti. Opravila text uznesenia: termín
      30.11.2010, zodpovedný: riaditeľ MMK. 

p. Knapík, primátor mesta Košice – Po tejto oprave poprosil o hlasovanie.

Hlasovanie č. 32: za 49, proti 1, zdržal sa 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

18. Návrh 6. zmeny programového rozpočtu mesta Košice na rok 2010

p. Knapík, primátor mesta Košice –  Predložený materiál súvisí s aktuálnym vývojom financií 
mesta. Kvôli tomu sa aj stretávajú neskôr, lebo to potrebovali pripraviť. Pôvodný termín rokovania mestského zastupiteľstva bol 26.10.2010. Návrh je riešením, ktoré v súvislosti so zdrojmi, s ktorými je ešte možné počítať, sú premietnuté do tejto úpravy.  Netreba to špeciálne uvádzať, lebo materiál je v písomnej podobe a verí, že poslanci si ho pozreli. Otvoril rozpravu a ak budú otázky, tak na nich zodpovie.

V rozprave vystúpili:

p. Rusnák, poslanec MZ – Tento materiál prerokovala na svojom mimoriadnom rokovaní aj 
Rada starostov a keďže k nemu prijala uznesenie, predložil pozmeňujúci návrh, ktorý obsahuje aj návrh prijatý na včerajšom rokovaní Rady starostov, ale obsahuje aj ďalšie úpravy, ktoré ešte v priebehu ostatných hodín bolo potrebné do tejto úpravy doplniť. Prečítal ho a všetci by ho už mali mať v písomnej podobe.
Mestské zastupiteľstvo v Košiciach podľa § 6 ods. 2 písm. c) Štatútu mesta Košice  schvaľuje pozmeňujúci návrh k návrhu  na 6. zmenu programového rozpočtu mesta Košice na rok 2010 a to takto:
V časti bežné príjmy								- 85 050 eur
Daň z príjmov fyzických osôb, z toho zvýšenie podielu pre mestské časti Barca, Džungľa, Kavečany, Lorinčík, Vyšné Opátske, Košická Nová Ves, Krásna, Myslava, Pereš, Poľov, Šebastovce, Ťahanovce, Šaca, Dargovských Hrdinov, Juh, Nad jazerom, Staré mesto, Západ, Sídlisko Ťahanovce, Sever, Sídlisko KVP vo výške 4 050 eur pre každú z týchto vymenovaných mestských častí,
Bežné výdavky								            -  174 050 eur
Program 6 Bezpečnosť, podprogram 2 Civilná ochrana aktivita 5, príspevok pre občianske združenie MRAK									   +  5 000 eur
Program 9 Interné služby, podprogram 6 Ostatná podporná činnosť, aktivita 1, splácanie úrokov a platby súvisiace s úvermi						 - 205 452 eur
Program 10 Podporná činnosť, podprogram 1 Správa obecného úradu, aktivita 1, mzdy, platy a ostatné osobné vyrovnania							  + 26 402 eur
Kapitálové výdavky								  + 89 000 eur
Program 1 Mesto rodiny, podprogram 5 Rekonštrukcia bytov a revitalizácia sídlisk, aktivita 12, elektrická prípojka bytových domov na Hrebendovej 10 až 36		  + 89 000 eur

p. Knapík, primátor mesta Košice – Nakoľko sa nikto neprihlásil, uzavrel rozpravu a dal slovo
      návrhovej komisii. 

p. Dolná, poslankyňa MZ – Návrhová komisia dostala pozmeňujúci návrh v znení, ktoré prečítal 
      predseda Rady starostov. 
Mestské zastupiteľstvo v Košiciach podľa § 6 ods. 2 písm. c) Štatútu mesta Košice  schvaľuje pozmeňujúci návrh k návrhu  na 6. zmenu programového rozpočtu mesta Košice na rok 2010 podľa prílohy, ktorú každý dostal.

Hlasovanie č. 33: za 38, proti -, zdržali sa 5.

p. Knapík, primátor mesta Košice – Konštatoval, že uznesenie bolo prijaté.

p. Dolná, poslankyňa MZ – Prečítala pôvodný návrh na uznesenie.
      Mestské zastupiteľstvo v Košiciach podľa § 6 ods. 2 písm. c) Štatútu mesta Košice
A. schvaľuje
a)  6. zmenu programového rozpočtu mesta Košice na rok 2010
Príjmová časť
Bežné príjmy							        +  1 903 889 eur
      Transfery v rámci verejnej sféry                                                         +  1 988 899 eur
Kapitálové príjmy							         +    450 000 eur      
Príjem z predaja budov						         +	   150 000 eur
Príjem z predaja pozemkov					         +   300 000 eur
Výdavková časť
Bežné výdavky spolu						     + 2  081 859 eur
z toho program 2 Mesto kultúry					     +       78 080 eur
           program 3 Zdravé mesto				                 +  1 120 399 eur
           program 4 Školstvo				                 +     600 000 eur
           program 5 Doprava					      +      52 000 eur
           program 6 Bezpečnosť					      +      98 380 eur
           program 7 Služby občanom				      +      33 000 eur
           program 9 Interné služby					      +    100 000 eur
Kapitálové výdavky						      + 6 089 881 eur
           program 1 Mesto rodiny					      +      45 000 eur
           program 2 Mesto kultúry					      +      10 040 eur
           program 4 Školstvo					      +      17 000 eur
           program 8 Plánovanie, manažment a kontrola		      + 5 715 841 eur
           program 9 Interné služby					      +    300 000 eur
Finančné operácie
Príjmy 								      + 5 732 841 eur
Úver 2010 – dlhodobý na spolufinancovanie investičných projektov Európskej únie
      -  3 107 445 eur
Úver 2010 – krátkodobý na prefinancovanie investič. projektov    + 8 840 296 eur
b) účelové prostriedky na bežné výdavky vo výške 33 000 € pre Mestskú časť Košice – Pereš
     na opravu asfaltového povrchu na Krompašskej ulici,
c ) rozšírenie účelu použitia finančných prostriedkov na kapitálové výdavky pre Mestskú časť 
           Košice – Košická  Nová  Ves  vo výške 63 000 €  schválených uznesením MZ v Košiciach
           č. 1112 dňa  27.4.2010  v časti C. na  výstavbu  chodníka  pri  štátnej  ceste   I/50  na  ulici 
           Herlianska o rekonštrukciu komunikácií Poľná, Agátová a Furčianska,
      d) dofinancovanie Fondu mládežníckeho športu a Fondu športových aktivít v programe č. 3 
           Zdravé  mesto, podprogram 7  Podpora  športu  a  mládeže, aktivita 1  Koncepcia športu 
           v sume 337 000 € v zmysle Prílohy č. 1 Uznesenia MZ č. 1112 zo dňa 27. apríla 2010,
      e) dotáciu v zmysle VZN č.76 v súlade s Koncepciou rozvoja športu v meste Košice pre:
-	DANNAX SPORT, s.r.o. – BK DOBRÍ ANJELI Košice, za účelom zabezpečenia prípravy Basketbalového klubu DOBRÍ ANJELI Košice v Eurolige žien v roku 2010, v celkovej sume 100 000 €, 
-	vodnopólový klub ČH Hornets Košice za účelom účasti v európskej klubovej súťaži Európska liga majstrov (LEN Water Polo Euro League 2010/2011)  v celkovej sume 25 000 €,
      f) povolené prekročenie schváleného rozpočtu pri dosiahnutí vyšších príjmov k 31.12.2010
          v nasledovných oblastiach:
-	v prípade dosiahnutia vyšších príjmov v odvetví školstva povolené prekročenie výdavkov o túto sumu v programe č. 4 Školstvo,
-	v prípade dosiahnutia vyšších príjmov z nájomného za majetkoprávne vysporiadanie pozemkov vo vlastníctve mesta, na ktorých sa nachádzajú objekty a stavby vo vlastníctve VVS, a.s. povolené prekročenie výdavkov o túto sumu v programe č. 9 Interné služby, podprogram 2 Hospodárenie s majetkom mesta, aktivita 1 Energie voda - stočné za zrážkové vody zo spevnených plôch,
-	v prípade dosiahnutia vyšších príjmov z dividend od obchodnej spoločnosti KOSIT, a.s. povolené prekročenie výdavkových finančných operácií - zvýšenie základného imania spoločnosti KOSIT, a.s. o túto sumu,
B. poveruje primátora mesta Košice
podľa § 11 ods. 4 písmeno b) zákona č. 369/1990 Zb. v znení neskorších predpisov a podľa
§ 14 ods. 1 zákona č. 583/2004 Z. z. v znení neskorších predpisov realizovať v mesiaci december 2010 nevyhnutné presuny rozpočtovaných prostriedkov v rámci schváleného rozpočtu na úrovni celkových príjmov a výdavkov.
To všetko so zapracovaním schváleného pozmeňujúceho uznesenia k tejto 6. zmene programového rozpočtu mesta Košice.

Hlasovanie č. 34: za 35, proti 2, zdržali sa 2.

p. Knapík, primátor mesta Košice – Konštatoval, že uznesenie bolo prijaté.

-----     -----     -----

19. Interpelácie

p. Blaškovičová, poslankyňa MZ – Inšpirovala ju dnešná zmena rozpočtu. Vie, že sa to 
možno už k nej nedostane, ale hádam áno, do tých 30 dní. Zaujíma ju, koľko prostriedkov v roku 2010 mesto investovalo do mestskej časti Luník IX. Realizovala sa tam sanácia bytového domu, vie, že sa tam upratovalo, že energie, vodu, odvoz hradilo čiastočne mesto, 115 tis. eur sa schválilo v rozpočte. Preto poprosila o sumár a nemusí to byť presne na euro, či cent, týchto výdavkov a investícií za rok 2010.

p. Naď, poslanec MZ – Z pozície funkcie, ktorú prebral po predchádzajúcom poslancovi,
stal sa predsedom Rady školy ZŠ Želiarska spolu s materskou školou v mestskej časti Ťahanovce. Bolo teraz jedno zasadnutie, kde bol požiadaný pomôcť im v tom zmysle, že na základe revízie bolo diagnostikované, že elektrické rozvody sú v krízovom stave s rizikom zahorenia priestorov. Spýtal sa, či by sa nedalo nejakým spôsobom pomôcť riešiť túto situáciu ako urgentný prípad. 

p. Grega, poslanec MZ – Pred časom bola publikovaná správa o zvláštnych praktikách na 
Garbiarskej v Domove dôchodcov. Aj jenu sa dostal do ruky nejaký list a navštívila ho nejaká bývalá pracovníčka tohto zariadenia a poukazovala na nejaké veci, ktoré sa tam dejú aj v tejto súvislosti, že je tam veľmi rozmnožené rodinkárstvo, že čo je na tom pravdy, či sa tým bude zaoberať vedenie mesta, alebo či sa minimálne nechystá nejaký poslanecký prieskum, pretože to sú dosť závažné obvinenia.

p. Čečko, námestník primátora mesta Košice – Na interpelácie sa pripravia odpovede, lehota 
       je  do 30 dní. 

––-     ––-     ––-

20. Dopyty

p. Čečko, námestník primátora mesta Košice – Otvoril tento bod, no nakoľko sa nikto 
       neprihlásil, hneď ho aj uzavrel. 

––-     ––-     ––-

21. Zmena uznesenia MZ č. 977/2009 – Zámena pozemkov vo vlastníctve spoločnosti 
      EMIREX, s.r.o. za pozemok vo vlastníctve mesta Košice

p. Čečko, námestník primátora mesta Košice -  Materiál je v písomnej podobe, otvoril k nemu
      rozpravu.

V rozprave vystúpili:

p. Matoušek, poslanec MZ  - Poprosil, aby k tomuto materiálu zaujal stanovisko hlavný kontrolór        
mesta. Má dojem, že je to materiál hodný osobitného zreteľa, ktorý potrebuje na schválenie  3/5 na schválenie. 

p. Jakubíková, hlavná kontrolórka mesta Košice – Jej stanovisko k tomuto bodu 21 je v realitách. 
Ide o stavebný pozemok mesta, kde je povinnosť uhradiť DPH zo všeobecnej hodnoty majetku určenej v znaleckom posudku. Znalecký posudok bol navýšený o 30 tisíc z titulu charakteru pozemku. Žiadateľ poskytuje na zámenu ornú pôdu za stavebný pozemok mesta, ktorý podľa vyjadrenia Útvaru hlavného architekta nemá využite pre potreby mesta  z dôvodu lokalizácie. V prípade odsúhlasenia úhrady finančného navýšenia 30 tisíc, alebo zámeny pozemkov bez úhrady DPH. Ide o zákon 231/1990 Zb. o štátnej pomoci mesta, ktorý v § 2 ods. 1 zakazuje poskytovanie štátnej pomoci, kde hrozí narušením hospodárskej súťaže tým, že zvýhodňuje určité právnické osoby.  Podľa § 5 ods. 2 tohto zákona ide o nepriamu formu štátnej pomoci.
Vo svojom stanovisku odporučila, aby mesto trvalo na finančnom vyrovnaní  vo výške 58.963,- €.

p. Čečko, námestník primátora mesta Košice – Požiadal pracovníka majetkového oddelenia, aby 
      povedal, či ide o prípad hodný osobitného zreteľa. 

p. Šebeňová, vedúca referátu predaja majetku MMK – Prípady hodné osobitného zreteľa 
podliehajú schváleniu 3/5 prítomných poslancov pri hlasovaní. Ide o predaje, kde má        majetok hodnotu vyššiu ako 40.000,- €. Zámena pozemkov je svojim spôsobom kúpa – predaj. Keby to bola teraz schvaľovaná zámena pozemkov, tak by to musel byť prípad hodný osobitného zreteľa a teda 3/5 poslancov by mali odhlasovať túto zámenu. V tomto prípade je to predkladané ako zmena uznesenia. 

p. Ivanko, poslanec MZ -  Daný problém mali dvakrát na komisii pre predaj a prenájom. Dvakrát
bolo odhlasované, aby sa táto transakcia neuskutočnila, preto aj požiadali pani hlavnú kontrolórku o jej stanovisko, pretože aj komisia rozhodla, že treba doplatiť 30.000,- €. Škoda, že pri tomto materiáli nie je doložená mapka, aby bolo vidieť o aké pozemky ide. Skutočne je to pre mesto absolútne nevýhodné, pretože napríklad ten veľký majetok je pri cintoríne, kde sa nič stavať nebude, nemôže sa to považovať za stavebný pozemok, lebo tam sa bude rozširovať cintorín. Osobne bude hlasovať proti, lebo aj komisia na predaj a prenájom majetku nepodporila.

p. Jenčová, poslankyňa MZ – Zaujímalo ju, aký význam pre mesto bude mať táto transakcia, že 
za jeden ucelený pozemok dostane mesto päť rozkúskovaných a čo chce potom s nimi robiť, lebo v tom materiáli, v dôvodovej správe to vysvetlenie je také, že bodaj bolo. Jej sa táto transakcia tiež nepozdáva a nezdá sa jej vhodná pre mesto.

p. Buraš, poslanec MZ – Z toho, čo tu postupne počuli, je jasné, že táto zámena je pre mesto 
nevýhodná a dokonca, keď počúval pani kontrolórku, tak mesto pri nej príde o finančnú hodnotu vyššiu ako 50 tisíc eur. Myslí si, že keď si poriadne prečítajú materiál, kde je s takou úctou napísané, že mesto dostane o 6 m2 viac, tak nevie, či by mali vyskakovať od radosti, ale prirovnal by to k tomu, že sa zbavia dobrého zahraničného kabáta za deravé ponožky a deravé tričko. Asi toto dostane mesto naspäť pri tejto výmene. Takže on bude hlasovať proti.

p. Boritáš, poslanec MZ – S úctou prijíma všetky názory, nakoniec hlasovaním sa rozhodne. 
Napriek tomu, že je doložená  dôvodová správa, vysvetlil situáciu. Doteraz ten pozemok prinášal mestskej časti iba výdavky, pretože doteraz na ňom nič nebolo, ani mesto, ani mestská časť tam nemala nijakého investora, ktorý chcel niečo s týmto pozemkom robiť, stálo ich to x korún, že to museli vždy vyčistiť, vypratať. To po prvé. 
Po druhé – mestská časť mestská časť  KVP s touto aktivitou súhlasí, lebo ak sa podarí urobiť túto zámenu, vznikne tam také centrum, aké na KVP nemajú. 
Čo sa týka znaleckých posudkov, tie sú vypracované v rovnakej hodnote a tie kúsky, že nie v celku, k tomu úprimne povedal, že radšej nech ostanú kúsky, ako keby celá veľká plocha mala byť nevyužitá a zase by bol s ňou problém. Obyvatelia mestskej časti KVP s tým súhlasia, nemajú s tým problém, vítajú takúto aktivitu, pretože konečne táto plocha bude využitá. Napriek tomu rešpektuje iný názor, ale toto uznesenie, ktoré predložil, poprosil tých, ktorí vedia pochopiť aktivity, ktoré mestská časť podporuje, aby podporili tento návrh. 

p. Buraš, poslanec MZ – Faktická poznámka. Reagoval v krátkosti na predrečníka. Všade čítajú,
že aký investičný bum toto mesto zažíva, koľko investorov tu ide a teraz počúva, že je problém, aby niekto obsadil nejaký priestor, nejaký pozemok. Potom si tu niečo protirečí.

p. Čečko, námestník primátora mesta Košice – Nakoľko sa nikto ďalší do rozpravy neprihlásil, 
      odovzdal slovo návrhovej komisii. 

p. Weiszer, poslanec MZ – Prečítal pôvodný návrh na uznesenie.
Mestské zastupiteľstvo v Košiciach v súlade s § 6 ods. 2 písm. b) a § 29 ods. 1 písm. ab) Štatútu mesta Košice mení uznesenie podľa predloženého písomného návrhu.

Hlasovanie č. 35: za 12, proti 9, zdržali sa 13.

p. Čečko, námestník primátora mesta Košice – Konštatoval, že uznesenie nebolo schválené.

Úplné znenie neschváleného uznesenia:
Mestské zastupiteľstvo v Košiciach v súlade s § 6 ods. 2 písm. b)  a  § 29 ods. 1 písm. a), b) Štatútu mesta Košice
m e n í   
    uznesenie MZ v Košiciach č.997 zo dňa 27. – 28. októbra 2009 nasledovne :
     1.  v názve „Budúca zámena pozemkov...“ sa vypúšťa slovo  „Budúca“
     2.  v časti schvaľuje : 
- z textu „budúcu zámenu nehnuteľností...“ sa vypúšťa slovo „budúcu“
- z textu sa vypúšťajú slová „časť parc. KN-C č. 1624/3 (novovytvorená parc.č. 1624/40)“ 
              a nahrádzajú sa slovami „parc. registra KN-C č.1624/613“
- k parcelám  registra KN-C č.1624/462 o výmere 359 m², KN-C č. 1624/463 o výmere 
    280m²  a KN- C č.1624/467 s výmerou 192 m²  sa dopĺňajú slová „ všetky v k.ú. Grunt“
- z textu sa vypúšťajú slová „KN-E č. 1348,1351,1352,1355 (novovytvorená parc.č.   
691/24) s výmerou 1057 m² a nahrádzajú sa slovami „registra KN-C č.691/24         s výmerou 1063 m² v k.ú.  Myslava“
- z textu sa vypúšťajú slová „KN-E č. 1360 ( novovytvorená parc.č. 691/25) s výmerou        
206 m²“ a nahrádzajú sa  slovami „registra KN-C č.691/25 s výmerou  206 m² v k.ú. Myslava“
  - z textu sa vypúšťajú slová „o celkovej výmere 2094 m²“ a  nahrádzajú sa slovami „ s    
    celkovou výmerou 2100 m²“             
- z textu sa vypúšťajú slová „ pokiaľ všetky uvedené pozemky budú  vo vlastníctve 
        EMIREX s.r.o..“

-––     ––-     ––-

22. Predaj voľného bytu č. 7 v bytovom dome na ul. Štúrova 19 formou dobrovoľnej 
      dražby

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b),  § 29 ods. 1 písm. b), § 39a ods. 3 Štatútu mesta Košice a v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien schvaľuje predaj bytu č. 7 v bytovom dome Štúrova 19, súpisné číslo 1392 na parcele č. 200  v k. ú. Stredné mesto vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na pozemku vo veľkosti 717/10000 formou dobrovoľnej dražby s najnižším podaním vo výške 12 700,- €.

Hlasovanie č. 36: za 34, proti -, zdržali sa 2.

p. Čečko, námestník primátora mesta Košice – Konštatoval, že uznesenie bolo schválené.

––-     ––-     ––-

23. Predaj 2 voľných bytov v bytovom dome na ul. Mäsiarska 39 formou dobrovoľných 
      dražieb

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach podľa § 6 ods. 2 písm. b),  § 29 ods. 1 písm. b), § 39a ods. 3 Štatútu mesta Košice a v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien schvaľuje predaj bytov podľa predloženého návrhu.

Hlasovanie č. 37: za 35, proti -, zdržali sa 3.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b),  § 29 ods. 1 písm. b), § 39a ods. 3 Štatútu mesta Košice a v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien
schvaľuje
1.  predaj bytu č. 1 v bytovom  dome Mäsiarska 39, súpisné  číslo 470  na parcele č. 40  v k. ú. 
  Stredné  mesto vrátane spoluvlastníckeho  podielu  na spoločných  častiach a  zariadeniach  
  domu  ako  aj  spoluvlastníckeho  podielu  na  pozemku  vo  veľkosti  2422/10000  formou  
  dobrovoľnej dražby s najnižším podaním vo výške 33 700,- €,
2.   predaj bytu č. 4 v bytovom  dome Mäsiarska 39,  súpisné číslo 470 na parcele č. 40  v k. ú. 
Stredné mesto vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na pozemku vo veľkosti 1812/10000 formou dobrovoľnej dražby s najnižším podaním vo výške 21 700,- €.

––-     ––-     ––-

24. Predaj  nebytového priestoru pre nájomcu LM Clima, s.r.o. na ul. Chalupkova č. 1

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa §  6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/93 Z. z. o vlastníctve bytov a nebytových priestorov v znení neskorších zmien 
schvaľuje
prevod   vlastníctva  nebytového  priestoru vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 622/10000    prislúchajúceho  k nebytovému priestoru  č. 1  v dome  na  ul.  Chalupkova  č. 1  pre nájomcu LM Clima, s. r. o. za cenu 18 400,- €. 

Hlasovanie č. 38: za 34, proti 1, zdržali sa 3.

p. Čečko, námestník primátora mesta Košice – Konštatoval, že uznesenie bolo schválené.

––-     ––-     ––-

25. Odňatie nehnuteľností zo správy Mestskej časti Košice – Luník IX

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal návrh na uznesenie v skrátenej podobe.
      Mestské zastupiteľstvo v Košiciach podľa § 29 ods. 1 písm. 1) Štatútu mesta Košice
      schvaľuje odňatie majetku vo vlastníctve mesta Košice podľa predloženého návrhu.

Hlasovanie č. 39: za 40, proti -, zdržal sa -.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 29 ods. 1 písm. 1) Štatútu mesta Košice
schvaľuje
odňatie majetku vo vlastníctve mesta Košice, a to: 
- budovy súpisné číslo 435 na parcele č. 4745/21,
- budovy súpisné číslo 2240 na parcele č. 4745/22,
- pozemku parcely č. 4745/21, zastavané plochy a nádvoria, o výmere 1030 m2, 
- pozemku parcely č. 4745/22, zastavané plochy a nádvoria, o výmere 38 m2,
v katastrálnom území Luník zo správy Mestskej časti Košice – Luník IX,
dôvod odňatia: lepšie využitie a zabezpečenie kvalitnejšej správy a údržby,
deň odňatia: dňom účinnosti dohody o ukončení zmluvy o zverení majetku mesta do správy.

––-     ––-     ––-

26. Finančná náhrada za vecné bremeno v prospech Východoslovenskej vodárenskej 
      spoločnosti, a.s. na pozemkoch vo vlastníctve mesta Košice

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal návrh na uznesenie v skrátenej podobe.
      Mestské zastupiteľstvo v Košiciach podľa § 6 ods. 2 písm. b)  Štatútu mesta Košice 
      Schvaľuje finančnú náhradu za vecné bremeno podľa predloženého návrhu.

Hlasovanie č. 40: za 37, proti 1, zdržal sa -.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b)  Štatútu mesta Košice 
schvaľuje
finančnú náhradu za vecné bremeno - umiestnenie vodovodných a kanalizačných rozvodov a zariadení pre Hádzanársku halu na VŠA v prospech Východoslovenskej vodárenskej spoločnosti, a.s. na pozemkoch vo vlastníctve mesta Košice registra KN-C parc. č. 501/239, 501/35, 501/26, 501/25, 501/386, 501/ 387 a 501/31 v  k. ú. Južné mesto, LV č. 11650 v celkovom  rozsahu 276  m2 - vo výške 1,- € za celý rozsah vecného bremena z dôvodu osobitného zreteľa.
Osobitný zreteľ spočíva vo všestrannej výhodnosti pre mesto, ktorú predstavuje zníženie finančných nákladov,  rizík a administratívy a uvedenie doterajšieho nevyhovujúceho stavu do súladu s platnými predpismi. Táto výhodnosť bude dosiahnutá odovzdaním vlastníctva a správy vodovodných a kanalizačných rozvodov a zariadení a odovzdaním agendy vodohospodárskych služieb Východoslovenskej vodárenskej spoločnosti, a.s. po samostatnom  napojení hádzanárskej haly na VŠA vo vlastníctve mesta Košice, na verejné vodovodné a kanalizačné rozvody na náklady Východoslovenskej vodárenskej spoločnosti, a.s.  
	
––-     ––-     ––-

27. Kúpa pozemku v k. ú. Skladná vo vlastníctve Ing. Štefana Grobarčíka
      a Violy Grobarčíkovej do vlastníctva mesta Košice

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. a) Štatútu mesta Košice
Schvaľuje 
kúpu    nehnuteľnosti  –  pozemku   parc. č.  2496/12  s   výmerou   152 m²  v   k. ú.  Skladná 
vo vlastníctve Ing. Štefana Grobarčíka a Violy Grobarčíkovej do vlastníctva mesta Košice
za cenu 1,- €.

Hlasovanie č. 41: za 41, proti -, zdržal sa 1.

p. Čečko, námestník primátora mesta Košice – Konštatoval, že uznesenie bolo schválené.

––-     ––-     ––-

27/1 Kúpa dokončených investícií detského ihriska pred OC Erika od MČ Košice – Západ
do vlastníctva mesta Košice a zverenie detského ihriska do správy Správe mestskej zelene v Košiciach

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa  § 6 ods. 1 a § 29 ods. 1 písm. a) a l) Štatútu mesta Košice
schvaľuje
1. kúpu dokončených investícií detského ihriska pred OC Erika od Mestskej časti Košice –    
    Západ do vlastníctva mesta Košice za cenu  1,- €,
2. zverenie detského ihriska pred OC Erika na časti pozemku  parc. č. 948/1 v k. ú. Terasa
    do správy Správe mestskej zelene v Košiciach v celkovej hodnote 22 633,58 €.
 Predmet správy sa zveruje za účelom správy a údržby dňom účinnosti zmluvy o zverení   
majetku mesta do správy.

Hlasovanie č. 42: za 42, proti -, zdržal sa 1.

p. Čečko, námestník primátora mesta Košice – Konštatoval, že uznesenie bolo schválené.

––-     ––-     ––-

28. Zmena uznesenia MZ v Košiciach č. 986 zo dňa 27. - 28. októbra 2009 

p. Čečko, námestník primátora mesta Košice – Zmena uznesenie MZ v Košiciach č. 986/2009 
je o predaji nehnuteľnosti na ulici Kováčska 34 v Košiciach formou dobrovoľnej dražby. Otvoril rozpravu.

V rozprave vystúpili:

p. Jeník, poslanec MZ – Spýtal sa, či bude znižovanie ešte raz, či bude tento objekt predávaný 
elektronickou dražbou. Škoda len, že nebolo zvážené a nebol reálne ohodnotený celý tento objekt, kde sa bol osobne pozrieť na signalizáciu a tí, ktorí tam prevádzkovali svoju jednotku, tak sa vtedy chceli zapojiť do kúpy a dnes je situácia taká, že z 313 tis. eur na 212.500,- eur a možno to pôjde ešte nižšie.

p. Buraš, poslanec MZ – Mal pred sebou materiál z rokovania 26.6.2008 a preto poopravil 
poslanca p. Jeníka, že vtedy vyvolávacia cena bola 26 mil. Sk a dokonca vtedy boli aj záujemcovia, bol na komisii, píše sa aj, kto konkrétne mal o to záujem, no dopracovali sa k tomu, že objekt je teraz prázdny, ďalej chátra a cena sa musí znižovať, aby sa vôbec predal. 

p. Čečko, námestník primátora mesta Košice – Nik ďalší sa do rozpravy sa nehlásil, pre ju 
      uzavrel a dal slovo návrhovej komisii. 

p. Weiszer, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b)  a   § 29 ods. 1 písm. b) Štatútu mesta Košice
mení
uznesenie MZ v Košiciach č. 986 zo dňa 27. – 28. októbra 2009 v časti schvaľuje nasledovne:    slová „s najnižším podaním vo výške 313 000,- €“  sa  nahrádzajú  slovami „s najnižším podaním vo výške 212 500,- €“. 

Hlasovanie č. 43: za 36, proti -, zdržali sa 7.

p. Čečko, námestník primátora mesta Košice – Konštatoval, že uznesenie bolo schválené.

––-     ––-     ––-

28/1 Zmena doby nájmu nebytových priestorov pre Autistické centrum Rubikon, n.o., 
Súkromnú základnú školu s materskou školou pre žiakov a deti s autizmom a Súkromnú praktickú školu na 25 rokov 

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach podľa § 29 ods. 1 písm. m) Štatútu mesta Košice  
      schvaľuje zmenu doby prenájmu podľa predloženého návrhu.

Hlasovanie č. 44:  za 42, proti -, zdržal sa 1.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 29 ods. 1 písm. m) Štatútu mesta Košice  
schvaľuje 
zmenu doby prenájmu nebytových priestorov v rozsahu Zmluvy o dlhodobom prenájme nebytových priestorov č. 239102007 v znení Dodatku č. 1 pre Autistické centrum Rubikon, n.o., Myslavská 401, Košice - Myslava, Zmluvy o dlhodobom prenájme nebytových priestorov č. 239012008 v znení Dodatku č. 1 pre Súkromnú základnú školu s materskou školou pre žiakov a deti s autizmom, Myslavská 401, Košice - Myslava a Zmluvy o dlhodobom prenájme nebytových priestorov č. 239022008 pre Súkromnú praktickú školu, Myslavská 401, Košice - Myslava na 25 rokov.

––-     ––-     ––-
28/2 Oprava uznesenia MZ v Košiciach č. 1203 zo dňa 29. júna 2010   

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. a) a b) Štatútu mesta Košice mení uznesenie MZ v Košiciach č. 1203 zo dňa 29. júna 2010  podľa predloženého návrhu. 

Hlasovanie č. 45:  za 42, proti 1, zdržal sa -.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. a) a b) Štatútu mesta Košice
mení   
uznesenie MZ v Košiciach č. 1203 zo dňa 29. júna 2010  v časti A. schvaľuje nasledovne: 
- slová „ pozemok parc. KN-E č. 2059 s výmerou 986 m²“  sa nahrádzajú slovami „pozemky    
   parc. KN-E č. 2059/501 s výmerou 84 m² a parc. KN-E č. 2059/502 s výmerou 895 m²“,
- slová „v podiele 1/5 k celku s finančným vyrovnaním v prospech mesta Košice vo výške    
 	418 €“ sa nahrádzajú slovami „každý v podiele 1/5 k celku s finančným vyrovnaním    
   v prospech mesta Košice vo výške 465,- €“.

––-     ––-     ––-

29. Predaj budovy a pozemkov na Hemerkovej ulici č. 28  v Košiciach pre Nadáciu 
      DeDo – Solidarita s deťmi detských domovov

p. Čečko, námestník primátora mesta Košice – Otvoril rozpravu.

V rozprave vystúpili:

p. Kočiš, poslanec MZ – Spýtal sa, nakoľko má  aj dcéru v predškolskom veku a podľa jeho 
vedomosti, mesto začína pociťovať nedostatok predškolských zariadení. Dokonca v tej škôlke, kde chodí jeho dcéra, otvorili ďalšiu triedu a v tejto súvislosti sa spýtal, či mestu nebude chýbať takáto budova? Nemá nič proti aktivitám tej neziskovej organizácii, ale spýtal sa v záujme mesta a občanov, či táto budova nebude chýbať, keď sa jej zbavia. Potom sa bude stavať za drahší peniaz, alebo sa získajú eurofondy, alebo ako? Keď nie, rešpektuje väčšinu.

p. Čečko, námestník primátora mesta Košice – Skutočne ťažká otázka. Nakoľko sa nikto ďalší do 
      rozpravy neprihlásil, dal slovo návrhovej komisii. 

p. Weiszer, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b)  Štatútu mesta Košice 
schvaľuje predaj nehnuteľností podľa predloženého návrhu.

Hlasovanie č. 46: za 30, proti 3, zdržali sa 10.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b)  Štatútu mesta Košice 
schvaľuje
predaj nehnuteľností - školy Hemerkova 28, súp. č. 1317 na pozemku parc. č. 2983/3, pozemkov parc. č. 2983/3 s výmerou 1823 m², parc. č. 2983/2 s výmerou 3032 m² a parc. 
č. 2983/7 s výmerou 64 m² v k.ú. Grunt pre Nadáciu DeDo – Solidarita s deťmi detských domovov  za kúpnu cenu 35 000,- €  s predkupným právom v prospech mesta Košice za tú istú kúpnu cenu. 
Predaj  predmetných nehnuteľností   je   prípadom   hodným   osobitného   zreteľa   (§ 9a ods. 8  písm. e)   zákona  č. 258/2009 Z.z.).

––-     ––-     ––-

30. Predaj pozemku v k. ú. Severné mesto pre PIVO ŠEMRÁK, s.r.o.

p. Čečko, námestník primátora mesta Košice – Otvoril rozpravu. 

V rozprave vystúpili:

p. Kočiš, poslanec MZ – Poďakoval, že predošlú odpoveď, ako keby hrach na stenu hádzal.
      Ďakuje, je to obraz mesta.

p. Čečko, námestník primátora mesta Košice – Sám pán poslanec povedal, že tá otázka je veľmi 
ťažká. Povedať v tejto fáze, či to bude chýbať, alebo nie, je skutočne problematické. Čo chce počuť, áno, alebo nie? On to takto za mesto nevie povedať.
Nakoľko sa nik neprihlásil, dal slovo návrhovej komisii.

p. Weiszer, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. b) Štatútu mesta Košice
schvaľuje
predaj nehnuteľnosti – pozemku parc. č. 7104 s výmerou 813 m² v k. ú. Severné mesto
vo vlastníctve  mesta  Košice pre PIVO ŠEMRÁK, s.r.o. za cenu 100,- €/m².  

Hlasovanie č. 47: za 39, proti -, zdržali sa 4.

p. Čečko, námestník primátora mesta Košice – Konštatoval, že uznesenie bolo schválené.

––-     ––-     ––-

31. Predaj pozemku v k. ú. Brody pre Petra Jabcona

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. b) Štatútu mesta Košice schvaľuje
predaj  pozemku  parc. č. 3210/5 s výmerou 124 m² v k. ú. Brody vo vlastníctve mesta Košice pre Petra Jabcona za cenu 42,- €/m². 

Hlasovanie č. 48: za 39, proti 1, zdržali sa 3.

p. Čečko, námestník primátora mesta Košice – Konštatoval, že uznesenie bolo schválené.

––-     ––-     ––-

32. Predaj pozemku v k. ú. Huštáky pre Jozefa Stasinszkého

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach podľa § 6 ods. 2 písm. b)  a   § 29 ods. 1 písm. b) Štatútu mesta Košice schvaľuje predaj nehnuteľností – pozemkov podľa predloženého návrhu.

Hlasovanie č. 49: za 38, proti 1, zdržali sa 3.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b)  a   § 29 ods. 1 písm. b) Štatútu mesta Košice
schvaľuje 
predaj nehnuteľností – pozemkov  parc. č. 2037/8  s  výmerou 120 m², parc. č. 2037/14 s výmerou 12 m², parc. č. 2037/10 s výmerou 138 m², parc. č. 2037/11 s výmerou 310 m², parc. č. 3456/65 s výmerou 21 m² v k. ú. Huštáky vo vlastníctve mesta Košice pre Jozefa Stasinszkého za cenu  75  €/m², za podmienky, že  kupujúci sa v kúpnej zmluve zaviaže skrátiť existujúcu garáž na vlastné náklady tak, aby parc. č. 2037/16 v k. ú. Huštáky pri začatí prestavby Floriánskej ulice bola nezastavaná.  

––-     ––-     ––-

33. Predaj pozemku v k.ú. Terasa  pre MUDr. M.  Zborovjana  a MUDr. L. Zborovjanovú     
      do bezpodielového spoluvlastníctva

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b)  a   § 29 ods. 1 písm. b) Štatútu mesta Košice
schvaľuje
predaj nehnuteľnosti   –  pozemku  parc.č. 4699/340 s  výmerou 9 m²  v  k. ú.  Terasa vo vlastníctve mesta Košice pre MUDr. Martina Zborovjana  a MUDr. Lýdiu Zborovjanovú 
do bezpodielového spoluvlastníctva  za cenu 90,- €/m².  

Hlasovanie č. 50: za 38, proti 1, zdržali sa 3.

p. Čečko, námestník primátora mesta Košice – Konštatoval, že uznesenie bolo schválené.

––-     ––-     ––-

34. Predaj pozemkov v k.ú. Myslava pre MČ Košice - Myslava

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b)  Štatútu mesta Košice  schvaľuje predaj pozemkov podľa  predloženého návrhu.

Hlasovanie č. 51: za 40, proti -, zdržali sa 2.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b)  Štatútu mesta Košice 
schvaľuje
predaj pozemkov časť parc. č. 1624/472, č. 1624/473, č. 1624/474, č. 1624/475, č. 1624/478, 
č. 1624/479 a č. 1624/485  spolu s výmerou 1 572 m² v k. ú. Myslava vo vlastníctve mesta Košice pre MČ Košice - Myslava za kúpnu cenu 1,- € s predkupným právom  za tú istú cenu v prospech mesta Košice. 
Predaj  predmetných nehnuteľností   je   prípadom   hodným   osobitného   zreteľa   (§ 9a 
ods. 8  písm. e)   zákona  č. 258/2009 Z.z.).

––-     ––-     ––-

35. Predaj pozemkov v k. ú. Terasa pre Otta Benöcza a Ing. Miroslava Dodeckého 

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje predaj nehnuteľností v k.ú. Terasa podľa predloženého návrhu.

Hlasovanie č. 52: za 37, proti 1, zdržali sa 3.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice
schvaľuje
predaj  nehnuteľností v k. ú. Terasa:
- pozemku registra KN-C parc. č. 1403/1 s výmerou 82 m²,
- časti pozemku registra KN-C parc. č. 1463/1 s výmerou 163 m²,
- pozemku registra KN-C parc. č. 1463/4 s výmerou 942 m²,
- časti pozemku registra KN-C parc. č. 1463/14 s výmerou 133 m²
- pozemku registra KN-C parc. č. 1463/15 s výmerou 1126 m²,
- pozemku registra KN-C parc. č. 1463/17 s výmerou 55 m²,
- časti pozemku registra KN-C parc. č. 1463/18 s výmerou 91 m²,
- pozemku registra KN-C parc. č. 1463/19 s výmerou 124 m²,
- pozemku registra KN-C parc. č. 1463/20 s výmerou 162 m²,
- pozemku registra KN-C parc. č. 1463/21 s výmerou 479 m²,
- pozemku registra KN-C parc. č. 1463/22 s výmerou 21 m²,
vo vlastníctve  mesta  Košice do podielového spoluvlastníctva pre Otta Benöcza v podiele 
½ k celku a Ing. Miroslava Dodeckého v podiele ½  k celku za cenu 265 324,- € za podmienky zriadenia vecného bremena pre existujúce káblové rozvody (VN prípojky, NN rozvody, rozvody jednosmerných napájacích káblov električkovej trate) a teplovodu vo vlastníctve mesta Košice na pozemkoch registra KN-C parc. č. 1463/4, 1463/15 a 1463/17 a vecného bremena práva prechodu a prejazdu z dôvodu opráv a údržby predmetných inžinierskych sietí cez pozemky registra KN-C parc. č. 1463/4, 1463/15, 1463/17, 1463/21, 1463/22 a 1463/23 v prospech mesta Košice a za podmienky späťvzatia 2 žalôb voči mestu Košice a predbežného opatrenia pri neplatnosti výpovede z nájmu zo strany kupujúcich.                    

––-     ––-     ––-

36. Predaj pozemkov v k. ú. Čermeľ do podielového spoluvlastníctva 
      pre Štefániu Chrastinovú a Ivanku Kolesárovú 

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. b) Štatútu mesta Košice schvaľuje  predaj nehnuteľností podľa predloženého návrhu. 

Hlasovanie č. 53: za 36, proti 1, zdržali sa 4.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. b) Štatútu mesta Košice
schvaľuje
predaj  nehnuteľností – časti pozemku registra KN-E  parc. č. 12325/1 s výmerou 464 m² a časti PK parc. č. 12305 s výmerou 36 m² (novovytvorené parc. registra KN-C č. 1972 s výmerou 69 m2 a  parc. registra KN-C č. 1973 s výmerou 431 m²) v k. ú. Čermeľ vo vlastníctve  mesta  Košice do podielového spoluvlastníctva pre Štefániu Chrastinovú v podiele ¾ k celku a  Ivanku Kolesárovú v podiele ¼ k celku  za cenu 35,- €/m².                     

37. Predaj pozemkov v k. ú. Terasa pre Ing. Pavla Kecera

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. b) Štatútu mesta Košice
schvaľuje
predaj pozemkov registra KN-C parc. č. 4699/291  s výmerou 257 m²,  parc. č. 4699/293 s výmerou 9 m² a parc. č. 6978/2 s výmerou 2 m² v k. ú. Terasa vo vlastníctve  mesta  Košice pre Ing. Pavla Kecera  za cenu 18 940,- €.

Hlasovanie č. 54: za 39, proti 1, zdržali sa 3.

p. Čečko, námestník primátora mesta Košice – Konštatoval, že uznesenie bolo schválené.

––-     ––-     ––-

38. Predaj pozemku  v k.ú. Terasa pre  Ing. Slavomíra Sarvaja a Adrianu Sarvajovú 
      do bezpodielového spoluvlastníctva

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b)  Štatútu mesta Košice 
schvaľuje
predaj pozemku parc. č. 4680/929 s výmerou 184 m² v k. ú. Terasa vo vlastníctve mesta Košice pre Ing. Slavomíra Sarvaja a Adrianu Sarvajovú za kúpnu cenu 60,-  €/m².

Hlasovanie č. 55: za 39, proti 1, zdržali sa 2.

p. Čečko, námestník primátora mesta Košice – Konštatoval, že uznesenie bolo schválené.

––-     ––-     ––-

39. Predaj pozemku v k.ú. Terasa  pre Petra Beňa  a Mgr. Slavomíru Beňovú 
      do podielového spoluvlastníctva v podiele ½ k celku pre každého

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b)  a   § 29 ods. 1 písm. b) Štatútu mesta Košice
schvaľuje
predaj nehnuteľnosti –  pozemku  parc. č. 4699/342 s  výmerou 1 m²  v  k. ú.  Terasa vo vlastníctve mesta Košice pre Petra Beňa  a  Mgr. Slavomíru Beňovú  do podielového spoluvlastníctva v podiele ½ k celku pre každého za cenu 90,- €/m².  

Hlasovanie č. 56: za 42, proti 1, zdržal sa 1.

p. Čečko, námestník primátora mesta Košice – Konštatoval, že uznesenie bolo schválené.

––-     ––-     ––-

40. Predaj pozemku v k. ú. Letná pre firmu DEKORT, spol. s r.o.

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal  návrh na uznesenie v skrátenej podobe.
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. b) Štatútu  mesta Košice schvaľuje predaj pozemkov podľa predloženého návrhu.

Hlasovanie č. 57: za 40, proti 1, zdržali sa 3.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia.
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. b) Štatútu mesta Košice
schvaľuje
predaj pozemku registra KN-C časť parc. č. 3559/201 (novovytvorená parc. č. 3559/206) 
s  výmerou 827 m2  v k. ú. Letná vo vlastníctve  mesta  Košice pre firmu DEKORT, spol. s r.o. za cenu vo výške 110,- €/m2.
Predaj predmetného pozemku je prípadom hodným osobitného zreteľa (§ 9a ods. 8 písm. e) zákona č. 258/2009 Z. z.). 

––-     ––-     ––-

41. Predaj pozemkov pod garážami v užívaní fyzických osôb

p. Čečko, námestník primátora mesta Košice – Otvoril rozpravu, nakoľko sa nik neprihlásil, dal 
      slovo návrhovej komisii.

p. Weiszer, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b)  Štatútu mesta Košice schvaľuje predaj pozemkov pod garážami podľa predloženého návrhu.

Hlasovanie č. 58: za 42, proti 2, zdržal sa -.

p. Čečko, námestník primátora mesta Košice – Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b)  Štatútu mesta Košice
schvaľuje
predaj pozemkov  pod garážami v užívaní fyzických osôb 
1. Zlata Antaliková,  parc. č. 3223 s výmerou  19 m 2  v  k. ú.  Jazero  za cenu  1 235,- €,
2. Ing. Karol Hagovský,  parc. č. 3218 s výmerou 19 m2  v  k. ú.  Jazero  za cenu  1 235,- €,
3. Jozef Hegeduš,   parc.  č. 3260 s výmerou  20 m2 v  k. ú.  Jazero  za cenu  1 300,- €,
4. Zoltán Helmeczy,   parc.  č. 3239 s výmerou  20 m2  v  k. ú.  Jazero  za cenu  1 300,- €,
5. Miroslav  Hreško,  parc. č.  3255  s výmerou 19 m2  v  k. ú.  Jazero  za cenu  1 235,- €,
6. Ján Kandra, parc.  č.  3228 s výmerou  19 m2  v  k. ú. Jazero za cenu 1 235,- €,
7. René Laincz, parc. č.  3253 s výmerou  18 m2  v k. ú. Jazero za cenu 1 170,- €,
8. Július Molnár, parc. č. 3263 s výmerou  22 m2  v k. ú. Jazero za cenu 1 430,- €,
9. Marián Varga,  parc. č. 3261 s výmerou  20 m2  v k. ú. Jazero za cenu 1 300,- €.  

––-     ––-     ––-

42. Rôzne

p. Pajtáš, poslanec MZ – Keďže toto je posledné zastupiteľstvo za volebné obdobie poďakoval za 
klub SDKÚ pánu primátorovi, pánom námestníkom za spoluprácu počas štyroch rokov, ktorú tu odviedli, tak isto ako koaličným poslancom, tak opozičným poslancom. Tiež by chcel v mene klubu poďakovať všetkým zamestnancom, ktorí im tu štyri roky pomáhali a pripravovali materiály. A tým, ktorí sa znovu chystajú kandidovať do mestského zastupiteľstva, či koaliční, alebo opoziční poslanci, praje veľa úspechov.

p. Berberich, poslanec MZ – V závere pozval kolegyne a kolegov už na 21. ročník Festivalu 
sakrálneho umenia, na jeho jednotlivé podujatia, ktoré sa budú konať v dňoch 14. až 28. novembra 2010. Tento festival sa koná v roku kresťanskej kultúry a  všetci sú naň srdečne pozvaní. 
Vo vestibule sú ešte zvyšné nejaké plagáty a bude povďačný tomu, kto by vedel pomôcť s ich umiestnením. 

p. Boritáš, poslanec MZ – V mene poslaneckého klubu KDH poďakoval všetkým za všetko 
dobré, čo sa im podarilo pre toto mesto urobiť. Poprial prítomným, aby sa im príjemne žilo v súkromí i v pracovnom živote.

p. Mutafov, poslanec MZ – V mene poslaneckého klubu SMER, HZDS zaželal všetkým
do budúcna všetko dobré a zároveň všetkým poďakoval za spoluprácu za posledné  štyri roky a poprial všetkým veľa šťastia do budúcna.

p. Jeník, poslanec MZ – Osobne sa všetkým poďakoval za spoluprávu. Od roku 1998 sem tam 
niektorých  potrápil, hlavne pri podielových daniach, ale myslí si, že jeho zámer bol vždy v prospech občanov Košíc. Keďže už nebude kandidovať tak sa poďakoval pracovníkom Magistrátu mesta, primátorovi mesta i jeho najbližším kolegom za doterajšiu spoluprácu a želá všetkým úspech tak, ako si zaslúžia.

p. Knapík primátor mesta Košice – Poďakoval a úspech poprial tým, čo budú spravovať mesto,
      aby ho dobre spravovali, aspoň tak dobre, ako to bolo s pomocou poslanca p. Jeníka doteraz.

p. Kolárčik, riaditeľ Magistrátu mesta Košice – V mene pracovníkov Magistrátu mesta poďakoval za dobrú a konštruktívnu spoluprácu v priebehu týchto štyroch rokov a poprial im veľa úspechov v ďalšej aj politickej kariére. 

––-     ––-     ––-
	
Program XXXVIII. rokovania mestského zastupiteľstva sa vyčerpal. Primátor mesta Košice Ing. František Knapík pozval prítomných na záverečnú čašu vína, kde povie aj záverečné  slová. V tejto chvíli poďakoval poslancom za aktívny a pružný priebeh rokovania a mestské zastupiteľstvo vyhlásil za ukončené. 

          Ing. Marek Kolárčik						Ing. František  Knapík
 riaditeľ Magistrátu mesta Košice					primátor mesta Košice

Zápisnica vyhotovený 21.11.2010
Zapisovateľka: Mária Lapšanská

Overovatelia zápisnice:

Ing. Ján Forgáč ...........................................	Podpísal dňa: 

MVDr. Anna Jenčová .................................. 	Podpísala dňa: 14.12.2010

O b s a h :
1	Úvod, k programu rokovania
3	Odvolanie a menovanie člena dozornej rady obchodnej spoločnosti DPMK, a.s. 
4	Odvolanie a menovanie konateľa obchodnej spoločnosti Správa majetku mesta
Košice, s.r.o.
6	Informácia o výsledku výberového konania na obsadenie pozície riaditeľa Knižnice pre mládež mesta Košice
7	Informácia primátora mesta o svojej činnosti od  XXXVII. rokovania MZ
9	Správa o odpovediach na interpelácie a dopyty poslancov mestského zastupiteľstva
10	Správa o činnosti Útvaru hlavného kontrolóra mesta Košice
12	VZN mesta Košice o erbe a vlajke Mestskej časti Košice – Ťahanovce
12	VZN mesta Košice o určení názvu ulíc Macákova, Pytliacka, Beskydská, Poloninská, Čergovská, Pieninská, Sluková
13	VZN mesta Košice o určení názvu verejného priestranstva Hvozdíkov park
13	VZN mesta Košice o určení názvu ulice Červený rak
14	Zverejňovanie oznamov pre verejnosť Mestom Košice
15	Zmeny a doplnky ÚPN HSA Košice, lokalita Vyšné Opátske
17	Zmeny a doplnky Územného plánu zóny Košice, lokalita Vyšné Opátske
18	Zmeny a doplnky ÚPN HSA Košice 2010
22	Vystúpenie zástupcu odborov DPMK, a.s.
38	Doplnenie a úprava štatútu Košice – Európske hlavné mesto kultúry 2013, n.o.
40	Priebežná správa o projekte Košice – Európske hlavné mesto kultúry 2013 za obdobie 15.8. 2010 – 5.10.2010
44	Jazyková škola ako súčasť Základnej školy Staničná 13, Košice
44	Bilancia mestskej samosprávy za obdobie  2006 - 2010, informatívny materiál
45	Informácia o čiastkových dosiahnutých výsledkoch v zabezpečovaných oblastiach
za obdobie od 1. apríla 2010 do 11. októbra 2010
45	Riešenie kritickej situácie v MČ Košice - Luník IX , ul. Hrebendova
48	Členstvo mesta Košice v Občianskom združení MRAK
52	6. zmena programového rozpočtu mesta Košice na rok 2010
55	Interpelácie
55	Dopyty
55	Zmena uznesenia MZ č. 977/2009 – Zámena pozemkov vo vlastníctve spoločnosti 
EMIREX, s.r.o. za pozemok vo vlastníctve mesta Košice
58	Predaj voľného bytu č. 7 v bytovom dome na ul. Štúrova 19 formou dobrovoľnej dražby
58	Predaj 2 voľných bytov v bytovom dome na ul. Mäsiarska 39 formou dobrovoľných dražieb	
59	Predaj  nebytového priestoru pre nájomcu LM Clima, s.r.o. na ul. Chalupkova č. 1 
59	Odňatie nehnuteľností zo správy Mestskej časti Košice – Luník IX
60	Finančná náhrada za vecné bremeno v prospech Východoslovenskej vodárenskej spoločnosti, a.s. na pozemkoch vo vlastníctve mesta Košice
60	Kúpa pozemku v k. ú. Skladná vo vlastníctve Ing. Štefana Grobarčíka a Violy Grobarčíkovej do vlastníctva mesta Košice	
61	Kúpa dokončených investícií detského ihriska pred OC Erika od MČ Košice – Západ    
do vlastníctva mesta Košice a zverenie detského ihriska do správy Správe mestskej zelene 	v Košiciach
61	Zmena uznesenia MZ v Košiciach č. 986 zo dňa 27. - 28. októbra 2009
62	Zmena doby nájmu nebytových priestorov pre Autistické centrum Rubikon, n.o., Súkromnú základnú školu s materskou školou pre žiakov a deti s autizmom a Súkromnú praktickú školu na 25 rokov
63	Oprava uznesenia MZ v Košiciach č. 1203 zo dňa 29. júna 2010
63	Predaj budovy a pozemkov na Hemerkovej ulici č. 28  v Košiciach pre Nadáciu DeDo  
– Solidarita s deťmi detských domovov
64	Predaj pozemku v k. ú. Severné mesto pre PIVO ŠEMRÁK, s.r.o.
64	Predaj pozemku v k. ú. Brody pre Petra Jabcona
65	Predaj pozemku v k. ú. Huštáky pre Jozefa Stasinszkého
65	Predaj pozemku v k.ú. Terasa  pre MUDr. M.  Zborovjana  a MUDr. L. Zborovjanovú   
do bezpodielového spoluvlastníctva
66	Predaj pozemkov v k.ú. Myslava pre MČ Košice – Myslava
66	Predaj pozemkov v k. ú. Terasa pre Otta Benöcza a Ing. Miroslava Dodeckého
67	Predaj pozemkov v k. ú. Čermeľ do podielového spoluvlastníctva pre Štefániu Chrastinovú a Ivanku Kolesárovú
68	Predaj pozemkov v k. ú. Terasa pre Ing. Pavla Kecera
68	Predaj pozemku  v k.ú. Terasa pre  Ing. Slavomíra Sarvaja a Adrianu Sarvajovú  do 
bezpodielového spoluvlastníctva
68	Predaj pozemku v k.ú. Terasa  pre Petra Beňa  a Mgr. Slavomíru Beňovú  do podielového spoluvlastníctva v podiele ½ k celku pre každého
69	Predaj pozemku v k. ú. Letná pre firmu DEKORT, spol. s r.o.
69	Predaj pozemkov pod garážami v užívaní fyzických osôb
70	Rôzne
71	Záver